Muasasaa thakah memberun negumakee jazubaathuga kuraa kamakah vegen nuvaane: Nasheed | Mihaaru\nރައްޔިތުންގެ މަޖިލިހުގެ ރައީސް، ކުރީގެ ރައީސް މުހައްމަދު ނަޝީދު ރޭގެ ޖަލްސާގެ ރިޔާސަތު ބަލަހައްޓަވަނީ. މުސްތަގިއްލު ކޮމިޝަންތަކަށް މެމްބަރުން އައްޔަން ކުރުމާއި ވަކިކުރަން ވަކި ކޮމިޓީއެއް ހަދަން އެމަނިކުފާނު ތާއީދު ކުރެއްވި--- ފޮޓޯ: މަޖިލިސް\nމުއައްސަސާތަކަށް މެމްބަރުން ނެގުމަކީ ޖަޒުބާތުގައި ކުރާ ކަމަކަށް ވެގެން ނުވާނެ: ނަޝީދު\n06 އޯގަސްޓް 2019 - 13:44 24 comments\nރައްޔިތުންގެ މަޖިލީހުގެ ކޮމިޓީތަކުގެ މުގައްރިރުންނާއި ސިޔާސީ ޕާޓީތަކުގެ ލީޑަރުން ހިމެނޭ ގޮތަށް މިނިވަން މުއައްސަސާތަކަށް މެމްބަރުން ކަނޑައެޅުމާއި ފަނޑިޔާރުން ނެގުމަށް ހާއްސަ ކޮމިޓީއެއް އުފެއްދުމަށް ނަޝީދު ނިންމަވައި، މަޖިލިހުގެ ގަވައިދަށް އެ އިސްލާހު ގެނައުމަށް ވަނީ ހުށަހަޅުއްވައިފަ އެވެ.\nމަޖިލިހުގެ ގަވައިދަށް ބަދަލުތަކެއް ގެނެސް، 17 ކޮމިޓީއެއް އުފައްދައި އެ ކޮމިޓީތަކުގެ މަސްއޫލިއްޔަތުތައް ކަނޑައެޅި އިރު، މިނިވަން މުއައްސަސާތަކަށް ލިބޭ ބައެއް ބާރުތައް ވަނީ އެހެން ކޮމިޓީތަކަށް ބަހާލައިފަ އެވެ. އެގޮތުން، ބައެއް މުއައްސަސާތަކަށް މެމްބަރުން ކަނޑައެޅުމުގެ ބާރު އެހެން ކޮމިޓީތަކަށް ދީފައިވެ އެވެ. އެކަމަކު، ނަޝީދު ބޭނުންފުޅު ވަނީ މުއައްސަސާތަކަށް މީހުން ނެގުމަށް ވަކި ހާއްސަ ކޮމިޓީއެއް ހެދުމަށެވެ.\nމަޖިލިހުގެ މިއަދުގެ ޖަލްސާގައި ނަޝީދު ވިދާޅުވީ، މިނިވަން މުއައްސަސާތަކަށް ބޭފުޅުން އައްޔަން ކުރުމާއި ވަކި ކުރުމުގައި މުޅި މަޖިލިސް ޝާމިލް ކުރެވޭތޯ ބެލުމަކީ އެމަނިކުފާނުގެ އަމާޒެއް ކަމަށެވެ. ނަޝީދު ވިދާޅުވި ގޮތުގައި ޖަވާބުދާރީ ކުރުވުމުގެ މަސައްކަތާއި އައްޔަން ކުރުމާއި ވަކިކުރުމަކީ ތަފާތު ދެ މަސައްކަތެކެވެ.\nސަރުކާރުގެ ބައެއް ކުންފުނިތަކާއި މިނިވަން މުއައްސަސާތަކުގެ ބައެއް އިސް ބޭފުޅުން ރައްޔިތުންގެ މަޖިލިހުގެ ކޮމިޓީއެއްގައި. --- ފޮޓޯ: ހުސެއިން ވަހީދު/ މިހާރު\nމިނިވަން މުއައްސަސާތަކަށް ބޭފުޅުން އައްޔަން ކުރުމާއި ވަކި ކުރުމުގައި ހަމައެކަނި އެމްޑީޕީގެ ބައިވެރިވުން އޮންނަން ބޭނުންފުޅު ނުވާ ކަމަށް ނަޝީދު ވިދާޅުވި އެވެ. އޭގެ ބަދަލުގައި ދާއިމީ 17 ކޮމިޓީގެ މުގައްރިރުންނާއި ރައްޔިތުންގެ މަޖިލިސް ތަމްސީލް ކުރައްވާ ސިޔާސީ ޕާޓީތަކުގެ ލީޑަރުން ހިމެނޭ ކޮމިޓީއެއް އެކުލަވާލަން ޖެހޭ ކަމަށް ވިދާޅުވި އެވެ.\n"މިނިވަން މުއައްސަސާތައް މެދުވެރިކޮށް ޖަވާބުދާރީކުރުވަނިވި ދައުލަތެއް ހިންގުން އެއީ މި މަޖިލިހުގެ ވަރަށް ބޮޑު އަމާޒެއް. އަދި އެމްޑީޕީ އާއި އެހެން ޕާޓީތަކަށް އަމާޒު ރޭވިފައި އޮންނަނީ އެ މަގުގައި،" މި ސަރުކާރުގެ ކޯލިޝަންގެ މައި ޕާޓީ އެމްޑީޕީ އުފެއްދުމުގައި އެންމެ އިސްކޮށް އުޅުއްވި ނަޝީދު މަޖިލިހުގައި ވިދާޅުވި އެވެ.\nއެމަނިކުފާނު ވިދާޅުވި ގޮތުގައި މުސްތަގިއްލު މުއައްސަސާތަކަށް ބޭފުޅުން އައްޔަން ކުރުމާއި ވަކިކުރުމަކީ ހަމައެކަނި މަޖިލިހުގެ އެއް ކޮމިޓީއަކުން ކުރާ ބާވަތުގެ ބޮޑު މަސައްކަތެއް ނޫނެވެ. އެކަމަށް މަޖިލިސް ޝާމިލް ވާނެ ފަދަ ކޮމިޓީއެއް އުފެއްދުން މުހިންމު ކަމަށް ތަކުރާރުކޮށް ވިދާޅުވި އެވެ.\n"އަޅުގަނޑު ހިތަށް އެރީ އެފަދަ ކޮމިޓީއެއް ވީމާ، އަޅުގަނޑު، މަޖިލިހުގެ ރައީސަށް އެ ކޮމިޓީ ބެލެހެއްޓިދާނެއޭ. ނަމަވެސް އެއީކީ އެހާ މުހިންމު ކަމެއް ނޫން، ކޮމިޓީގެ ރިޔާސަތު ބަލަހައްޓަނީ ކޮން ބޭފުޅެއްތޯ؟ ތިން އަހަރަށް ވުރެ ގިނަ ދުވަހު ރާއްޖޭގެ ވެރިކަން ކުރެއްވި ނަޝީދު ވިދާޅުވި އެވެ.\nމިނިވަން މުއައްސަސާތަކަށް މީހުން ނެގުމުގައި މަޖިލިހުން އަމަލު ކުރަނީ ހަރުދަނާ އުސޫލުތަކެއްގެ ތެރެއިން ކަން ކަށަވަރު ކުރުމަށް ބޭނުންފުޅުވާ ކަމަށް ވެސް ނަޝީދު ވިދާޅުވި އެވެ.\n"ހަމަ މަޖިލިހުގެ ކޮމިޓީއެއްގައި މެމްބަރުން ތިއްބަވާފައި ޖަޒުބާތުގައި، ޖޯޝުގައި އަޅުގަނޑުމެން ކުރާ ކަމެއް ނޫން އެއީކީ،" ކޮމިޓީ ހައްދަވަން ތާއީދު ކުރައްވައި ނަޝީދު ވިދާޅުވި އެވެ.\nރައްޔިތުންގެ މަޖިލިހުގެ ރޭގެ ޖަލްސާގައި މެމްބަރުން ބައިވެރިވެވަޑައިގަންނަވަނީ. --- ފޮޓޯ: މަޖިލިސް\nނަޝީދު ވިދާޅުވީ މުޅި ގަވައިދު އިސްލާހުވެގެން އަންނަ އިރު، ނަޒާހަތްތެރި މަޖިލިހެއްގެ ސިފަތައް ގަވައިދުގެ ތެރެއިން ހިންގުމަށް ހިމެނިގެން ހިނގައިދާނެ ކަމަށެވެ. ގަވައިދު ދިރާސާ ކުރުމުގެ މަސައްކަތް ނިމުނު ނަމަވެސް އަދިވެސް ގަވައިދަށް އިސްލާހު ގެންނަން ޖެހޭ ކަމަށް ނަޝީދު ވިދާޅުވި އެވެ.\nމަޖިލިހުން ފާސްކުރި ކޮމިޓީތަކުގެ މަސްއޫލިއްޔަތުތަކުގެ ތެރެއިން މޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު އައްޔަން ކުރުމުގެ ބާރު މާލިއްޔަތު ކޮމިޓީ އަށް ލިބޭ އިރު، ފަނޑިޔާރުން އައްޔަން ކުރުމުގެ ބާރު އޮތީ ޖުޑިޝަރީ ކޮމިޓީ އަށެވެ. ހިއުމަން ރައިޓްސް ކޮމިޝަން (އެޗްއާރުސީއެމް) ގެ މެމްބަރުން ކަނޑައެޅުމުގެ ބާރު ހިއުމަން ރައިޓްސް އެންޑް ޖެންޑަ ކޮމިޓީ އަށް އޮތް އިރު، މީރާގެ ވެރިން ކަނޑައެޅުމުގެ ބާރު އޮތީ އިގްތިސާދީ ކޮމިޓީތަކަށެވެ.\nބާކީ ހުރި މުއައްސަސާތަކަށް މެމްބަރުން ކަނޑައެޅުމުގެ ބާރު އޮތީ މިނިވަން މުއައްސަސާތަކުގެ ކޮމިޓީއަށެވެ. ކޮމިޓީއަކުން ކަމެއް ނިންމިޔަސް، އެކަމާ މެދު މަޖިލިހުގެ ތަޅުމުގައި ވޯޓަކަށް އަހަން ގަވައިދު ލާޒިމެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު ރޮޒައިނާ އާދަމް (އައްޑޫ މީދޫ) މިނިވަން މުއައްސަސާތަކުގެ ކޮމިޓީ އެމްޑީޕީ ޕާލަމެންޓްރީ ގްރޫޕް


Mohamed Shafiu: ސުންނަތް: އިސްލާމީ ޝަރީޢަތުގެ ދެވަނަ މަޞްދަރު\nސުންނަތް: އިސްލާމީ ޝަރީޢަތުގެ ދެވަނަ މަޞްދަރު\nޑރ ޢަބްދުލްމަޖީދު ޢަބްދުލްބާރީ\n"ޤުރުއާން ޤަބޫލު ކުރިއަސް އަހަރެމެންނަށް ސުންނަތް ޤަބޫލު ނުކުރެވޭނޭ ކަމުގައި ދަޢުވާކުރާ ބަޔަކު އިސްލާމުންނަށް ނިސްބަތްވާ މީހުންގެ ތެރޭގައި އެބައުޅެއެވެ. ޙަދީޘްކުރައްވާފައިވެއެވެ. "މިއުއްމަތުގެ ބަޔަކު ތިމަންކަލޭގެފާނުގެ ބަސްފުޅު ދޮގުކުރާ ދުވަހެއް އައުން ވަރަށް ގާތެވެ. އެފަދަ މީހަކަށް ތިމަންކަލޭގެފާނުގެ ޙަދީޘްފުޅު އިވޭ ހިނދު ބޮޑާކަމާއިއެކު ލެނގިލައިގެންހުރެ ބުނާނެއެވެ. ތިޔަބައިމީހުންނާއި އަހަރެމެންނާ ދެމެދު މިވަނީ ﷲގެ ފޮތެވެ. ފަހެ މިފޮތުގައި ޙަލާލުކަމުގައި އައިސްފައިވާ ކަމެއްވިއްޔާ އެކަމަކީ ޙަލާލުކަމެއް ކަމުގައި އަހަރެމެން ބަލާފާނަމެވެ. އަދި މިފޮތުގައި ޙަރާމްކަމެއް ކަމުގައި އައިސްފައިވާ ކަމެއްވިއްޔާ އެއީ ޙަރާމްކަމެއް ކަމުގައި އަހަރެމެން ބަލާފާނަމެވެ.""\nމިމަޒުމޫނުގައި އަޅުގަނޑު ބަލާފައިވާނީ ސުންނަތަކީ އިސްލާމީ ޝަރީޢަތުގެ މަޞްދަރެއްގެ ޙައިޘިއްޔަތުންނެވެ. އެހެން ޢިބާރާތަކުން ދަންނަވާ ނަމަ ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަކީ މުސްލިމުން އެއަށް ޢަމަލު ކުރުން ވާޖިބު އެއްޗެއްކަން ސާބިތުކޮށް ދިނުމުގެ މައްޗަށެވެ. މިމައްސަލައަކީ ފަހަކަށް އައިސް މުސްލިމުންގެ ތެރެއިން ގިނަ ބަޔަކަށް އޮޅިފައިވާ މައްސަލައެކެވެ. ޤުރުއާން ޤަބޫލު ކުރިއަސް އަހަރެމެންނަށް ސުންނަތް ޤަބޫލު ނުކުރެވޭނޭ ކަމުގައި ދަޢުވާކުރާ ބަޔަކު އިސްލާމުންނަށް ނިސްބަތްވާ މީހުންގެ ތެރޭގައި އެބައުޅެއެވެ. މީގެ ތެރެއިން ބައެއް މީހުން ބުނަނީ ސުންނަތް އަހަރެމެންނާ ހަމައަށް އައިސްފައިވަނީ އެހާ އިތުބާރު ހުރި ގޮތަކަށް ނޫނެވެ. އަނެއް ބަޔަކު ބުނަނީ ޤުރުއާނުގައި އައިސްފައިވާ ޙުކުމުގެ އިތުރަށް ސުންނަތުން އައިސްފައިވާ ޙުކުމެއް ޤަބޫލު ނުކުރެވޭނޭ ކަމުގައެވެ. ހަމަ އެފަދައިން މުސްލިމުންގެ ތެރެއިން ގިނަ ބަޔަކަށް ހީވެފައި އޮންނަނީ ސުންނަތުން ސާބިތުވިއަސް ޤުރުއާނުގައި އޭގެ ޙުކުމް އައިސްފައިނުވާ ކޮންމެ ކަމަކީ ކުރުމުން ޘަވާބު ލިބޭ އަދި ނުކޮށް ދޫކޮށް ލިޔަސް ޢަޛާބު ނުލިބޭ ކަމެއް ކަމަށެވެ.\nއާދެ! ސުންނަތަކީ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން ސާބިތުވެފައިވާ އެކަލޭގެފާނުގެ އެންމެހައި ބަސްފުޅު ތަކާއި އެކަލޭގެފާނު ކުރައްވާފައިވާ އެންމެހައި ކަންތައްތަކާއި އެކަލޭގެފާނުގެ ކުރިފުޅު މަތީގައި ކަމެއް ހިނގައި އެކަމަކަށް އިންކާރު ނުކުރެއްވި ކޮންމެ ކަމެކެވެ. ބައެއް ފަހަރު ބިދުޢަތުގެ އިދިކޮޅު މާނައަށްވެސް ސުންނަތޭ ކިޔައެވެ. މިވެނި ކަމަކީ ސުންނަތެކެވެ. އެވެނި ކަމަކީ ބިދުޢަތެކެވެ ބުނާ ބީދައިންނެވެ. އެބަހީ އަޅުކަމެއްގެ ގޮތުގައި ކުރަން ސުންނަތުން ސާބިތުވާ ކަންކަމާއި ސާބިތުނުވާ ކަންކަމެވެ.\nފިޤްހު ޢިލްމުވެރިންގެ އިޞްތިލާޙްގައި ޢިބާދާތުގެ ކަންތައްތަކުގެ ތެރެއިން ސުންނަތް ކަންތަކަކީ އެކަމެއް ކުރުމުން ޘަވާބުލިބޭ އަދި ނުކޮށް ދޫކޮށް ލިއަސް ޢަޛާބު ނުލިބޭ ކަންކަމެވެ. މީގެތެރޭގައި ރަވާތިބު ސުންނަތާއި ޝައްވާލު މަހުން ހަދުވަހު ރޯދަ ހިފުމާއި އެއްފަހަރަށް ވުރެ ގިނަ ފަހަރަށް ޙައްޖުވުން ފަދަ ކަންކަން ހިމެނެއެވެ.\nކީރިތި ޤުރުއާނާ ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަކީ އިސްލާމްދީނުގެ މައިގަނޑު ދެ މަޞްދަރެވެ. ޤުރުއާނާ ސުންނަތާ ދެމެދު ވާ ގުޅުމަކީ ޝަހާދަތުގެ ދެކަލިމައާ ދެމެދު ވާ ގުޅުމެވެ. އެދެކަލިމަ އެކަތި އަނެކައްޗާ ވަކިނުވާ ފަދައިން ޤުރުއާނާ ސުންނަތާވެސް ވަތްކެއް ނުކުރެވޭނެއެވެ. ޝަހާދަތުގެ ދެކަލިމަ ދުލުން ކިޔައި އެއަށް އީމާން ނުވާހާ ހިނދަކު އެއްވެސް މީހެއްގެ އީމާންކަން ފުރިހަމަ ނުވާ ފަދައިން ޤުރުއާނާއި ސުންނަތް ޤަބޫލުކޮށް މިދެމަޞްދަރުގެ ޙުކުމްތަކަށް ތަބާ ނުވަނީސް އެމީހުންގެ އީމާންތެރިކަން ފުރިހަމައެއް ނުވާނެއެވެ.\nޝައްކެއްނެތް ގޮތުގައި އިސްލާމްދީނުގެ ހުރިހާ ޙުކުމް ތަކުގެ ތަފްޞީލު ޤުރުއާނުގައި އިސްފައެއް ނުވެއެވެ. ޤުރުއާނުގައި ގިނަ ޙުކުމް ތައް އައިސްފައިވަނީ އިޖްމާލީ ގޮތެއްގައެވެ. ނަމަވެސް އޭގެ ތަފްޞީލާއި އެކަން ކުރަންވީގޮތް އައިސްފައިވަނީ ސުންނަތުގައެވެ. ރަސޫލު ކަމާއިގެން ފޮނުއްވި އިރު އެކަލޭގެފާނުގެ މައްޗަށް ބާވައި ލެއްވި ޤުރުއާނުގައިވާ ޙުކުމްތައް މީސްތަކުންނަށް ބަޔާންކޮށް ދެއްވުމަށް މާތްﷲ ވަނީ އެކަލޭގެފާނަށް އަމުރު ކުރައްވާފައެވެ. އެކަލާނގެ ވަޙީ ކުރައްވާފައިވަނީ މިފަދައިންނެވެ.\nوَأَنْزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ وَلَعَلَّهُمْ يَتَفَكَّرُونَ (النحل44)\nމާނައީ: "އަދި ތިމަންރަސްކަލާނގެ ކަލޭގެފާނަށް ޤުރުއާން ބާވައި ލެއްވީ އެބައިމީހުންނަށް ބާވައިލެއްވި ތަކެތި މީސްތަކުންނަށް ކަލޭގެފާނު ބަޔާންކޮށް ދެއްވުމަށްޓަކައެވެ. އަދި އެބައިމީހުން ފިކުރު ކުރުމަށްޓަކައެވެ."\nކީރިތި ރަސޫލާ ޞައްލަﷲ ޢަލައިހި ވަސައްލަމަވަނީ ޤުރުއާނުގައިވާ އެންމެހައި ޙުކުމް ތަކާއި އިރުޝާދުތައް މީސްތަކުންނަށް ޢަމަލީ ގޮތުން ދަސްކޮށް ދެއްވާފައެވެ. ބަޔާން ކޮށްދެއްވާ ފައެވެ. މުސްލިމުންގެ މައްޗަށް ޙައްޖު ފަރުޟު ކުރެއްވިކަން ޤުރުއާނުގައި މާތްﷲ އަންގަވާފައި ވެއެވެ. ނަމަވެސް ޙައްޖުގެ އަޅުކަންތައް ފުރިހަމަ ކުރާނޭ ގޮތުގެ ތަފްޞީލު ޤުރުއާނުގައި އައިސްފައެއް ނުވެއެވެ. އެކަންތައްތައް އައިސްފައިވަނީ ސުންނަތުގައެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަވަނީ އަމިއްލަފުޅަށް ޙައްޖުވެ ވަޑައިގެން ޢަމަލީ ގޮތުން ޙައްޖުގެ އަޅުކަން އަދާ ކުރަންވީ ގޮތް މީސްތަކުންނަށް ދަސްކޮށް ދެއްވާފައެވެ. އަދި ތިމަންކަލޭގެފާނުގެ ކިބައިން ޙައްޖުގެ އަޅުކަން އަދާ ކުރާނޭ ގޮތް ތިޔަބައިމީހުން ލިބިގަންނާށޭވެސް ޙައްޖުގެ އަޅުކަން އަދާ ކުރެއްވުމުގެ ތެރޭގައި ޙަދީޘް ކުރައްވާފައި ވެއެވެ. ޒަކާތްވެސް ފަރުޟު ކުރެއްވިކަން ޤުރުއާނުގައި އައިސްފައި ވެއެވެ. ނަމަވެސް ޒަކާތް ނެރެންވާ މިންވަރާއި ނިޞާބާއި، ޒަކާތް ނެރެން ޖެހެނީ ޙަޥްލު ހަމަވުމުން ކަމާއި މިކަންކަމުގެ ތަފްޞީލުވެސް އައިސްފައިވަނީ ސުންނަތުގައެވެ. އަދި ކިއެއްތޯއެވެ. އިސްލާމްދީނުގެ އެންމެ މުހިންމު ރުކުން ކަމުގައިވާ ނަމާދުގެ ރަކުޢަތް ތަކުގެ ޢަދަދާއި އެނަމާދުގެ ރުކުންތަކާއި ފަރުޟުތައް އަދި ނަމާދު ކުރަންވީ ގޮތުގެ ތަފްޞީލުވެސް ޤުރްއާނުގައި އައިސްފައެއް ނުވެއެވެ. އެހެން ކަމުން އެކަލޭގެފާނު ޙަދީޘް ކުރައްވާފައިވެއެވެ.\n"صَلُّوا كَمَا رَأَيْتُمُوْنِي أُصَلِّي"\nމާނައީ: ތިމަންކަލޭގެފާނު ނަމާދު ކުރައްވަނިކޮށް ތިޔަބައިމީހުން ދުށްގޮތަށް ތިޔަބައި މީހުން ނަމާދު ކުރާށެވެ. ކަން މިހެން ހުރުމާއެކު އަޅުގަނޑުމެން ދަންނަން ޖެހޭ ޙަޤީޤަތަކީ ކީރިތި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަކީ އިސްލާމީ ޝަރީޢަތުގެ ބައެއް ކަމެވެ. އަދި އެއީ އެކަލޭގެފާނަށް އިއްވަވާފައިވާ ވަޙީގެ ބައެއް ބައެއްވެސް ކަމެވެ. އެކަލާނގެ ވަޙީ ބަސްފުޅުގައިވަނީ މިފަދައިންނެވެ.\nوَمَا يَنْطِقُ عَن الْهَوَى . إِنْ هُوَ إِلاَّ وَحْيٌ يُوحَى . (النجم 4.3)\nމާނައީ: އަދި އެކަލޭގެފާނު (ރަސޫލާ) އަމިއްލަ އެދުންފުޅަށް ވާހަކަ ފުޅެއް ނުމެ ދައްކަވާމެއެވެ. އެކަލޭގެފާނުގެ ވާހަކަފުޅަކީ، އެކަލޭގެފާނަށް ވަޙީ ކުރެވުނު ވަޙީއެއް ފިޔަވައި އެހެން އެއްޗެއް ނޫނެވެ. ކީރިތި ޤުރުއާން އަޅުގަނޑުމެންނާ ހަމައަށް އައިސްފައިވަނީ ރަސޫލުﷲ ޞައްލަﷲ ޢަލައިހި ވަސައްލަމަގެ ދޫފުޅު މަތިން ކަމުގައި ވީ ހިނދު އެކަލޭގެފާނުގެ ސުންނަތަށް އީމާންނުވާ މީހާ ޙަޤީޤަތުގައި ޤުރުއާނަކަށްވެސް އީމާންވާ ކަމުގައި ނުވެއެވެ. އަދި ﷲ އަށް ކިޔަމަންވާ މީހަކު ކަމުގައި ނުވެއެވެ. އެކަލާނގެ ވަޙީ ކުރައްވާފައި ވަނީ މިފަދައިންނެވެ.\nمَنْ يُطِعْ الرَّسُولَ فَقَدْ أَطَاعَ اللَّهَ وَمَنْ تَوَلَّى فَمَا أَرْسَلْنَاكَ عَلَيْهِمْ حَفِيظاً (سورة النساء 80)\nމާނައީ: "ރަސޫލާއަށް ކިޔަމަން ގެންފި މީހާ ހަމަކަށަވަރުން ﷲއަށް ކިޔަމަން ގެންފިއެވެ. އަދި (ﷲ އާ އެކަލާނގެ ރަސޫލާއަށް ކިޔަމަންނުވެ) ފުރަގަސްދީފި މީހާ ދަންނާށެވެ. ފަހެ ތިމަން ރަސްކަލާގެ އެކަލޭގެފާނު އެބައިމީހުންގެ މައްޗަށް ބާރުވެރިއެއް ކަމުގައި ނުފޮނުއްވަމެވެ. އެބަހީ އެފަދަ ނުކިޔަމަންތެރިންނަށް، އެބައިމީހުންގެ ނުކިޔަމަންތެރި ކަމުގެ އުޤޫބާތް ދެއްވާ ހުށީ ތިމަން ކަލާނގެއެވެ."\nއަދިވެސް ވަޙީ ކުރައްވާފައި ވެއެވެ.\n" وَمَا آتَاكُمْ الرَّسُولُ فَخُذُوهُ وَمَا نَهَاكُمْ عَنْهُ فَانْتَهُوا "(الحشر 7)\nމާނައީ: އަދި ރަސޫލާ ތިޔަބައިމީހުންނަށް ގެނެސް ދެއްވި ކޮންމެ އެއްޗެއްގައި ފަހެ ތިޔަބައިމީހުން ހިފާށެވެ. އަދި އެކަލޭގެފާނު ތިޔަބައިމީހުންނަށް ނަހީ ކުރެއްވި ކޮންމެ ކަމަކުން ފަހެ ތިޔަބައިމީހުން ދުރުވެ ގަންނާށެވެ. މާތްﷲ ވަޙީ ކުރައްވާފައި ވެއެވެ.\n"مَنْ يُطِعِ الرَّسُولَ فَقَدْ أَطَاعَ اللَّهَ وَمَنْ تَوَلَّى فَمَا أَرْسَلْنَاكَ عَلَيْهِمْ حَفِيظاً" (النساء 80)\nމާނައީ: އަދި ރަސޫލައަށް ކިޔަމަން ގެންފި މީހާ ﷲއަށް ކިޔަމަން ގެންފިކަން ކަށަވަރެވެ.\nހަމަ މިމާނާގައި އިތުރު އެކަލޭގެފާނު ޙަދީޘް ކުރައްވާފައި ވެއެވެ.\n'مَنْ أَطَاعَنِي فَقَدْ أَطَاعَ اللهَ, وَمَنْ عَصَانِي فَقَدْ عَصَى اللهَ' ( البخاري)\nމާނައީ: "ތިމަންކަލޭގެފާނަށް ކިޔަމަންގެންފި މީހާ ހަމަކަށަވަރުން ﷲއަށް ކިޔަމަން ގެންފިއެވެ. އަދި ތިމަންކަލޭގެފާނަށް ނުކިޔަމަންތެރި ވެއްޖެ މީހާ ހަމަކަށަވަރުން ﷲއަށް އުރެދިއްޖެއެވެ."\nއަދިވެސް ޙަދީޘް ކުރައްވާފައި ވެއެވެ.\n'كُلُّ أُمَّتِي يَدْخُلُونَ الْجَنَّةَ إِلاَّ مَنْ أَبَى, قِيْلَ: وَمَنْ يَأْبَى؟ قاَلَ: مَنْ أَطَاعَنِي دَخَلَ الْجَنَّةَ وَمَنْ عَصَانِي فَقَدْ أَبَى'(البخاري)\nމާނައީ: "ތިމަން ކަލޭގެފާނުގެ އުއްމަތުގެ މީހުން ތެރެއިން ދެކޮޅު ހަދައިފި މީހަކު މެނުވީ އެންމެންވެސް ސުވަރުގެ ވަންނަ ހުއްޓެވެ. އެހިނދު އަޞްޙާބު ބޭކަލަކު ދެންނެވިއެވެ. އޭﷲގެ ރަސޫލާއެވެ! ދެކޮޅު ހަދަނީ ކާކުތޯއެވެ؟ ޙަދީޘް ކުރެއްވިއެވެ. ތިމަން ކަލޭގެފާނަށް ކިޔަމަން ގެންފި މީހެއް ނަމަ ސުވަރުގެ ވަންނަ ހުއްޓެވެ. އަދި ތިމަން ކަލޭގެފާނަށް ނުކިޔަމަންތެރި ވެއްޖެ މީހާ ހަމަ ކަށަވަރުން ދެކޮޅު ހަދައިފިއެވެ."\nޤުރުއާނުގައި ވާރިދު ވެފައި ނެތަސް ރަސޫލާ ޞައްލަﷲ ޢަލައިހި ވަސައްލަމަ ކުރައްވާ ޙުކުމެއް ނަމަ އެއީ މާތް ﷲ އެކަލޭގެފާނަށް ވަޙީގެ ޛަރީޢާއިން އަންގަވައިގެން ކުރައްވާ ޙުކުމެކެވެ. މީގެ ބައެއް ހެކިތައް މިތާނގައި ނަކަލުކޮށް ލާނަމެވެ.\nބަދުއަޚްލާގީ މައްސަލައެއްގައި ބެދިފައިވާ މީހެއްގެ ބައްޕައަކު އެއްދުވަހަކު އައިސް ކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިހުގައި ދެންނެވިއެވެ. އޭﷲ ގެ ރަސޫލާއެވެ! އަހަރެމެންގެ މެދުގައި ﷲ ގެ ފޮތުގައިވާ ގޮތަށް ޙުކުމް ކޮށްދެއްވާށެވެ. އެކަލޭގެފާނު ޙަދީޘް ކުރެއްވިއެވެ. ﷲ ގަންދެއްވައި ވިދާޅުވަމެވެ. ހަމަކަށަވަރުންވެސް ތިބާގެ ދެމީހުންގެ މެދުގައި ﷲގެ ފޮތުގައިވާ ގޮތަށް ޙުކުމް ކޮށްދެއްވާ ހުށީމެވެ. މިހެން ޙަދީޘް ކުރައްވައި، ދަޢުވާ ހުށަހެޅި މީހާގެ ދަރިފުޅުގެ މައްޗަށް، ސަތޭކަ އެތިފަހަރުން ހައްދު ޖަހައި އެއްއަހަރު ދުވަހަށް އަރުވާ ލުމަށް ޙުކުމް ކުރެއްވިއެވެ. (މުސްލިމް)\nމިޙަދީޘްގައި އެކަލޭގެފާނު ވިދާޅުވެފައިވާ ގޮތުން، ޙުކުމް ކުރެއްވީ ﷲގެ ފޮތުގައިވާ ގޮތަށެވެ. ކީރިތި ޤުރުއާނުގައި އަރުވާލުމުގެ ޙުކުމެއް އައިސްފައެއް ނުވެއެވެ. އެހެން ނަމަވެސް އެއީ ޤުރުއާނުގެ ޙުކުމް ކަމުގައި އެކަލޭގެފާނުގެ ޞަރީޙަ ބަސްފުޅުން އެވަނީ ބަޔާންކޮށް ދެއްވާފައެވެ. އެހެން ކަމުން ޤުރުއާނުގައި ކަނޑައެޅިގެން އައިސްފައި ނުވިނަމަވެސް ރަސޫލުﷲ ޞައްލަﷲ ޞައްލަﷲ ޢަލައިހި ވަސައްލަމަ ކުރައްވާ ފައިވާ ޙުކުމްތަކަކީ ނުވަތަ އެކަލޭގެފާނު ކުރައްވާފައިވާ އަމުރުފުޅު ތަކާއި ނަހީ ތަކަކީ ﷲގެ އަމުރުފުޅަށް ކުރައްވާ ފައިވާ ޙުކުމް ތަކެކެވެ. އަދި އެކަލާނގެ އަމުރުފުޅަށް ކުރައްވާފައިވާ އަމުރުފުޅު ތަކާއި ނަހީތަކެވެ.\nއަލްބައިހަޤީ ގެ ރިވާޔަތެއްގައި ވެއެވެ. ޢިމްރާން ބިން ޙުޞައިން ރަޟިޔަﷲ ޢަންހު ޝަފާޢަތުގެ ވާހަކަ އައިސްފައިވާ ޙަދީޘެއް ވިދާޅުވެ ދެއްވުމުން އަޑު އަހަން ތިބި މީހުންގެ ތެރެއިން މީހަކު ބުންޏެވެ. ތިޔަވިދާޅުވާ ޙަދީޘް ތަކަކީ ޤުރުއާނުގައި އެއިގެ އެއްވެސް އަޞްލެއް ފެންނަންނެތް ޙަދީޘް ތަކެކެވެ. އެހިނދު ޢިމްރާން ވަރަށް ބޮޑަށް ކޯފާވެ ވަޑައިގެން އެމީހާއާ ދިމާއަށް ވިދާޅުވިއެވެ. ކަލޭ ޤުރުއާން ކިޔެވިން ހެއްޔެވެ؟ އޭނާ އާދޭހޭ ދެންނެވުމުން ވިދާޅުވިއެވެ. އެހެންވެއްޖެއްޔާ ޤުރުއާނުގައި ޢިޝާ ނަމާދުގައިވަނީ ހަތަރު ރަކުޢަތް ކަމަށާއި މަޢްރިބް ނަމާދުގައި ތިން ރަކްޢަތް ކަމަށާއި ފަތިސް ނަމާދުގައި ވަނީ ދެ ރަކްޢަތް ކަމަށާއި މެންދުރު ނަމާދުގައި ހަތަރު ރަކުޢަތް ކަމަށާއި ޢަޞްރު ނަމާދުގައި ހަތަރު ރަކްޢަތް ކަމުގައި އެބަވޭހެއްޔެވެ؟ އޭނާ ނޫނެކޭ ދެންނެވިއެވެ. ވިދާޅުވިއެވެ. އެހެން ވެއްޖެއްޔާ މިވާހަކަ ކަލޭމެންނަށް އެނގުނީ ކޮން ބައެއްގެ ފަރާތުން ހެއްޔެވެ؟ އަހަރެމެންގެ ފަރާތުން ނޫން ހެއްޔެވެ؟ އަހަރެމެންނަށް އެކަންތައް އެނގުނީ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުންނެވެ. ޤުރުއާނުގައި ކޮނެމް ސާޅީސް ބަކަރިން ބަކަރިއެއް ޒަކާތަށް ނެރޭށެވެ އެބައޮތް ހެއްޔެވެ؟ އަދި މިވެނި ވަރަކުން ޖަމަލެއް ނެރޭށެވެ އެބައޮތް ހެއްޔެވެ؟ އަދި މިވެނި ވަރަކުން ދިރުހަމެކޭ އެބައޮތް ހެއްޔެވެ؟ އޭނާ ނޫނެކޭ ދެންނެވިއެވެ. ވިދާޅުވިއެވެ. އެހެން ވެއްޖެއްޔާ މިވާހަކަ ކަލޭމެންނަށް އެނގުނީ ކޮންބައެއްގެ ފަރާތުން ހެއްޔެވެ؟ އަހަރެމެންނަށް އެކަންތައް އެނގުނީ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުންނެވެ. އަދި ވިދާޅުވިއެވެ. ޤުރުއާނުގައި: وَلْيَطَّوَّفُوا بِالْبَيْتِ الْعَتِيقِ (الحـج 29) މާނައީ: އަދި ގެފުޅުގެ ވަށައިގެން ޠަވާފު ކުރާ ހުށި ކަމެވެ. މިފަދައިން އައިސްފައިވާ ހިނދު ގެފުޅުގައި7ފަހަރު މިފަދައިން އައިސްފައިވާ ހިނދު ގެފުޅުގައި7ފަހަރު ޠަވާފުކޮށްފައި މަޤާމް އިބްރާހީމްގެ ފަހަތުގައި ދެރަކްޢަތް ނަމާދެއް ކުރާށޭ ވޭހެއްޔެވެ؟ ޤުރުއާނުގައި މާތްﷲ ވަޙީކުރައްވާ ފައިވާ މިބަސްފުޅު ތިޔަބައިމީހުން ނާހަނީ ހެއްޔެވެ؟ وَمَا آتَاكُمْ الرَّسُولُ فَخُذُوهُ وَمَا نَهَاكُمْ عَنْهُ فَانْتَهُوا (الحشر 6) މިހެން ވިދާޅުވެފައި ޢިމްރާނު ވިދާޅުވިއެވެ. ފަހެ ހަމަކަށަވަރުން ތިޔަބައިމީހުންނަށް ނޭގޭ ކިތަންމެ އެއްޗެއް އަހަރެމެންވަނީ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން ލިބިގެންފައެވެ.\nޖާބިރު ބުނު ޢަބްދުﷲ ގެ އަރިހުން އަލްޙާކިމާއި އައްތިރުމިޒީއާއި އިބުނު މާޖާ ރިވާ ކުރެއްވިއެވެ. ޖާބިރު ވިދާޅުވިއެވެ. المقدام بن معدي كرب ވިދާޅުވަނިކޮށް ތިމަން އަޑު އެހީމެވެ. ޚައިބަރު ހަނގުރާމައިގެ ދުވަހު ރަސޫލުﷲ ޞައްލަﷲ ޢަލައިހި ވަސައްލަމަ އެއްޗެހި ތަކެއް ޙަރާމް ކުރެއްވިއެވެ. ތިޔައިގެ ތެރެއިން މީހަކު – އެބަހީ މިއުއްމަތުގެ ބަޔަކު – ތިމަން ކަލޭގެފާނުގެ ބަސްފުޅު ދޮގުކުރާ ދުވަހެއް އައުން ވަރަށް ގާތެވެ. އެފަދަ މީހަކަށް ތިމަންކަލޭގެފާނުގެ ޙަދީޘްފުޅު އިވޭ ހިނދު ބޮޑާކަމާއިއެކު ލެނގިލައިގެންހުރެ ބުނާނެއެވެ. ތިޔަބައިމީހުނާއި އަހަރެމެންނާ ދެމެދު މިވަނީ ﷲގެ ފޮތެވެ. ފަހެ މިފޮތުގައި ޙަލާލުކަމުގައި އައިސްފައިވާ ކަމެއް ވިއްޔާ އެކަމަކީ ޙަލާލު ކަމެއް ކަމުގައި އަހަރެމެން ބަލާފާނަމެވެ. އަދި މިފޮތުގައި ޙަރާމް ކަމުގައި އަހަރެމެން ބަލާފާނަމެވެ. ދެން ޙަދީޘް ކުރެއްވިއެވެ. ދަންނައެވެ! ހަމަކަށަވަރުން ﷲ ގެ ރަސޫލާ ޙަރާމް ކުރައްވާ ކަންތަކަކީ ﷲ ޙަރާމް ކުރައްވާ ކަންތައް ފަދަ ކަންކަމެވެ.\nއަލް ބުޚާރީއާއި މުސްލިމްގެ ރިވާޔަތެއްގައި އައިސްފައިވެއެވެ. ޙަދީޘްގައި މަނާ ކުރައްވާފައިވާ ބައެއް ކަންތައް ކުރާމީހުންނަށް ލަޢުނަތް ލެއްވުން އެދި ޢަބްދުﷲ ބިން މަސްޢޫދު ދުޢާ ކުރެއްވި ޚަބަރު އުއްމު ޔައުޤޫބު ނަމަކަށް ކިޔާ އަންހެނަކަށް ލިބުމުން އިބްނު މަސްޢޫދު އަރިހަށް އައިސް ދެންނެވިއެވެ. ހަމަކަށަވަރުން ކަލޭގެފާނު މިވެނި އެވެނިހެން ވިދާޅުވި ޚަބަރު އަޅުގަނޑަށް ވަނީ ލިބިފައެވެ. އިބްނު މަސްޢޫދު ވިދާޅުވިއެވެ. ﷲގެ ރަސޫލާ އެބައެއްގެ މައްޗަށް ލަޢުނަތް ލައްވާފައިވާ ބައެއްގެ މައްޗަށް ލަޢުނަތް ލެއްވުމަށް އަހަރެން ދުޢާ ނުކުރަންވީ ކީއްވެހެއްޔެވެ؟ އަދި އެއީ ޤުރުއާނުގައިވެސް ވާ ޙުކުމެކެވެ. އެހިނދު އެކަނބުލޭގެ ދެންނެވިއެވެ. ހަމަކަށަވަރުން އަޅުގަނޑު ޤުރުއާން އެއްކޮޅުން އަނެއްކޮޅަށް ވަނީ ކިޔާފައެވެ. އެކަމަކު ތިޔަ ވިދާޅުވާ ވާހަކައެއް އަޅުގަނޑެއް ނުދެކެމެވެ. އިބްނު މަސްޢޫދު ވިދާޅުވިއެވެ. ކަނބުލޭގެ އެފޮތް ރަނގަޅަށް ކިޔެވިނަމަ މިވާހަކަ ކަނބުލޭގެއަށް ފެނުނީހެވެ. وَمَا آتَاكُمْ الرَّسُولُ فَخُذُوهُ وَمَا نَهَاكُمْ عَنْهُ فَانْتَهُوا (الحشر 6) އަދި ރަސޫލާ ތިޔަބައިމީހުންނަށް ގެނެސް ދެއްވި ކޮންމެއެއްޗެއްގައި ފަހެ ތިޔަބައިމީހުން ހިފާށެވެ. އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން ފަހެ ތިޔަބައިމީހުން ދުރުވެ ގަންނާށެވެ. މިއާޔަތް ކަނބުލޭގެ ނުކިޔަވަން ހެއްޔެވެ؟ ކިޔެވީމެވެ. އެކަނބުލޭގެ ދެންނެވިއެވެ. ވިދާޅުވިއެވެ. އެހެން ވެއްޖެއްޔާ އެއީ ޤުރުއާނުގައި މަނާ ކުރައްވާފައިވާކަމެކެވެ.\nޝައްކެތްނެތްގޮތުގައި މާތްﷲ އަޅުގަނޑުމެންގެ ގާތަށް ރަސޫލަކު ފޮނުއްވާފައިވަނީ އެކަލޭގެފާނަށް ތަބާ ވުމަށެވެ. އަޅުގަނޑުމެންގެ ދިރިއުޅުމުގެ ހުރިހާ ކަމެއްގައިވެސް އެކަލޭގެފާނަކީ ނަމޫނާއެއް ކަމުގައި ބެލުމަށެވެ. އެކަލާނގެ ވަޙީ ކުރައްވާފައި ވެއެވެ.\nلَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِمَنْ كَانَ يَرْجُو اللَّهَ وَالْيَوْمَ الآخِرَ وَذَكَرَ اللَّهَ كَثِيراً (الحزاب21)\nމާނައީ: ހަމަކަށަވަރުން ﷲ ގެ ރަސޫލާގެ ކިބައިގާ ތިޔަބައިމީހުންނަށް ރިވެތި ވެގެންވާ ނަމޫނާއެއް ވެއެވެ. އެއީﷲ ގެ ދަރުމައާއި އާޚިރަތުގެ ޘަވާބަށް އެދޭ އަދި ގިނަގިނައިން ﷲ ހަނދުމަކުރާމީހަކަށެވެ.\nދުނިޔެމަތީގައި އިންސާނަކަށްލިބޭނެ އެންމެ މަތިވެރި ނިޢުމަތަކީ، އޭނާ ހެއްދެވި ކަލާނގެ ރުއްސަވައި ވޮޑިގަތުން ޙާޞިލް ވުމެވެ. މިމަތިވެރި ނިޢުމަތް ޙާޞިލް ވާންއޮތީ އެކަލާނގެ ފޮނުއްވި ރަސޫލާއަށް ފުރިހަމައަށް ތަބާ ވެގެންނެވެ.\nقُلْ إِنْ كُنْتُمْ تُحِبُّونَ اللَّهَ فَاتَّبِعُونِي يُحْبِبْكُمْ اللَّهُ وَيَغْفِرْ لَكُمْ ذُنُوبَكُمْ وَاللَّهُ غَفُورٌ رَحِيمٌ (آل عمران)\nމާނައީ: ކަލޭގެފާނު ވިދާޅު ވާށެވެ! ތިޔަބައިމީހުން ﷲ އަށް ލޯބިވާ ކަމުގައި ވާނަމަ ފަހެ، ތިޔަބައިމީހުން ތިމަން ކަލޭގެފާނަށް ތަބާވާށެވެ! އޭރުން ﷲ ތިޔަބައިމީހުން ދެކެ ލޯބިވެ ވޮޑިގެންވާނެއެވެ. އަދި ތިޔަބައިމީހުންނަށްޓަކައި ތިޔަބައިމީހުންގެ ފާފަތައް ފުއްސަވައި ދެއްވާނެއެވެ. ﷲ އީ ގިނަގިނައިން ފާފަ ފުއްސަވާ ރަސްކަލާނގެއެވެ.\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތަކީވެސް ކީރިތި ޤުރުއާން ފަދައިން އެއަށް ޢަމަލު ކުރަންޖެހޭ އެއްޗެއްކަން އިސްވެ ދިޔަ އާޔަތްތަކާއި ޙަދީޘް ތަކަށް ނަޒަރު ހިންގާ ފިކުރު ކޮށްފި ކޮންމެމީހަކަށް ރަނގަޅަށް އޮޅުން ފިލާނެއެވެ. އަދި އެއީ އިސްލާމީ ޝަރީޢަތުގެ މަސްދަރުތަކުގެ ތެރެއިން މަޞްދަރެއް ކަންވެސް އެނގޭނެއެވެ. އެބަހީ ޝަރުޢީ ޙުކުމް ތަކުގެ ދަލީލު ޤުރުއާނުން ސާބިތު ކުރެވޭ ފަދައިން ސުންނަތުންވެސް އެފަދަ ޙުކުމްތައް ސާބިތު ކުރެވޭ ވާހަކައެވެ. ކަމަކާމެދު ޤުރުއާނުގައި ވަކިގޮތަކަށް އައިސްފައި ނެތަސް އެކަމުގެ ޙުކުމް ސުންނަތުން ސާބިތުވެއްޖެ ހިނދެއްގައި އެއީވެސް އިސްލާމްދީނުގެ ޙުކުމެއް ކަމުގައި ޤަބޫލު ކުރަން ޖެހޭނެއެވެ. އެހެން ނަހަދައިފި މީހެއްގެ އީމާންކަން ފުރިހަމައެއް ނުވާނެއެވެ. އަދި އެމީހަކީ ދިންނަވަނިވި މީހެއް ކަމުގައި ނުމެވޭމެއެވެ.\nނޯޓް: "ދަރުމަ" 2004 ޖޫންގެ ޢަދަދުން ނަގާފައި\nLabels: ޙަދީޘް, ސުންނަތް


SunOnline: Hulhumale gai Ibu ge campaign ah bayaku huras elhi massala thahgeegu kuranee\nއިބްރާހިމް މުހައްމަދު ސޯލިހު--ސަން ފޮޓޯ\nހުޅުމާލޭގައި އިބޫގެ ކެމްޕޭނަށް ބަޔަކު ހުރަސް އެޅި މައްސަލަ ތަހުގީގުކުރަނީ\nއިދިކޮޅު ކޯލީޝަނުން ރިޔާސީ އިންތިޚާބުގައި ވާދަ ކުރާނެ ކަމަށް އިއުލާންކޮށްފައިވާ އެމްޑީޕީގެ ޕާލަމެންޓްރީ ގުރޫޕްގެ ލީޑަރު އިބްރާހިމް މުހައްމަދު ސޯލީހު (އިބޫ) ހުޅުމާލެއަށް ވަޑައިގަތް ކުރިއަށް ގެންދިޔަ ސިޔާސީ ހަރަކާތްތަކަށް ހުރަސް އަޅަން ބަޔަކު މަސައްކަތް ކުރި މައްސަލަ ފުލުހުން ތަހުގީގު ކުރަން ފަށައިފިއެވެ.\nއިބޫއާ ހަމަނުޖެހުން ހިންގަން މަސައްކަތް ކުރީ އިއްޔެ ހުޅުމާލެ އަށް ވަޑައިގެން ކެމްޕެއިން ކުރައްވަން އުޅުއްވަނިކޮށް މަގުމަތިން ދިޔަ ސައިކަލެއްގައި ތިބި ދެ މީހުންނެވެ. އެމީހުން ހަމަ ނުޖެހުން ހިންގަން އުޅުމުން އިބޫ ވަނީ އެސަރަހައްދުން ދުރަށް ގެންގޮސްފައެވެ.\nފުލުހުން މިއަދު ކުރި ޓްވީޓެއްގައިވަނީ އެ މައްސަލަ ތަހުގީގު ކުރަމުންދާ ކަމަށް ބުނެފައެެވެ.\nމިކަމާއި ގުޅިގެން "ސަން" އަށް ދެއްވި ޚާއްސަ އިންޓަވިއުއެއްގައި ހޯމް މިނިސްޓަރު އަޒްލީން އަހުމަދު ވެސް ވިދާޅުވީ އެފަދަ ކަމެއް ހިނގައިގެން އުޅޭ ނަމަ އެކަން ހަރުކަށި އިބާރާތުން ކުއްވެރިކުރާ ކަމަށާއި އަދި އެފަދަ ހާދިސާއެއް ހިނގައިގެން ފުލުހުންނަށް ހުށަހަޅައިފި ނަމަ އެ މައްސަލަ ސީރިއަސް މައްސަލައެއްގެ ގޮތުގައި ތަހުގީގު ކުރާނެ ކަމަށެވެ.\nއިބޫއާ ބަޔަކު ހަމަނުކެހުން ހިންގަން އުޅުނު އިރު ދާދި ފަހުން ޕީޕީއެމް އިން މާލޭގައި ކުރިއަށް ގެންދިޔަ ޑޯޓުޑޯގެ ތެރެއިން ބަޔަކު ވަނީ އެކޮނަމިކް މިނިސްޓަރު މުހައްމަދު ސައީދާއި ޒުވާބުކޮށް ހަމަނުޖެހުން ހިންގަން މަސައްކަތްކޮށްފައެވެ. އެ މަންޒަރު ފެންނަ ވީޑިއޯވެސް މީގެ ކުރިންވަނީ އާންމުވެފައެވެ.\nމި މައްސަލަ ތަހުގީގުކުރާކަން ފުލުހުން ހާމަކޮށްފައިވާ އިރު، ބަންޑާރަ ނައިބު މިއަދު ވަނީ ރިޔާސީ އިންތިޚާބުގައި ވާދަކުރާ ހުރިހާ ކެންޑިޑޭޓުންނަށް ހަމަހަމަކޮށް އަމަލުކުރުމަށް ދައުލަތުގެ ބައެއް އިދާރާތަކަށް އަންގަވާފައެވެ. އޭގެ ތެރޭގައި ހައުސިންގް މިނިސްޓްރީ، ހޯމް މިނިސްޓްރީ، މޯލްޑިވްސް ޕޮލިސް ސާވިސް އަދި ޕަބްލިކް ސާވިސް މީޑިއާ ހިމެނެއެވެ.\nބަންޑާރަ ނައިބު އޮފީހުން ބުނި ގޮތުގައި، ކެންޑިޑޭޓުންނާއި ރަނިންގް މޭޓުންނަށް ދައުލަތުގެ ޚަރަދުގައި ސަލާމަތާއި ރައްކާތެރިކަން ފޯރުކޮށްދިނުމާއި، ކެމްޕޭނުތަކަށް ދައުލަތުގެ ވަސީލަތްތަކާއި ރަށްރަށުގެ މަގުތަކާއި ބިންތަކާއި އިމާރާތްތައް އާންމު ތަންތަން ގާނޫނުތަކާ އެއްގޮތަށް ފޯރުކޮށްދިނުމާއި، ޕީއެސްއެމްގެ މީޑިއަމްތަކާއި އެއާޓައިމް ހަމަހަމަ އުސޫލުން ފޯރުކޮށްދިނުމަށް ބަންޑާރަ ނައިބު ވަނީ އަންގަވާފައެވެ.\nފުލުހުން އެމްޑީޕީ އިބްރާހިމް މުހައްމަދު ސޯލިހު ރިޔާސީ ކެމްޕޭން 2018\nއެމްޑީޕީ އޮފީހުގެ ބިއްލޫރި ގަނޑެއް ތަޅާލައިފި 21 ގަޑި 25 މިނެޓް ކުރިން


އިންޖިނިއަރ (ވޭސްޓް މެނޭޖްމަންޓް ކޮމްޕޯނަންޓް) - ޕްރޮވިޝަން އޮފް ވޯޓަރ ސަޕްލައި، ސެނިޓޭޝަން އެންޑް ސޮލިޑް ވޭސްޓް މެނޭޖްމަންޓް ޕްރޮޖެކްޓް\nޕްރޮވިޝަން އޮފް ވޯޓަރ ސަޕްލައި، ސެނިޓޭޝަން އެންޑް ސޮލިޑް ވޭސްޓް މެނޭޖްމަންޓް ޕްރޮޖެކްޓް\nއިންޖިނިއަރ (ވޭސްޓް މެނޭޖްމަންޓް ކޮމްޕޯނަންޓް)\nމި މިނިސްޓްރީގެ ނަންބަރު IUL)471-PIDS3/1/2020/1) އިޢުލާނާ ގުޅިގެން އެކަށީގެންވާ މިންވަރަށް ޝައުޤުވެރިކަން ފާޅުކޮށްފައިނުވާތީ، އެ އިޢުލާން ބާތިލްކޮށް އަލުން އެ މަޤާމަށް އިޢުލާން ކުރީމެވެ.\nދިވެހި ސަރުކާރުގެ ފަރާތުން މިނިސްޓްރީ އޮފް އެންވަޔަރަންމަންޓް އެންޑް އެނަރޖީ (އެމް.އީ.އީ) އިން އޮޕެކް ފަންޑް ފޯރ އިންޓަރނޭޝަނަލް ޑިވެލޮޕްމަންޓް (އޮފިޑް) ގެ ލޯން އެހީގެދަށުން ކުރިއަށްގެންދާ ''ޕްރޮވިޝަން އޮފް ވޯޓަރ ސަޕްލައި، ސެނިޓޭޝަން އެންޑް ސޮލިޑް ވޭސްޓް މެނޭޖްމަންޓް ޕްރޮޖެކްޓް'' ގެ ދަށުން ހިނގަމުންދާ 'އެސްޓަބްލިޝްމަންޓް އޮފް ސޮލިޑް ވޭސްޓް މެނޭޖްމަންޓް ސިސްޓަމް އިން ޒޯން 1" މަޝްރޫޢުގެ މަސައްކަތައް ބޭނުންވާ ފަންނީ ލަފާ ދިނުމަށާއި ޕްރޮޖެކްޓް ރާވައި ހިންގުމަށްޓަކައި އިންޖިނިއަރެއް އައްޔަންކުރުމަށް ބޭނުންވެއެވެ.\nޝައުޤުވެރިވާ ފަރާތްތަކުން 02 އޭޕްރީލް 2020 ވާ ބުރާސްފަތި ދުވަހުގެ މެންދުރު 14:00 ގެ ކުރިން "އެކްސްޕްރެޝަން އޮފް އިންޓަރެސްޓް" ސިޓީ ނުވަތަ އީމެއިލް މެދުވެރިކޮށް ތިރީގައިވާ އެޑްރެހަށް ފޮނުއްވުން އެދެމެވެ.\n18 މާރިޗު 2020\nޕަބްލިޝްކުރި ތާރީޚު: 18 މާރިޗު 2020\nޕަބްލިޝްކުރި ގަޑި: 1202\nސުންގަޑި: 02 އޭޕްރިލް 2020 1400\n- TOR-Engineer ,Waste component


Liverpool Magaamu Dhemehehtti Iru, City3Vana Ah Araifi – adduLIVE\nލިވަޕޫލް މަގާމު ދެމެހެއްޓިއިރު، ސިޓީ ތިންވަނަ އަށް އަރައިފި\nNov 24, 2019, 10:37 ހަސަން ރަޝީދު\nޕްރިމިއާ ލީގުގައި ރޭ ކުޅުނު މެޗު ކާމިޔާބުކޮށް ލިވަޕޫލް އިން މަގާމު ދިފާއުކުރިއިރު، މެންޗެސްޓަރ ސިޓީ ލީގުގެ ތިންވަނަ އަށް އަރައިފިއެވެ.\nރޭގެ މޮޅާއެކު ލީގުގެ އެއްވަނައިގައި ލިވަޕޫލް އޮތީ 37 ޕޮއިންޓާ އެކުއެވެ. ދެވަނައިގައި 29 ޕޮއިންޓާ އެކު ލެސްޓަ ސިޓީ އޮތްއިރު ތިންވަނައިގައި 28 ޕޮއިންޓާ އެކު އޮތީ މެންޗެސްޓަރ ސިޓީއެވެ.\nލިވަޕޫލް ރޭ މޮޅުވީ ރަށުން ބޭރުގައި ލީގުގެ 13 ވަނައިގައި އޮތް ކްރިސްޓަލް ޕެލެސްއާ ބައްދަލުކޮށް އުނދަގޫތަކަކަށްފަހު 2-1 އިންނެވެ.\nރޭގެ މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވި ނަމަވެސް، ދެވަނަ ހާފްގެ ކުރީކޮޅު ސަޑިއޯ މާނޭ ވަނީ ލިވަޕޫލަށް ލީޑު ނަގާދީފައެވެ. މެޗުގެ 82 ވަނަ މިނެޓްގައި ވިލްފްރެޑް ޒަހާގެ ގޯލާއެކު ޕެލެސް އިން ނަތީޖާ އެއްވަރުކުރި ނަމަވެސް މެޗުގެ 85 ވަނަ މިނެޓްގައި ރޮބާޓޯ ފަމީނޯ ވަނީ ލިވަޕޫލަށް އަލުން ލީޑު ނަގައިދީ އެޓީމަށް މި މެޗުން ތިން ޕޮއިންޓު ކަށަވަރުކޮށްދީފައެވެ.\nމެންޗެސްޓަރ ސިޓީ ރޭ މޮޅުވީ ލީގުގެ ހަތަރުވަނައިގައި އޮތް ޗެލްސީއާ ބައްދަލުކޮށް 2-1 އިންނެވެ.\nސިޓީގެ ދަނޑުގައި ކުޅުނު މި މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ޗެލްސީންނެވެ. އެގޮތުން މެޗުގެ 21 ވަނަ މިނެޓްގައި މި ގޯލު ޗެލްސީ އަށް ކާމިޔާބުކޮށްދިނީ އެންގޯލޯ ކަންޓޭ އެވެ. ނަމަވެސް މެޗުގެ 29 ވަނަ މިނެޓްގައި ކުރިން ޗެލްސީ އަށް ކުޅުނު ކެވިން ޑެ ބްރައިނާ ވަނީ ސިޓީ އަށް ނަތީޖާ އެއްވަރުކޮށްދީފައެވެ. އަދި މެޗުގެ 37 ވަނަ މިނެޓްގައި ރިޔާދް މަހްރޭޒް ވަނީ ހިތްގައިމު ގޯލެއް ކާމިޔާބުކޮށްދީ ސިޓީ އަށް ލީޑު ނަގާދީފައެވެ.\nފުރަތަމަ ހާފް ނިމުމުގެ ކުރިން ސިޓީގެ ފޯވާޑް ސާޖިއޯ އަގުއެރޯ އަށް ވެސް ގޯލެއް ކާމިޔާބުކުރަން ރަނގަޅު ފުރުސަތެއް ލިބިފައިވެއެވެ. ނަމަވެސް އޭނާ ފޮނުވާލި އެ ހަމަލާ އަމާޒުވީ ގޯލުގެ ދަނޑި އަށެވެ. މެޗުގެ ދެވަނަ ހާފްގައި ވެސް ސިޓީން ޗެލްސީގެ ގޯލަށް ނުރައްކާތެރި ހަމަލާތަކެއް ފޮނުވާލާފައިވެއެވެ. އެގޮތުން ޑެ ބްރައިނާ އާއި ފާނަންޑީނިއޯ އަދި ފިލް ފޮޑެން ފޮނުވާލި ހަމަލާތައް ޗެލްސީގެ ކީޕަރު ކެޕާ ވަނީ ދިފާއުކޮށްފައެވެ.\nޕްރިމިއާ ލީގުގައި ރޭ އާސެނަލް އާއި ސައުތްހެމްޓަން ބައްދަލުކުރި މެޗު ނިމުނީ 2-2 އިން އެއްވަރުވެގެންނެވެ. މި ނަތީޖާއާއެކު އާސެނަލް މިހާރު އޮތީ 18 ޕޮއިންޓާ އެކު ލީގުގެ7ވަނައިގައެވެ.


Uthuru thilafalhuge ehbbas vun haama kuruma govaali kulli massala agenda nukuri - AO News\nއުތުރުތިލަފަޅު ގައި ކޯސްޓްގާޑްގެ ޑޮކްޔާޑެއް ގާއިމްކުރަން ރާއްޖެއާއި އިންޑިއާއާ ދެމެދު ވެފައިވާ އެއްބަސްވުން ހާމަ ކުރުމަށް ގޮވާލައި ރައްޔިތުންގެ މަޖިލީހަށް ހުށަހެޅި ކުއްލި މައްސަލަ އެޖެންޑާ ނުކުރަން ނިންމައިފިއެވެ.\nމާލެ އަތޮޅު އުތުރުތިލަފަޅުގައި ހިއްކައިގެން ހަދަން ފަށާފައިވާ ސިފައިންގެ މަރުކަޒުގައި އިންޑިއާ ސިފައިންނަށް ޤާއިމުވެ ތިބެވޭ ގޮތަށް، ދިވެހި ސަރުކާރުން އިންޑިއާ ސަރުކާރާއިއެކު ވެފައިވާ އެއްބަސްވުމުގެ ދެލި ކޮޕީއެއްކަމަށް ބުނާ ލިޔުންތަކެއް، ލީކުކޮށްލާފައިވާއިރު ދައުރުވަމުންދާ ލިޔެކިޔުމަކީ ސައްހަ އެއްޗެއް ނޫންކަމަށް ސަރުކާރުން ވަނީ ބުނެފައެވެ. ސަރުކާރުގެ މި ވާހަކަތަކާއި ގުޅިގެން ރާއްޖެއާއި އިންޑިއާއާ ދެމެދު ވެފައިވާ އެއްބަސްވުން ހާމަކުރުމަށް ގިނަ ބަޔަކު ގޮވާލަމުން އަންނައިރު މިއަދުގެ މަޖިލީހުގެ ޖަލްސާގައި އެއްބަސްވުން ހާމަ ކުރުމަށް ގޮވާލައި ދިކޮޅު ކޯލިޝަންގައި ހިމެނޭ ޕީއެންސީގެ މެންބަރު، ފެލިދޫ ދާއިރާގެ މެންބަރު އިބްރާހިމް ފަޒުލް ރަޝީދު ވަނީ ކުއްލި މައްސަލައެއް ހުށަހަޅާފައެވެ.\nމި ދައުރުގެ ކުރީ ޖަލްސާއެއްގައި ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ވެސް މިފަދަ މައްސަލައެއް ހުށަހަޅުއްވާއިރު މަޖިލީހުގެ ރައީސް މުހައްމަދު ނަޝީދު ވިދާޅުވީ މި ދައުރުގައި، ކުރިން ބޭއްވި ޖަލްސާއެއްގައިވެސް މި މައްސަލަ މި އޮތް ގޮތަށް އިދިކޮޅު ކޯލިޝަންގައި ހިމެނޭ ޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހްމަދު ޝިޔާމް ހުށަހެޅުއްވި ކަމަށެވެ. އަދި މަޖިލީހުގެ ގަވާއިދު ބުނާ ގޮތުން އެ ދައުރެއްގައި މަޖިލީހުގައި ބަހުސްކޮށްފައިވާ މައްސަލައެއް، އަލުން އުފަން ކުރުމަށް ހުށަހެޅޭ މައްސަލައަކަށް ވާނަމަ އެ ކުއްލި މައްސަލައެއް އެޖެންޑާ ކުރެވެން ނޯއޮންނަނަކަމަށެވެ.\nއުތުރުތިލަފަޅުގެ އެއްބަސްވުން ހާމަކުރުމަށް ގޮވާލާ ނައިފަރު ދާއިރާގެ މެމްބަރު އަޙްމަދު ޝިޔާމު. ރައްޔިތުންގެ މަޖިލީހަށް ކުއްލި މައްސަލައެއް ހުށަހެޅުއްވީ މިއަހަރުގެ ފެބްރުއަރީ މަހުގެ 22 ވަނަ ދުވަހުއެވެ.\nނައިފަރު ދާއިރާގެ މެންބަރު އަހުމަދު ޝިޔާމްރައްޔަތުންގެ މަޖިލީސްރައްޔިތުންގެ މަޖިލިހުގެ ރައީސް މުހައްމަދު ނަޝީދުއިބްރާހިމް ފަޒުލް ރަޝީދުއުތުރުތިލަފަޅުފެލިދޫ ދާއިރާ


ރައީސް ޔާމިނު ގެއަށް ބަދަލުކޮށް، އަދީބު ޖަލަށް ލައިދީ: ޖާބިރު – DhiDaily\nރައީސް ޔާމިނު ގެއަށް ބަދަލުކޮށް، އަދީބު ޖަލަށް ލައިދީ: ޖާބިރު\nކުރީގެ ރައީސް ޔާމިން ޢަބްދުލްޤައްޔޫމް ގެއަށް ބަދަލުކުރައްވައި, އެ މަނިކުފާނުގެ ނައިބު ރައީސްއަކަށް ހުންނެވި އަޙްމަދު އަދީބު ޢަބްދުލްޣަފޫރު ޖަލަށްލުމަށް ކާށިދޫ ދާއިރާގެ މެންބަރު ޖާބިރު ގޮވާލައްވައިފިއެވެ.\nރައްޔިތުންގ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން މެންބަރު ޖާބިރު ވިދާޅުވީ އިއްޔެ އަޑުއިވިގެން ދިޔައީ ރައީސް ޞާލިޙުގެ ސަރުކާރުގެ ޚާއްސަ ސްޕެސިފިކ ޑީލެއްގެ ދަށުން އަދީބު ގެއަށް ބަދަލުވެގެން ދިޔަ މަންޒަރުކަމަށާއ 20 އަަހަރު ދުވަހުގެ ޙުކުމަކާއި2މިލިއަން ރުފިޔާގެ ޙުކުމްއޮތްއިރު ދަޢުލަތް ލޫޓުވައިލި މީހަކު ގެޔަށް ބަދަލުވެގެން ދިޔައީ ކަމަށެވެ.\nމީގެ އިތުރުން ޖާބިރު ވިދާޅުވީ ރައީސް ޞާލިޙްގެ ސަރުކާރުން ވަރަށް ބޮޑަށް ތަފާތުކުރުންތައް ގެންގުޅޭތަން ވެސް ފެންނަމުންދާ ކަމަށެވެ. އަދި ނިކަމެތިންނަށް ނިކަމެތިކޮށް ހިތާފައި ސަރުކާރާއި ޑީލް ހަދައިގެން ބޮޑެތި ވަގުން މިންޖުވެގެންދާކަމަށް ވެސް ޖާބިރު ވިދާޅުވިއެވެ.\n”ނިކަމެތިންނަށް ނިކަމެތިކޮށް، ސަރުކާރާއި ޑީލް ހަދައިގެން ބޮޑެތި ވަގުން މިންޖުވެގެން މި ދަނީ. ޔާމިނު ޖަލުގައި އެހުރީ، އަދީބު އެހުރީ ގޭގަ، ކޮންކަހަލަ ވާހަކައެއްތޯ މި ދައްކަނީ“ (ޖާބިރު)\nމި ކަން ފާހަގަކުރައްވައި ޖާބިރު ވިދާޅުވީ ރައީސް ޔާމިނު ވަގުތުން ވަގުތަށް ގެއަށް ބަދަލުކޮށް އަދީބު ޖަލަށްލާންޖެހޭ ކަމަށެވެ. އަދި އަދީބު ގެއަށް ބަދަލުކޮށްގެން އެ އުޅެނީ ކާކަށް ކިހާވަރެއްގެ ރިޝްވަތެއް ދީގެންތޯ ވެސް ޖާބިރު ވަނީ ސުވާލުކުރައްވާފައެވެ. އަދި ރައްޔިތުންގެ މަޖިލީހުން ހަދާ ޤާނޫނަކަށް އެއްވެސް ބާރެއް ނޯންނަކަމަށާއި ޤަވާއިދެއް ހަދާފައި ޤާނޫނުގެ ބާރު ކަނޑުވައިލާކަމަށް ވެސް ޖާބިރު ވަނީ ވިދާޅުވެފައެވެ.\nމީގެ އިތުރުން ޖާބިރު ވަނީ މިހާރުން މިހާރަށް ރައީސް ޔާމިން ގެއަށް ބަދަލުކުރުމަށްފަހު އަދީބު ޖަލަށްލުމަށާއި އަދީބު ގޭގައި ހުންނަނަމަ ރައީސް ޔާމިނު ވެސް ގޭގައި ހުންނަންޖެހޭ ކަމަށާއި އެހެންނޫނީ އެ ދެ ބޭފުޅުން ތާއަބަދަށް ޖަލުގައި ބައިތިއްބަންޖެހޭކަމަށް ވެސް ވިދާޅުވެފައެވެ.


Nufooz foaruvi beyfulhunge nanthah haama kurevvumah Hailam'ah...\nނޫފޫޒު ފޯރުވި ބޭފުޅުންގެ ނަންތައް ހާމަ ކުރެއްވުމަށް ހައިލަމަށް ގޮވާލައްވައިފި\nއެ މައްސަލަ ހުށަހުޅުއްވުމަށް ވަނީ އެދިވަޑައިގެންފައި\nހައިލަމް ސަސްޕެންޑް ކޮށްފައިވަނީ މިމަހުގެ 5ގައި\nކ. މާލެ | 8 ނޮވެންބަރ 2019 | ހުކުރު 18:45 | 4,461\nއެމްޑީޕީގެ ޗެއަރ ޕާރަސަން އަދި ރައްޔިތުންގެ މަޖިލީހުގެ ހެންވޭރު ހުޅަނަގު ދާއިރާގެ މެންބަރު ހަސަން ލަތީފް - ޝުއައިބް މުހައްމަދު އިގްބާލް\nސަސްޕެންޑް ކޮށްފައިވާ ކްރިމިނަލް ކޯޓުގެ އިސް ގާޒީ އަހުމަދު ހައިލަމަށް ނުފޫޒް ފޯރުވި ބޭފުޅުންގެ ނަންތައް ހާމަކުރެއްވުމަށް އެމްޑީޕީގެ ޗެއަރ ޕާރސަން އަދި ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެންބަރު ހަސަން ލަތީފް ވިދާޅުވެއްޖެ އެވެ.\nހައިލަމް ސަސްޕެންޑް ކޮށްފައިވަނީ ނަސްރުގެ ދުވަހުގެ ތަހުނިޔާ ރައްދުކޮށް ކްރިމިނަލް ކޯޓުގައި މަސައްކަތްކުރާ މުވައްޒަފުން އުޅޭ ވައިބަރ ގްރޫޕެއްގައި ޝެއަރކުރެއްވި ކުރެހުމެއްގެ ފޮޓޯއަކާއި ގުޅިގެންނެވެ.\nހައިލަމް ސަސްޕެންޑް ކުރުމާއި ގުޅިގެން ބުރާސްފަތި ދުވަހުގެ ރޭ އޭނާ ނެރުއްވާފައިވާ ބަޔާނުގައި ވަނީ ކުރީގެ ރައީސް އަބްދުﷲ ޔާމީނު ޖަލަށްލުމަށް ހުކުމް އިއްވާނެ ކަމުގެ ކަށަވަރުކަން ދިނުމަށް ސަރުކާރުގެ އިސްމަގާމުތަކުގައި ތިބި ފަރާތްތަކުން އެދުނު ކަމަށެވެ.\nބަޔާނުގައި ބުނެފައިވަނީ ކުރީގެ ރައީސް ޔާމީން އަބްދުލް ގައްޔޫމްގެ މައްޗަށް މަނީ ލޯންޑްރިންގްގެ ތުހުމަތު ކުރެވުނު ހިސާބުން ފެށިގެން އެކި އެކި މަގާމުތަކުގައި ތިބި އެކި ފަރާތްތަކަކުން ސީދާގޮތުންނާއި ނުސީދާގޮތުން ގާތް މީހުން މެދުވެރިކޮށް އޭނާ އަށް ނޫފޫޒު ފޯރުވުމަށް މަސައްކަތް ކޮށްފައިވާ ކަމަށެވެ.\nއެގޮތުން މެސެޖުކޮށްގެންނާއި ގުޅައިގެންވެސް އެކި މީހުން މެދުވެރިކޮށް ކުރީގެ ރައީސް ޔާމީން ޖަލަށް ލުމަށް ހުކުމް ކުރާނެ ކަމުގެ ކަށަވަރުކަން ދިނުމަށް އެދިފައިވާ ކަމަށް ވެސް ބަޔާނުގައި ވެއެވެ. އަދި ކަށަވަރުކަން ނުދެވޭނެ ކަމަށް ބުނުމުން އަލްހާން ފަހުމީއާއި ދެމެދު ހިނގާދިޔަ ފައިސާގެ ޓްރާންސެކްޝަންގެ މައްސަލަ ފޮލިހުގައި އޮތް ކަމަށާއި ހުކުމްގެ ކަށަވަރުކަން ނުލިބޭނަމަ އެ މައްސަލަ ބެލޭނެ ކަމަށާއި ސަސްޕެންޑުކުރާނެކަމުގެ އިންޒާރު ދިން ކަމަށްވެސް ވެއެވެ.\nއަލްހާން ފަހުމީ އާއިއެކު ކުރެވުނު ޓްރާންސެކްޝަންއަށް އިޝާރާތް ކުރައްވާ ބަޔާނުގައި ބުނެފައިވަނީ ސަރުކާރުގެ މަގާމެއްގައިހުރި ކޮންމެ ފަރާތެއްގެ ބޭންކް އެކައުންޓު ބަލައިފިނަމަ ހަމަ ކޮންމެ މީހެއްގެ އެކައުންޓްގައި ވެސް ގާތް މީހުން އެކި ކަންކަމުގައި ބަދަލުކޮށްފައި ހުންނަ ފައިސާގެ މުއާމަލާތްތައް ފެންނަން ހުންނާނެ ކަމަށެވެ. އަދި ވަކި ފަރާތެއް ޖަލަށްލާނެކަމުގެ ކަށަވަރުކަން ނުލިބިގެން ފަނޑިޔާރަކު ފަހާދުވާންވީ ޖޭއެސްސީގެ ހުރުމަތުންކޮންމެވެސް މިންވަރެއް ނަމަވެސް ބާކީ އޮންނާނެ ގޮތަކަށް ވިސްނާފަ ނޫންތޯ ގާޒީ ހައިލަމް ވަނީ ސުވާލު އުފައްދަވާފައެވެ.\n19 މެއި 2019 ވަނަ ދުވަހު ހިނގައިދިޔަ ފައިސާގެ ޓްރާންސެކްޝަނާއި ގުޅިގެން ފުލުހުންނަށް އޭގެ މައުލޫމާތު ތަފްސީލުކޮށްދެއްވި ކަމަށާއި ނަމަވެސް އެގައި އެއްވެސް ޖިނާއީ އެއްވެސް ކަމެއް ނުހިމެނޭތީ އޭރު އެ މައްސަލަ ނުބަލަން ފުލުހުން ނިންމި ކަމަށް ބަޔާނުގައި ވެއެވެ.\nޤާޟީ ހައިލަމް ގެ ބަޔާނާއި ގުޅިގެން ހުކުރު ދުވަހު ހަސަން ލަތީފް ކުރައްވާފައިވާ ޓްވީޓްގައިވަނީ ޤާޟީ ހައިލަމް ސަރުކާރުގެ ހުރިހާ ބޭފުޅުންގެ އިސްތަށިފުޅުގައި އިލްޒާމް ނާޅުއްވާ، ނުފޫޒް ފޯރުވިކަމަށް ވިދާޅުވަންޏާ އެކަން ކުރެއްވި ބޭފުޅުންގެ ހާމަ ކުރެއްވުމަށެވެ. އަދި މައްސަލަ ހުށަހެޅުއްވުމަށް ހަސަން ލަތީފް ގެ ޓްވީޓްގައި ވެއެވެ.\nޖުޑިޝަލް ސާރވިސް ކޮމިޝަނުން ހައިލަމް ސަސްޕެންޑް ކޮށްފައިވަނީ ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީލޯންޑަރިންގެ ދައުވާގެ ހުކުމް ކުރާ ޝަރީއަތް ބޭއްވުމަށް ވަގުތު ކުޑަތަން ވެފައި ވަނިކޮށެވެ.\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދުގެ ކަރުފުޅުގައި ޗޭނުޖަހާފައިވާ ފޮޓޮއެއް ކްރިމިނަލް ކޯޓުގެ މުވައްޒަފުންގެ ވައިބަރ ގުރޫޕަށް ލީ މައްސަލައާއި ގުޅިގެން އެކަން ހިނަގިތާ ދެދުވަސް ފަހުން ހައިލަމް ވަނީ މަޢާފަށް އެދިވަޑައިގެންފައެވެ.\nހައިލަމް މަޢާފަށް އެދި ނެރުއްވާފައިވާ ބަޔާނުގައި ހައިލަމް ވިދާޅުވެފައިވަނީ، ނަޞްރުގެ ދުވަހުގެ ތަހުނިޔާ ކިޔުމުގެ ގޮތުން ފޮޓޯ އެ ގްރޫޕަށް ލާފައިވަނީ އެ ފޮޓޯގައި ހ. ހާޖަރާގޭ ޢަބްދުﷲ ލުޠުފީ ހުރިކަން އެނގުމުން ދެން އެ ފޮޓޯގައި ތިބީ ކޮން ބައެއްކަން ބެލުމަކާއި ނުލާ ކަމަށެވެ. އަދި އެފޮޓޯގައި އެފަދަ ކުރެހުމެއް ހުރެދާނެ ކަމަށް ވިސްނާލެވިފައިނުވާކަމަށް ހައިލަމްގެ ބަޔާނުގައިވެއެވެ.\nއެހެންކަމުން، އެކަމަށްޓަކައި ރައީސުލް ޖުމްހޫރިއްޔާ އިބްރާހިމް މުޙައްމަދު ސާލިޙާއި ރައީސް ނަޝީދުގެ އިތުރުން ދިވެހި ރާއްޖޭގެ އެންމެހާ ލޮބުވެތި ރައްޔިތުންގެ އަރިހުން މަޢާފަށް އެދޭކަމަށް ބަޔާނުގައި ވެއެވެ.\nއަދި އެފޮޓޯ ޝެއަރ ކުރި ވައިބަރ ގްރޫޕަކީ ކްރިމިނަލް ކޯޓުގެ މުވައްޒަފުންގެ ޕްރައިވެޓް ގްރޫޕެއް ނަމަވެސް އެ ފޮޓޯ ޝެއަރ ކޮށްފައިވަނީ ސޯޝަލް މީޑިއާގައި ނަޞްރުގެ ދުވަހުގެ ތަހުނިޔާ ކިޔުމުގެ ގޮތުން ކަމަށްބުނެ ސިޔާސީ ބައެއް ފަރާތްތައް ވަކިން ޚާއްޞަކޮށް ރައްޔިތުންގެ މަޖިލީހުގެ ބައެއް މެންބަރުން އޭނާ ބަލަމުންދާ މައްސަލައަކަށް ނުފޫޒުފޯރުމުގެ ގޮތުން މައްސަލައިގައި ރިޝްވަތު ނަގާފައިވާ ކަމަށް ތުހުމަތުކޮށް ރައްޔިތުންގެ މަޖިލީހުގެ ތަޅުމުގައި ވާހަކަ ދައްކަވާފައިވާކަން ބަޔާންކޮށްފައިވެއެވެ.\nއަދި އެފަރާތްތަކުގެ ޢަމަލަކީ ކޯޓުގައި ކުރިއަށްދާ މައްސަލައަށާއި ފަނޑިޔާރެއްގެ ޙައިޞިއްޔަތުން އޭނާ ކުރަމުންދާ މަސައްކަތަށް ނުފޫޒު ފޯރުވުމުގެ ގޮތުން ކޮށްފައިވާ ޢަމަލުތަކެއް ކަމުގައިވީނަމަވެސް، މަޤާމުގެ ހައިޞިއްޔަތު ބޭނުންކޮށްގެން އެއްވެސް ފަރާތަކަށް ނާޖާއިޒު މަންފާއެއް ހޯދައިދިނުމަށް އެއްވެސް އިރެއްގައި އެއްވެސް ސިފައެއްގައި މަސައްކަތް ކޮށްފައި ނުވާނެ ކަމަށް ބަޔާނުގައިވެއެވެ. ހަމަ އެހެންމެ އެފަދަ ކަމެއްގައި ބައިވެރިވެފައި ނުވާނެ ކަމުގެ ޔަޤީންކަން ދިވެހި އެންމެހާ ރައްޔިތުންނަށް އަރުވާ ކަމަށް ބަޔާނުގައި ވެއެވެ.


Fandiyaarunge jamiyya ufehdhumuga suvaalu ufedhey kan thah thakeh!\nޔޫތު މިނިސްޓަރ މަހްލޫފު-- ފޮޓޯ: މިހާރު\nފަނޑިޔާރުންގެ ޖަމިއްޔާ އުފެއްދުމުގައި ސުވާލު އުފެދޭ ކަންތައްތަކެއް ހުރުމުން އޭޖީގެ ލަފާ ހޯދަނީ\nފަނޑިޔާރުންގެ ޖަމިއްޔާ އުފެއްދުމުގައި ސުވާލު އުފެދޭ ކަންތައްތަކެއް ހުރުމުން އެކަމާއި މެދު ގޮތެއް ނިންމަވާނީ އެޓާނީ ޖެނެރަލް (އޭޖީ) ގެ ލަފާގެ މަތިން ކަމަށް ޔޫތު މިނިސްޓަރު އަހްމަދު މަހްލޫފު ވިދާޅުވެއްޖެ އެވެ.\nފަނޑިޔާރުންގެ ޖަމިއްޔާއެއް އުފެއްދުމަށް ޖުޑީޝަލް ކައުންސިލުން ނިންމާފައި ވާތީ އެކަމާއި ގުޅިގެން މިނިސްޓަރު މަހްލޫފް މިރޭ ކުރެއްވި ޓްވީޓެއްގައި ވިދާޅުވީ ފަނޑިޔާރުންގެ ޖަމިއްޔާ އުފެއްދުމުގައި ސުވާލު އުފެދޭ ކަންތައްތަކެއް އެބަހުރި ކަމަށެވެ.\nޑިޕާޓުމަންޓު އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން މިއަދު ބުނީ ފަނޑިޔާރުންގެ ޖަމިއްޔާ އުފެއްދުމަށްޓަކައި ބޭނުންވާ ލިޔުންތައް މިދިޔަ މަހުގެ ފަހުކޮޅު ޔޫތު މިނިސްޓްރީ އަށް ހުށަހަޅާފައިވާ ކަމަށެވެ.\nފަނޑިޔާރުންގެ ގާނޫނުގެ ދަށުން ހަދާ އެ ޖަމިއްޔާގެ މަގްސަދެއް ކަމަށް ޑީޖޭއޭއިން ބުނީ ފަނޑިޔާރުންގެ މިނިވަންކަން ހިމާޔަތް ކުރަން މަސައްކަތް ކުރުމާއި ފަނޑިޔާރުންގެ އިމްތިޔާޒުތައް ހިމާޔަތް ކުރަން މަސައްކަތް ކުރުމެވެ.\nފަނޑިޔާރުންގެ ޖަމިއްޔާއެއް އުފެއްދުމަށް ޖުޑީޝަލް ކައުންސިލުން ނިންމާފައިވާއިރު ބާ ކައުންސިލެއް އުފެއްދުމަށްޓަކައި ޤާނޫނީ ފަންނުގެ ނަމުގައި ބިލެއް ރައްޔިތުންގެ މަޖިލީހަށް ސަރުކާރުގެ ފަރާތުން ވަނީ ހުށަހަޅާފަ އެވެ.\nޔޫތު މިނިސްޓްރީ ފަނޑިޔާރުން


ޕަބްލިޝްކުރި ތާރީޚް: 01 އޮކްޓޫބަރު 2019\nސަޕޯޓިންގ ކޯރ އެލަވަންސް؛ 1200.00 ރ\nސްކޫލުގެ ދިޔަ ދޮވި، ފުރާޅު ސާފުކޮށް ރައްކާތެރި ބޯފެން ނެގޭނެ ގޮތެއް ހެދުން.\nސްކޫލުގެ ގޯތިތެރޭގައި ހުރި ގަސްތައްކޮށައި ސާފުކޮށް ބެލެހެއްޓުން.\nސްކޫލުގެ ގޯތިތެރޭގައި ހައްދާފައި ހުރިކާޕެޓްތައް ކޮށައި ރީތިކޮށް ބެލެހެއްޓުން.\nއެކި އެކި ބޭނުންތަކަށް ސްކޫލަށް ގެންނަ މުދާ ބޯޓުން ބާލައި ސްކޫލަށް ގެނައުން.\nފާޚާނާގައި ހުންނަ ، ޝަވަރ، އިސްކުރު، ބޮކި، އަދި އެނޫން އިމާރާތްތަކުގައި ހުންނަ ބޮކި ބަދަލުކުރުމާއި ފަންކާތައް ފޮޅައި ސާފުކުރުން.\nޙަވާލު ކުރެވިފައިވާ ކްލާސްތަކުގައިވާ ފަރުނީޗަރުތައް ހިރަފުސް ފޮޅާ ސާފުކޮށް ތަރުތީބު ކުރުން.\nދަންފަޅި ނިމުމުން ކްލާސްތަކުގެ އެންމެހައި ކުޑަދޮރުތައް ހުރީ ތަންޑުއެޅުވިފައިކަން ކަށަވަރު ކުރުން އަދި ބޮޑު ދޮރު ލައްޕާފައި ބެހެއްޓުން.\nޙަވާލުކުރެވިފައިވާ ސަރަޙައްދުގައިވާ އެއްވެސް އެއްޗަކަށް ގެއްލުމެއް ލިބިފައިވާނަމަ އެކަން ވަގުތުން އިސްވެރިޔަކަށް އެންގުން.\nސްކޫލުގެ އެހެނިހެން ޢިމާރާތްތައް ސާފުކޮށް ބެލެހެއްޓުން\nސްޓާފްރޫމް މަދުވެގެން ދުވާލަކު އެއްފަހަރު ކުނިކަހައި ސާފުކުރުން.\nސްޓާފްރޫމްއާއި ކޮމްޕިޔުޓަރ ލެބް އަދި ލައިބްރަރީގައިވާ ފަރުނީޗަރުތައް މަދުވެގެން ހަފްތާއަކު 02 ފަހަރު ހިރަފުސްފޮޅައި ސާފުކުރުން.\nއޮފީސް ޢިމާރާތާއި ޕްރިންސިޕަލް ކެބިން މަދުވެގެން ދުވާލަކު އެއްފަހަރު ކުނިކަހައި ސާފުކޮށް މޮޕް ޖެހުން.\nއޮފީސް ޢިމާރާތުގައާއި ޕްރިންސިޕަލް ކެބިންގައިވާ ފަރުނީޗަރުތައް، މަދުވެގެން ހަފްތާއަކު 02 ފަހަރު ހިރަފުސްފޮޅައި ސާފުކުރުން.\nސްކޫލުގެ ފާހާނާބަރި ދޮވެ ސާފުތާހިރުކޮށް ބެލެހެއްޓުން.\nސްކޫލުގެ އެހެނިހެން ޢިމާރާތްތައް ސްޕަވައިޒަރު އަންގައިފި ޙާލަތެއްގައި އެއެންގި އުސޫލަކުން ސާފުކުރުން.\nސްކޫލުގެ މުވައްޒަފުންނަށް ދާއިރާއާއި ގުޅުންހުރި ކަންކަމުގައި އެހީތެރިވުން\nމުދައްރިސުންނާއި އިދާރީ މުވައްޒަފުން ސްކޫލާއި ގުޅުންހުރި މަސައްކަތެއްކޮށްދިނުމަށް އެދިއްޖެނަމަ އެއެދުނު ކަމެއް ކޮށްދިނުން. މީގެ ތެރޭގައި ހިމެނެނީ މުދައްރިސުން ދެއްވާ ސްލިޕްކޮޅުތައް ބެހުމާއި، އިދާރީ މުވައްޒަފުން ޙަވާލުކުރާ އިޢުލާންތައް ސްކޫލާއި ރަށުގެ ތަންތަނުގައި ހަރުކުރުން، އަދި އިދާރާއިން އެދިއްޖެ ޙާލަތެއްގައި ބެލެނިވެރިންނަށް އެދޭން ބޭނުންވާ މެސެޖް ރައްދުކޮށްދިނުންފަދަ ކަންކަމެވެ.\nއިތުރު ޙަރަކާތްތައް ރާވާ ހިންގުމުގައި އެހީތެރިވުން\nސްކޫލުގެ ދަރިވަރުންނާއި ސްކޫލުގެ ކުރިއެރުމަށް ރާވާ ހިންގޭ އިތުރު ހަރަކާތްތަކުގައި ބައިވެރިވާން ސްކޫލުން އަންގައިފި ޙާލަތެއްގައި އަމަލީގޮތުން ބައިވެރިވެ އެކަމެއް ކާމިޔާބު ކުރުމަށް ހުރިހާ މާނައެއްގައިވެސް މަސައްކަތްކުރުން. އަދި އެފަދަ ހަރަކާތެއްގައި އިސްކޮށް ހަރަކާތްތެރިވުމަށް ޙަވާލުކުރެވިއްޖެނަމަ އެހަރަކާތެއް ބާއްވަން ކަނޑައެޅިފައިވާ ތާރީޚްގައި ބާއްވާ ކާމިޔާބުކަމާއެކު ކޮށް ނިންމުން.\nސްކޫލުގައި ފާހަގަ ކުރާދުވަސްތަކާއި މުނާސަބަތުތަކުގައި ޙަވާލުކުރެވޭ ކަންތައްތައް ކަނޑައެޅިފައިވާ ގަޑިއަށް ފަރުވާތެރިކަމާއެކު ކޮށް ނިންމުން.\nމަސައްކަތްތައް ދުވަހުން ދުވަހަށް ނިންމުން\nޙަވާލުކުރެވިފައިވާ މަސައްކަތެއް ޙަވާލުކުރެވުނު މުއްދަތަށް އެއްވެސް ސަބަބަކާއިހުރެ ނިންމުމަށް ޢުޒުރުވެރިވެއްޖެނަމަ އެކަން ކުރިޔާލައި ސްޕަވައިޒަރަށް އަންގައި ސްޕަވައިޒަރުގެ ލަފާގެ މަތިން ދެންކުރިއަށްދާންވީ ކިހިނެއްތޯބަލައި އެގޮތަކަށް އަމަލުކުރުން.\nޗުއްޓީ، ސަލާމް އަދި ޢާއިލީ ޒިންމާގައި ހުރުމަށްފަހު ވަޒީފާއަށް ނިކުންނައިރު ޙަވާލުކުރެވިފައިވާ އެއްވެސް މަސައްކަތެއް ނުނިމިވާނަމަ ނިކުންނަތާ ހަފްތާއެއްގެތެރޭގައި އެމަސައްކަތްތައް ނިންމުން.\n1- އޮފީހުގެ އެހެން މުވައްޒަފަކަށް ޙަވާލުކުރެވިފައިވާކަމެއް އެމުވައްޒަފުގެ ބަދަލުގައި ކުރަން ޙަވާލުކުރެވިއްޖެނަމަ އެކަމެއް ކުރަންރޭވިފައިވާގޮތަށް، ކަނޑައެޅިފައިވާ ވަގުތަށް ފުރިހަމަކޮށް ކާމިޔާބުކަމާއެކު ނިންމުން .\nނޯޓް: ލިޔަންކިޔަން އެނގޭކަން ދެނެގަންނާނީ ދަށްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިއުމަށް ބަލައިގެންނެވެ.\n1) މަޢުލޫމާތު ފުރިހަމަކޮށްފައިވާ ވަޒީފާއަށް އެދޭ ފޯމް.\n5) ލިބިފައިވާ ހުރިހާ ތަޢުލީމީ ސެޓިފިކެޓް ތަކުގެ ކޮޕީ.\n7) ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފުރިހަމަކޮށް ސެޓްފިކެޓް ލިބިފައިވާނަމަ އެ ސެޓުފިކެޓުގެ ކޮޕީ.\nވަޒީފާއަށް އެދޭ ފޯމު މި ސްކޫލްގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 އޮކްޓޯބަރ 2019 ވާ ބުރާސްފަތި ދުވަހުގެ 13:00 ގެ ކުރިން، ގދ. ހޯނޑެއްދޫ ސްކޫލުގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައި ގަނެވޭނެއެވެ. އީ-މެއިލް އެޑްރެހަކީ، admin@hoadedhdhooschool.edu.mv އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 13 އޮކްޓޯބަރ އާއި 17 އޮކްޓޯބަރ 2019 އާއި ދެމެދުގެ ތާރީޚެއްގައި ގދ.ހޯނޑެއްދޫ ސްކޫލުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް ޢައްޔަނުކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %35 (ތިރީސް ފަހެއް) އިންސައްތަވުރެ މަތިވާންޖެހޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 7983089 ނަންބަރު ފޯނާއެވެ. އީ-މެއިލް ކުރާނީ admin@hoadedhdhooschool.edu.mv އަށެވެ.


ޕާކިސްތާން އެމްބަސީގެ އެހީގައި ފައިނު ހުކުރު މިސްކިތުގައި ކާޕެޓް އަޅައިފި\nރާއްޖޭގައި ހުންނަ ޕާކިސްތާނު އެމްބަސީގެ އެހީގައި ފައިނު ހުކުރު މިސްކިތް މަސްޖިދުލް ފަލާހުގައި ކާޕެޓް އަޅައިފިއެވެ. ޕާކިސްތާނު އެމްބަސީން މަސްޖިދުލް ފަލާހަށް ބޭނުންވާ ކާޕެޓު ހަދިޔާކޮށްފައިވަނީ، ފައިނު ކައުންސިލްގެ ނިމުނު ދައުރުގައި، މަޑުއްވަރީ ދާއިރާގެ މެންބަރު އާދަމް ޝަރީފު އުމަރުގެ އެހީތެރިކަމާއެކުއެވެ. އަދި ކޮވިޑް19 ގެ ހާލަތު ގޯސްވެ މިސްކިތްތަކުގައި އަޅާފައިވާ ކާޕެޓުތައް ނެގުމަށް އިސްލާމިކް މިނިސްޓްރީން އެންގުމުން، ކާޕެޓުތައް ނާޅާ ވަނީ މަޑުޖައްސާލާފައެވެ.އޭގެފަހުން ކުރިޔަށް އޮތް ރަމަޟާން މަހަށް މިސްކިތް...\nމަޑުއްވަރީ ދާއިރާ ފުޓްސަލް ޗެލެންޖުގެ ޗެމްޕިއަންކަން މީދޫ ބުންވަރު އެފްސީން ހޯދައިފި\nމަޑުއްވަރީ ދާއިރާގައި ހިމެނޭ މަޑުއްވަރީ އަދި މީދޫގެ ޒުވާނުންނަށް ހާއްސަ ކޮށްގެން އެ ދާއިރާގެ މަޖިލިސް މެންބަރު އާދަމް ޝަރީފް އުމަރު ކުރިޔަށް ގެންދަވާ ފުޓްސަލް މުބާރާތުގެ ޗެމްޕިއަންކަން ރ. މީދޫއަށް ނިސްބަތްވާ ބުންވަރު އެފްސީން ހޯދައިފިއެވެ. މަޑުއްވަރީ ފުޓްސަލް ދަނޑުގައި މިރޭ ކުޅުނު މި މުބާރާތުގެ ފައިނަލް މެޗް3– 1 ގެ ނަތީޖާއަކުން ބުންވަރު އެފްސީ ކާމިޔާބުކުރީ ރ. މީދޫއަށް ނިސްބަތްވާ ހޭރިޔާ އާއި ބައްދަލުކޮށެވެ....\nރ. މީދޫ ފުޓްބޯޅަ ދަނޑު މި އަހަރު ނިމޭނެ: މަޚްލޫފް\nރ. މީދޫގައި އަޅަމުންދާ ފުޓްބޯޅަ ދަނޑުގެ މަސައްކަތް މިއަހަރުގެ ފުރަތަމަ ކުއާޓާގައި ނިމޭނެކަމަށް ޔޫތު މިނިސްޓަރު އަޙްމަދު މަޚްލޫފް ވިދާޅުވެއްޖެއެވެ. މަޚްލޫފް މިހެން ވިދާޅުވީ މަޑުއްވަރީ ދާއިރާގެ މެމްބަރު އާދަމް ޝަރީފް ލިޔުމުން ޖަވާބު ހޯއްދަވަން ބޭނުންވި ސުވާލަކަށް ލިޔުމުން ދެއްވި ޖަވާބެއްގައެވެ. މަޖިލީހުގެ މިއަދުގެ ޖަލްސާ އަށް ވަނީ މިނިސްޓަރު ދެއްވި ޖަވާބު އިއްވާފައެވެ.އާދަމް ޝަރީފްގެ ސުވާލުގައި ވަނީ މީދޫ ފުޓްބޯޅަ ދަނޑު ހެދުމުގެ މަސައްކަތް ހުއްޓިފައިވާ ސަބަބާއި...\nމަޑުއްވަރީ ދާއިރާއަށް ހާއްސަކޮށްގެން ބާއްވާ ކުޅިވަރު މުބާރާތްތައް ފަށައިފި


ވެންޓިލޭޓަރު ގެންނަން ޑަބްލިއުއެޗްއޯއާއި އެކު ކުރީ ރަސްމީ މުއާމަލާތްތަކެއް: އަމީން – Dhuvas Online\nވެންޓިލޭޓަރު ގެންނަން ޑަބްލިއުއެޗްއޯއާއި އެކު ކުރީ ރަސްމީ މުއާމަލާތްތަކެއް: އަމީން\nކޯވިޑް-19 އާއި ގުޅިގެން ރާއްޖެ އަށް ވެންޓިލޭޓަރު ހޯދުމަށް ޑަބްލިއުއެޗްއޯއިން ރާއްޖެއަށް ކަނޑައަޅާފައި ހުންނަވާ މަންދޫބު އާއި މަޝްވަރާކޮށް ހިޔާލު ހޯއްދެވީ ރަސްމީ ހައިސިއްޔަތުން ކަމަށް ހެލްތް މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nރާއްޖެއަށް ވެންޓިލޭޓަރު ގެންނަން ހަވާލު ކުރީ ދިވެހި ދެ ކުންފުންޏާއި ދުބާއީގެ އެގްޒެކިއުޓާ ޖެނެއަލް ޓްރޭޑީން އާއި އެވެ. މީގެ ތެރެއިން ދުބާއީ ކުންފުންޏާއި ވެންޓިލޭޓަރު ގަންނަން ހަވާލު ކުރީ ޑަބްލިއުއެޗްއޯގެ ލަފާގެ މަތިން ކަމަށް ހެލްތް މިނިސްޓްރީން ބުނި ނަމަވެސް އޮޑިޓާ ޖެނެރަލް ނެރުއްވާފައިވާ އެ މިނިސްޓްރީގެ އޮޑިޓް ރިޕޯޓުގައި ބުނެފައިވަނީ ޑަބްލިއުއެޗްއޯއިން ވެންޓިލޭޓަރު ގެނައުމަށް އެހީވުމާއި ގުޅޭގޮތުންނާއި ވަކި ކުންފުންޏަކާއި ހަވާލު ކުރުމަށް ލަފާދީފައި ނުވާކަމަށް ބުނާ ކަމަށެވެ.\nއެ މައްސަލައިގަ މިއަދު އޮތް ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ހާޒިރުވެވަޑައިގެން ވާހަކަ ދައްކަވަމުން އަމީން ވިދާޅުވީ ޑަބްލިއުއެޗްއޯއިން ރާއްޖެއަށް ކަނޑައަޅާފައިވާ މަންދޫބު އަރްވިންދް މާތޫރް އާއި ވެންޓިލޭޓަރު ހޯދުމުގައި ދިމާވެފައިވާ ދަތިތަކާއި ގުޅޭގޮތުން ވާހަކަ ދެއްކީ ރަސްމީ ހައިސިއްޔަތުން ކަމަށެވެ. އޭނާ ވިދާޅުވީ އަރްވިންދާއި އެކު ކުރެވުނު މަޝްވަރާތަކީ މިއަދުވެސް އަދި ކުރިޔަށް އޮތްތާވެސް ގަބޫލު ކުރައްވާނެ ގޮތުގައި ރަސްމީ މުއާމަލާތްތަކެކެވެ.\nމިނިސްޓަރު ވިދާޅުވީ ވެންޓިލޭޓަރު ގެންނަން އެ ކުންފުންޏާއި ހަވާލު ކުރީ ވީހާވެސް އަވަހަކަށް ވެންޓިލޭޓަރުތައް ގެނައުމަށް ކަމަށެވެ. އަދި ދިވެހި ދެ ކުންފުންޏަށް ވެންޓިލޭޓަރުތައް ގެނައުމުގައި ދަތިތަކާއި ދިމާވެ ކަނޑައަޅާފައިވާ ތާރީހަށް ނުގެނެވިދާނެތީ މިނިސްޓްރީގެ އަމާޒަކަށްވީ ވީހާވެސް އަވަހަކަށް ވެންޓިލޭޓަރުތައް ގެނެވޭނެ މަގެއް ހޯދުން ކަމަށެވެ.\nއަމީން ވިދާޅުވީ ވެންޓިލޭޓަރު ލިބުމުގައި އުނަދގޫތަކެއް އުޅޭކަމަށް ބުނެ ޑަބްލިއުއެޗްއޯގެ މަންދޫބާއި އެކަން ހިއްސާ ކުރެއްވީ އޭނާގެ އަމިއްލަ އިސްނެންގުމަށް ކަމަށެވެ. އަދި އޭގެ ދެ ދުވަސް ފަހުން ގުޅޭނެ ނަމްބަރަކާއި ނަމެއް ދެއްވި ކަމަށް އަމީން ވިދާޅުވި އެވެ.\nއަމީން އަދި ވިދާޅުވީ، އެކަން ކުރީ ސިއްރު ސިއްރުވެސް ނޫން ކަމަށާއި މާލީ ޒިންމާދާރުވެރިޔާ އަދި ބިޑް ކޮމިޓީއާވެސް އެ މައުލޫމާތު ހިއްސާ ކުރި ކަމަށެވެ.\nޑަބްލިއެޗްއޯއާ ހަވާލާދީ، އޮޑިޓް ރިޕޯޓުގައި ބުނާ ގޮތުން ޑަބްލިއެޗްއޯއިން ގަބޫލު ކުރާ ވެންޓިލޭޓަރު ސަޕްލައިކުރާ ކުންފުނިތަކުގެ ލިސްޓެއް އެ އިދާރާއިން މިނިސްޓްރީއާ ހިއްސާކޮށްފައެއް ނުވެ އެވެ. އަދި ދުބާއީގެ އެގްޒެކިއުޓާ ޖެނެރަލް ޓްރޭޑިން އަކީ ޑަބްލިއެޗްއޯއިން އެއްވެސް އިރެއްގައި ވިޔަފާރީގެ މުއާމަލާތެއްވެސް ހިންގާފައި ނުވާ ކުންފުންޏެއް ކަން އޮޑިޓްގައި ބުނެ އެވެ.


2 million touristun genes, USD3.5 billion ge aamdhanee eh hoadhan bainalaguvaamee tourism fair eh baavvanee | Mihaaru\nޓްރެވަލް ޓްރޭޑު މޯލްޑިވްސް ފެއާގައި ބައިވެރިވުމުގެ އެއްބަސްވުމުގައި އެމްއެމްޕީއާރުސީ އާއި މޯލްޑިވްސް ގެޓަވޭސް އިން މިއަދު ސޮއިކުރަނީ.-- ފޮޓޯ: އެމްއެމްޕީއާރުސީ\nދެ މިލިއަން ޓޫރިސްޓުން ގެނެސް، 3.5 ބިލިއަން ޑޮލަރުގެ އާމްދަނީއެއް ހޯދަން ބައިނަލްއަގުވާމީ ޓޫރިޒަމް ފެއާއެއް ބާއްވަނީ\n29 ސެޕްޓެމްބަރ 2016 - 17:234comments\nދިވެހި ޕީއާރު ކުންފުންޏެއް ކަމަށް ވާ މޯލްޑިވްސް ގެޓަވޭސް އިން ބާއްވާ ޓްރެވަލް ޓްރޭޑް މޯލްޑިވްސް (ޓީޓީއެމް) ފެއާގައި ޓޫރިޒަމް އިޝްތިހާރު ކުރާ ސަރުކާރުގެ ކުންފުނި، މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ)ން ވަނީ މިއަދު ބައިވެރިވެފަ އެވެ.\nއެމްއެމްޕީއާރުސީން މިއަދު ނެރުނު ބަޔާނެއްގައި ބުނި ގޮތުގައި ޓީޓީއެމް ބާއްވަނީ ރާއްޖޭގެ ޓޫރިޒަމް ސިނާއަތުގައި ހަރަކާތްތެރިވާ ފަރާތްތަކާއި ބޭރުގެ އެޖެންޓުންނާ ގުޅުވައި ދިނުމަށެވެ. މި ފެއާގެ ސަބަބުން 2020 ވަނަ އަހަރުގެ ނިޔަލަށް ދެ މިލިއަން ޓޫރިސްޓުން ރާއްޖެ ގެނެސް، އެ ސިނާއަތުން ލިބޭ އާމްދަނީ 3.5 ބިލިއަން ޑޮލަރަށް ގެންދަން އެހީތެރިވެދޭނެ ކަމަށް އެ ތަނުން ބުންޏެވެ.\nއަންނަ އަހަރުގެ ޖުލައި މަހު ބާއްވާ ޓީޓީއެމްގެ ފުރަތަމަ ފެއާގައި ތަފާތު ގިނަ ކަންތައްތަކެއް ހިމެނޭނެ އެވެ. އޭގެ ތެރޭގައި ރިސޯޓުތަކާއި އެޖެންޓުން އިޝްތިހާރު ކުރުމަށް ހާއްސަ ސްޓޯލުތައް ބެހެއްޓުމުގެ އިތުރަށް، ރާއްޖެ އާއި ބޭރުގެ ތަޖުރިބާކާރުން ދެއްވާ ތަގުރީރުތަކާއި ފޮޓޯ އަދި ކުރެހުންތައް ދައްކައިލަން ބާއްވާ މައުރަޒަކާއި ވިޔަފާރިވެރިންގެ އަމިއްލަ ބައްދަލުވުންތައް ހިމެނެ އެވެ. ދެ ދުވަހުގެ މުއްދަތަށް ދަރުބާރުގޭގައި ބާއްވާ މި ފެއާ ނިންމާލާނީ ރަސްމީ ބައްދަލުވުންތަކާއި ހަރަކާތްތަކުގެ އިތުރަށް، ފަރިއްކޮޅަކާއި އެ ނޫން ވެސް މުނިފޫހިފިލުވުމުގެ ހަރަކާތްތައް ހިމެނޭ ބޮޑު ހަފްލާއަކުންނެވެ.\nއެމްއެމްޕީއާރުސީން ބުނި ގޮތުގައި އަންނަ އަހަރު ބާއްވާ ޓީޓީއެމް ފެއާގައި ރާއްޖެ އާއި ރާއްޖޭން ބޭރުގެ 150 ޓްރެވަލް އެޖެންޓުންނާއި 100 ރިސޯޓެއް ނުވަތަ ޓޫރިސްޓު ހޮޓަލެއްގެ އިސް ވެރިން އަދި 50 ނޫސްވެރިންނާއި ޕީއާރު ފާމްތަކުގެ މަންދޫބުން ބައިވެރިވާނެ އެވެ.\nބައިނަލްއަގުވާމީ ބޮޑު ޓޫރިޒަމް ފެއާއެއް ރާއްޖޭގައި ބާއްވަން ނިންމިއިރު، ރާއްޖޭގައި މި އަހަރު ވަނީ ފުރަތަމަ ފަހަރަށް ޓޫރިޒަމް ފެއާއެއް ބާއްވާފަ އެވެ. މިދިޔަ އޮގަސްޓު 4-6 އަށް އާޓް ގެލަރީގައި ބޭއްވި ވެކޭޝަން އެކްސްޕޯގައި ޓޫރިޒަމް ދާއިރާގައި ހަރަކާތްތެރިވާ 35 ފަރާތަކުން ބައިވެރިވި އެވެ.\nމީގެ އިތުރުން، ޓީޓީއެމް އިންތިޒާމު ކުރާ މޯލްޑިވްސް ގެޓަވޭސް އިން ވަނީ ރާއްޖޭގައި ފުރަތަމަ ފަހަރަށް ގެސްޓްހައުސްތަކަށް ހާއްސަކޮށް ވެސް ކޮންފަރެންސެއް ބާއްވާފަ އެވެ. މިދިޔަ ހޮނިހިރު ދުވަހު ދަރުބާރުގޭގައި ބޭއްވި ކޮންފަރެންސްގައި 160 އަށް ވުރެ ގިނަ ގެސްޓްހައުސެއްގެ ވެރިން ބައިވެރިވެވަޑައިގެން، އެ ދާއިރާ ކުރިއެރުވޭނެ ގޮތްތަކާ ބެހޭ ގޮތުން މަޝްވަރާ ކުރެއްވި އެވެ.\nމިދިޔަ ހޮނިހިރު ދުވަހު ބޭއްވި ގެސްޓްހައުސް ކޮންފަރެންސްގައި އެ ދާއިރާގައި ހަރަކާތްތެރިވާ ފަރާތްތަކުން ބައިވެރިވަނީ.-- ފޮޓޯ: ނިޝާން އަލީ/ މިހާރު\nކުރިއަށް އޮތް ހަތަރު އަހަރު ދުވަހުގެ ތެރޭގައި ދެ މިލިއަން ޓޫރިސްޓުން ގެންނަން އަމާޒު ހިފާފައިވިޔަސް ރާއްޖޭގެ ޓޫރިޒަމް ވަނީ ހީނަރުވެފަ އެވެ. އެ ގޮތުން، މި އަހަރު އަންނާނެ ކަމަށް ލަފާކުރި 1.5 މިލިއަން ޓޫރިސްޓުން ހަމަ ނުވާނެ ކަމަށް ނިންމައި މިދިޔަ އަހަރެކޭ އެއްވަރަށް 1.4 މިލިއަން ޓޫރިސްޓުން ގެނެވޭތޯ ސަރުކާރުން އަންނަނީ މަސައްކަތް ކުރަމުންނެވެ.\nރާއްޖޭގެ އިގްތިސާދުގައި އެންމެ މުހިއްމު ދައުރެއް އަދާކުރާ ޓޫރިޒަމް ސިނާއަތުން ގައުމީ އުފެއްދުންތެރިކަމުގެ ނިސްބަތް (ޖީޑީޕީ)ގެ 40 ޕަސެންޓް ހިއްސާ ކުރާ ކަމަށް ރަސްމީ ތަފާސްހިސާބުތަކުން ދައްކަ އެވެ. އަދި ރާއްޖެ ވަންނަ ބޭރު ފައިސާގެ 60 ޕަސެންޓް ޓޫރިޒަމުން ލިބޭއިރު، ޓެކްސްގެ ގޮތުގައި ދައުލަތަށް ލިބޭ އާމްދަނީގެ ގާތްގަނޑަކަށް 90 ޕަސެންޓަކީ ވެސް ޓޫރިޒަމް ސިނާއަތާ ގުޅުން ހުރި ބިމު ކުއްޔާއި ޓީޖީއެސްޓީ އަދި ގްރީން ޓެކްސް ފަދަ ކަންކަމުން ލިބޭ ފައިދާ އެވެ.\nއިތުރު ލިޔުންތައް އިގްތިސާދު ޓޫރިސްޓުން ޓޫރިޒަމް ދައުލަތުގެ އާމްދަނީ ރާއްޖޭގެ އިގްތިސާދު ޓޫރިޒަމް ޕްރޮމޯޝަން އެމްއެމްޕީއާރުސީ ޓޫރިޒަމް ފެއާ އާލް ޝާލީ މެރިން


SunOnline: Tharaggee ge mashroo ah HSBC in MWSC ah 154 million rufiya ge loan eh\nތަރައްގީގެ މަޝްރޫއަށް އެޗްއެސްބީސީން އެމްޑަބްލިޔުއެސްސީއަށް 154 މިލިއަން ރުފިޔާގެ ލޯނެއް\nއައިޝަތު ނުޒުހާ 02 Jan 2022, 10:43\nބ. މާޅޮހު ފެނާއި ނަރުދަމާގެ މަސައްކަތް ރަސްމީކޮށް އިފްތިތާހު ކުރުމުގެ ތެރެއިން -- ފޮޓޯ/ އެމްޑަބްލިޔުއެސްސީ\nރާއްޖޭގެ 20 ރަށެއްގެ ތަރައްގީގެ މަޝްރޫއުތައް ހިންގުމަށް ޓަކައި، އެޗްއެސްބީސީ މޯލްޑިވްސް އިން، މާލޭ ވޯޓާ އެންޑް ސްވަރޭޖް ކޮމްޕެނީ ލިމިޓެޑް (އެމްޑަބްލިއުއެސްސީ)އަށް ފަންޑު ހަމަޖައްސައިދީފިއެވެ.\nއެޗްއެސްބީސީން ވަނީ މި މަޝްރޫއުތަކަށް 10 މިލިއަން ޑޮލަރު ނުވަތަ 154 މިލިއަން ރުފިޔާގެ ލޯނު އެހީ ފޯރުކޮށްދީފައެވެ.\nއެމްޑަބްލިޔުއެސްސީން ބުނީ މި ފަންޑު ހަރަދު ކުރުމަށް ހަމަޖެހިފައިވަނީ މިނިސްޓްރީ އޮފް ނޭޝަނަލް ޕްލޭނިން އެންޑް އިންފްރާސްޓްރަކްޗާއިން އެ ކުންފުންޏާ ހަވާލުކޮށްފައިވާ، ރާއްޖޭގެ 20 ރަށަކަށް ފެނާއި ނަރުދަމާ ގެ ހިދުމަތް ފޯރުކޮށްދިނުމުގެ މަޝްރޫއުތަކަށް ބޭނުންވާ ކޮންސްޓްރަކްޝަން އަދި އިންޖިނިއަރިންގެ ހިދުމަތް ދިނުމަށް ކަމަށެވެ.\nމިއީ އަންނަ އަހަރުގެ ނިޔަލަށް ރާއްޖޭގެ މީހުން ދިރިއުޅޭ ހުރިހާ ރަށަކަށް ފެނާއި ނަރުދަމާ ފޯރުކޮށް ދިނުމަށް ސަރުކާރުން ކަނޑައަޅާފައިވާ ލަނޑުދަނޑިތަކުގެ ތެރޭގައި ހިމެނޭ ކަމެއް ކަން އެމްޑަބްލިޔުއެސްސީން ފާހަގަކުރެއެވެ.\nމިކަމާ ގުޅިގެން އެޗްއެސްބީސީގެ ރާއްޖޭގެ މެނޭޖަރު ދިލްޝަން ޕެރޭރާ ވިދާޅުވީ ތަރައްގީގެ މި މަޝްރޫއުތަކަކީ ދިވެހި މުޖުތަމައުގެ ބޮޑު ބަޔަކަށް މަންފާ ކުރާނެ، ގައުމަށް ހެޔޮ ބަދަލުތަކެއް ގެނެސްދޭނެ މަޝްރޫއުތަކެއް ކަމަށެވެ.\n"އަޅުގަނޑުމެން ވަރަށް ފަޚުރުވެރިވޭ، އެމްޑަބްލިޔުއެސްސީއާ ގުޅިގެން މި މަޝްރޫޢު ކާމިޔާބު ކުރުމަށްޓަކައި ހިއްސާ ވެވޭތީ. އެޗްއެސްބީސީން މި އަންނަނީ ވޭތުވެދިޔަ 19 އަހަރުގެ ތެރޭގައި އެކި ގޮތްގޮތުން ދިވެހި ގައުމަށް އެހީތެރިވަމުން،" ދިލްޝަން ޕެރޭރާ ވިދާޅުވިއެވެ.\nދައުރު ނިމުމުގެ ކުރިން ހުރިހާ ރަށެއްގައި ފެނާއި ނަރުދަމާ ގާއިމު ކުރުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދަކަށް ވާއިރު، ހުރިހާ ރަށެއްގެ ފެނާއި ނަރުދަމާ ގާއިމްކުރުމުގެ މަސައްކަތް މިހާރު ވަނީ ކުންފުނިތަކާ ހަވާލުކޮށްފައެވެ.


Miee maa loabi isthashi gandeh onna etheh | Mihaaru\n07 ޖުލައި 2020 - 07:392comments\nމާ ލޯބި އިސްތަށިގަނޑެއް އޮންނަ އެތަކަށް އިންޑިއާގެ އާންމުންގެ ސަމާލުކަން ލިބިއްޖެ އެވެ.\nކެރެލާގެ ފައްޅިއެއްގައި ގެންގުޅޭ މި އެތައް ދީފައިވާ ނަމަކީ ސެންގަމަލަން އެވެ. އެއަށް ލިިބިފައިވާ އާދަޔާހިލާފު އިސްތަށިގަނޑުގެ ސަބަބުން މި އެތް މަޝްހޫރުވެފައި ވަނީ "ބޮބް-ކަޓް ސެންގަމަލަން" ގެ ނަމުންނެވެ.\nމި އެތް 2003 އިން ފެށިގެން ބަލަހައްޓަމުން އަންނަ އެސް ރާޖަގޯޕާލް ބުނީ ސެންގަލަމަންގެ އިސްތަށިގަނޑު ސްޓައިލްކުރަނީ ވެސް އޭނާ ކަމަށެވެ. އޭތި ފެންވަރުގައި ރީތިކޮށް، ކާންބޯންދީ މި ހުރިހާ ޒިންމާއެއް އުފުލަމުން އަންނަ ރާޖަގޯޕާޖް ބުނި ގޮތުގައި އޭނާ އެތް ބަލަހައްޓަނީ ދަރިއަކު ގެންގުޅޭހާ ލޯބިންނެވެ.\n"ވަރަށް އުފާވޭ ހަމައެކަނި މި އެތް ދެކިލަން ވެސް މީހުން މި ސަރަހައްދަށް އަންނާތީ،" އޭނާ ބުންޏެވެ. "އަނެއްކާ ސެންގަމަލަން އަކީ މީހުންނާ ވަރަށް ރައްޓެހި އެތެއް. މިއީ މީހުންގެ މޫނުމައްޗަށް އުފާވެރިކަން ގެނެސްދޭ އެތެއް."\nރާޖަގޯޕާލް ބުނި ގޮތުގައި އެންމެ ގިނަ ބަޔަކު އަޅައިގަންނަނީ ސެންގަމަލަންގެ އިސްތަށިގަނޑާ އެވެ. އަދި އެ ފުނާއަޅައި ރީތިކޮށްފައި އޮންނަ އިރު، ވަރަށް ގިނަ ބަޔަކު އައިސް އެތާ އެކު ފޮޓޯ އާއި ވީޑިއޯ ވެސް ނަގައި ހަދާ ކަމަށް ބުންޏެވެ.\n"ކެރެލާ އަށް އަންނަ ވަރަށް ގިނަ ޓޫރިސްޓުން ވެސް އަންނާނެ މި އެތް ދެކިލަންް،" ރާޖަގޯޕާލް ބުންޏެވެ. "މީގެ އިސްތަށިގަނޑު ދިގުކުރަން ފެށީ ވީޑިއޯކުން އެތެއްގެ އިސްތަށިގަނޑު ބޮބް-ކަޓް ހަދާފައި ހުރި ތަން ފެނިގެން. އޭގެ ފަހުން އަހަރެން ވަރަށް ރަނގަޅަށް ސެންގަމަލަންގެ އިސްތަށިގަނޑު ބަލައްޓަން. މީގެ ހާއްސަ ސިފައަކީ އެއީ."\nއިތުރު ލިޔުންތައް އިންޑިއާ ޖަނަވާރު


Raahjjeygai furathama faharah cabinet bahdhaluvumeh online koh baahvaifi - One Online\nމިއަދު ކުރިއަށް ގެންދިޔަ ވާޗުއަލް ކެބިނެޓް ބައްދަލުވުމުގެ ތެރެއިން -- ފޮޓޯ: ރައީސް އޮފީސް\nރާއްޖޭގައި ފުރަތަމަ ފަހަރަށް ކެބިނެޓް ބައްދަލުވުމެއް އޮންލައިންކޮށް ބާއްވައިފި\nކޮވިޑު 19 ފެތުރޭތީ ރާއްޖޭގައި އިއުލާނުކޮށްފައިވާ ސިއްހީ ކުއްލި ނުރައްކާ ހާލަތާއެކު، ރާއްޖޭގައި ފުރަތަމަ ފަހަރަށް ވާޗުއަލްކޮށް ކެބިނެޓް މެމްބަރުންގެ ބައްދަލުވުމެއް މިއަދު ކުރިއަށް ގެންގޮސްފިއެވެ.\nކޮވިޑުން ރައްކާތެރިވުމުގެ ގޮތުން މާލެއާއި މުލި ރާއްޖެ ލޮކްޑައުންކޮށްފައިވާ އިރު، އެކަމާ ގުޅިގެން ސަރުކާރުގެ ގިނަ ހިދުމަތްތަކެއް ވަނީ އޮންލައިންކޮށް ލިބޭނެ ގޮތް ހަމަޖައްސައިފައެވެ. އަދި ސަރުކާރުން ގިނަ މަސައްކަތްތައްވެސް ކުރަނީ އޮންލައިންކޮށެވެ.\nރައީސް އިބްރާހީމް މުހައްމަދު ސޯލިހު އިސްކޮށް ހުންނަވައި މިއަދު ކުރިއަށްގެންދެވި ކެބިނެޓް ބައްދަލުވުމުގައި ކޮވިޑް 19ގެ ހާލަތާ ގުޅޭގޮތުން ވަނީ މަޝްވަރާކުރައްވައިފައެވެ. އެގޮތުން ކޮވިޑުގެ ސަބަބުން އަޅައިފައިވާ ފިޔަވަޅުތަކަށް ލުއި ދިނުމުގައި އަމަލުކުރާނެ ގޮތްތަކާއި، ކޮވިޑުން އަރައިގަތުމަށް ކުރެވޭނެ މަސައްކަތްތަކާ ބެހޭގޮތުން ވަނީ މަޝްވަރާކުރައްވައިފައެވެ.\nމިއަދުގެ ބައްދަލުވުން ކުރިއަށް ގެންގޮސްފައިވަނީ ސިސްކޯ ވެބްއެކްސް ޕްލެޓްފޯމް ބޭނުންކޮށްގެނެވެ.\nމި ބައްދަލުވުމުގައި ވަޒީރުން ވަނީ މި ބަލި ދުނިޔޭގައި ފެތުރެން ފެށި ހިސާބުން ރާއްޖޭގައި މި ބަލި ފެތުރުން ކުޑަކުރުމަށް ފަންނީ މާހިރުންގެ ލަފާގެ މަތިން ރައްޔިތުންގެ ފުރާނަ ސަލާމަތްކުރުމަށް ރައީސްގެ އިރުޝާދާއެކު އަޅާފައިވާ އަދި އަޅަމުން އަންނަ ފިޔަވަޅުތައް ފާހަގަކޮށް އެކަމަށް ޝުކުރު އަދާކުރައްވައިފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ކޮވިޑް 19 ރައީސް ސޯލިހުގެ ކެބިނެޓު\nއިންކަމް ސަޕޯޓުގެ ގޮތުގައި 13.5 މިލިއަން ރުފިޔާ ދޫކޮށްފި\nއިތުރު 16 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 2284 އަށް\nމިއަދުވެސް 67 މީހަކު ކޮވިޑަށް ޕޮޒިޓިވް، އޭގެ ތެރޭގައި 52 ދިވެހިން ހިމެނޭ


Dhiraagu TV in 4K channeleh dhahkan fashaifi | Mihaaru\nދިރާގު ޓީވީ ފުވައްމުލަކުގައި ތައާރަފް ކުރުމުގެ ތެރެއިން: 4ކޭ ޗެނަލް ފުރަތަމަ ދައްކާނީ މާލޭ ސަރަހައްދުގެ ރަށްރަށަށް އެކަނި ކަމަށް ވަނީ ބުނެފައި.\nދިރާގު ޓީވީން 4ކޭ ޗެނަލެއް ދައްކަން ފަށައިފި\n09 ޖޫން 2018 - 18:556comments\nދިރާގު ޓީވީން 4ކޭ ކޮލިޓީގައި ގެނެސްދޭ ޓީވީ ޗެނަލެއް ފޮނުވަން ފަށައިފި އެވެ.\nރާއްޖޭގެ އެންމެ ބޮޑު މުއާސަލާތީ ކުންފުނިން ބުނީ އަލަށް މިއަދު ދައްކަން ފެށި ޗެނަލަކީ އޭޝިއާ ޕެސިފިކް ސަރަހައްދުގައި ބޮޑު މަގުބޫލުކަމެއް ހޯދާފައިވާ "ލަވް ނޭޗާ" ޗެނަލް ކަމަށެވެ. އެ ޗެނަލަކީ ގުދުރަތީ ރީތި މަންޒަރުތައް ހިތްގައިމު 4ކޭ ކޮލިޓީގައި ގެނެސްދޭ ޑޮކިއުމަންޓަރީ ޗެނަލެކެވެ.\nއައިޕީޓީވީގެ ހިދުމަތް ފުޅާ ދާއިރާއެއްގައި މުޅި ރާއްޖެއަށް ދޭ ހަމައެކަނި ކުންފުނި ކަމަށްވާ ދިރާގުން ބުނީ އަލަށް ދައްކަން ފެށި ޗެނަލުގެ ސަބަބުން 4ކޭ ޓީވީތަކުގެ ފުރިހަމަކަން ތަޖުރިބާ ކުރުމުގެ ފުރުސަތު ލިބިގެން ދާނެ ކަމަށެވެ.\nއަލްޓްރާ ހައި ޑެފިނިޝަން ނުވަތަ 4ކޭ ޓެކްނޮލޮޖީ އަކީ މިހާރު މާކެޓުގައި ހުރި ސްމާޓް ޓީވީތަކުން ފެންނާނެ އެންމެ ފުރިހަމަ ކޮލިޓީ އެވެ.\nދިރާގު ޓީވީއިން 4ކޭ ޗެނަލެއް ތައާރަފް ކުރުމަކީ ދިރާގުން ރާއްޖޭގެ ކޭބަލް ޓީވީ މާކެޓް އިތުރު ހަރުފަތަކަށް ގެދިއުމަށް، ކުރިއަށް އެޅި ފިޔަވަޅެއް ކަމަށް އެ ކުންފުނިން ބުންޏެވެ.\n"ލަވް ނޭޗާ" ޗެނަލް ތައާރަފް ކުރީ ދިރާގު ޓީވީގެ އިންޓްރޯ ޕެކޭޖްގެ ބޯނަސް ޗެނަލެއް ގޮތަށެވެ. އަދި އެ ޗެނަލް ބެލޭނީ ފައިބާ ކަނެކްޝަނެއް މެދުވެރިކޮށް ދިރާގު ޓީވީ ހިދުމަތް ނަގާފައިވާ ފަރާތަކަށް ކަމަށް ދިރާގުން ބުނެ އެވެ.\n"ފުރަތަމަ މިޗެނަލް ލިބިވަޑައިގަންނަވާނީ މާލެ އާއި މާލެ ކައިރީގައިވާ ފައިބާ ކަނެކްޝަން ހުރި ރަށްތަކަށެވެ. މި އަހަރު ނިމުމުގެ ކުރިން ދިރާގު ފައިބާ ކަނެކްޝަން ހުރި ކޮންމެ ރަށަކަށް މި ޗެނަލް ބަލާލުމުގެ ފުރުސަތު ލިބިގެންދާނެ އެވެ.،" ދިރާގުން ނެރުނު ބަޔާނެއްގައި ބުނެފައި ވެއެވެ.\nގިނަ އަދަދެއްގެ އެޗްޑީ ޗެނަލްތަކެއް ހިމެނޭ ދިރާގު ޓީވީގައި މިހާރު 80 އަށް ވުރެ ގިނަ ޗެނަލް ލިބެން ހުރެ އެވެ. އޭގެ ތެރޭގައި ރާއްޖޭގައި އަލަށް ތައާރަފުކުރި ޑިޒްނީގެ ޗެނަލްތަކާއި ހިންދީ އަދި އިނގިރޭސި ފިލްމު ދައްކާ ޗެނަލްތައް ހިމެނެ އެވެ.\nރާއްޖޭގައި އެންމެ ފުޅާ ދާއިރާއެއްގައި ފޯރުކޮށްދޭ އައިޕީޓީވީ ހިދުމަތުގެ މަހު ފީ އަކީ 300ރ. އެވެ. އަދި ދިރާގު ޓީވީގެ ހިދުމަތް ނަގާ މީހުންނަށް، އެ ޓިވީ ބަލަން ބޭނުންވާ ޖޯއިބޮސް ހިލޭ ދޫކުރަމުން އަންނަ ކަމަށް އެ ކުންފުނިން ބުނެ އެވެ.\nއިތުރު ލިޔުންތައް ދިރާގު ވިޔަފާރި ޕްރޮމޯޝަން


In pictures: Raees Yamin fuluhah haaziru kurun\nރައީސް ޔާމީން ފުލުހަށް ހާޒިރުކުރުން\nއަހުމަދު އަޝްހާދު އަބްދުﷲ\nމާލެ،2އޯގަސްޓް 2021 -- ކުރީގެ ރައީސް އަބްދުﷲ ޔާމީން ފުލުހަށް މިއަދު ހާޒިރު ކުރީ ވ. އާރަށް ބަޔަކަށް ކުއްޔަށް ދީގެން ދައުލަތަށް ލިބުނު ފައިސާ އަމިއްލަފުޅު އެކައުންޓަށް ޖަމާކުރި ކަމުގެ ތުހުމަތުގަ އެވެ. އެމަނިކުފާނު ފުލުހުންގެ އިދާރާ އަށް ވަޑައިގަތުމަށް ދިރިއުޅުއްވާ ގެއިން ނިކުމެވަޑައިގެންނެވއިރު ތާއީދު ކުރައްވާ ބޭފުޅުން އެ ސަރަހައްދުގައި މަޑުކޮށްލައިގެން ތިއްބެވި އެވެ. ރައީސް ޔާމީންގެ ސަޕޯޓަރުންނާއި ފުލުހުންނާ ދެމެދު ކޮންމެވެސް ވަރެއްގެ ހަމަނުޖެހުންތަކެއް ވެސް އެވަގުތު ހިނގާފައިވެ އެވެ. އެއްވެ ތިބި މީހުން އެ ސަރަހައްދުން ދުރަށް ޖެއްސުމަށްޓަކައި ފުލުހުން ވަނީ ޕެޕާ ސްޕްރޭ ޖަހައި ބާރުގެ ބޭނުންކޮށްފަ އެވެ. -- އަހްމަދު އަޝްހާދު އަބްދުﷲ (ޖެރީ) | އަވަސް


Coviduge balimadukamun araigathumah ehves qaumeh baakeenukoh gulhigen masahkaikurumah Minister Naseem edhivadaigenfi – Iru\nކޯވިޑުގެ ބަލިމަޑުކަމުން އަރައިގަތުމަށް އެއްވެސް ޤައުމެއް ބާކީނުކޮށް ގުޅިގެން މަސައްކަތްކުރުމަށް މިނިސްޓަރ ނަސީމް އެދިވަޑައިގެންފި\nކޯވިޑް-19ގެ ބަލިމަޑުކަމުން އަރައިގަތުމަށް އެއްވެސް ޤައުމެއް ބާކީނުކޮށް ގުޅިގެން މަސައްކަތްކުރުމަށް ދުނިޔޭގެ ޤައުމުތަކަށް ހެލްތު މިނިސްޓަރ އަހްމަދު ނަސީމު ގޮވާލައްވާފިއެވެ.\n74ވަނަ ވަރލްޑް ހެލްތު އެސެމްބްލީގައި ތަޤުރީރުކުރައްވަމުން ހެލްތު މިނިސްޓަރު އަޙްމަދު ނަސީމް ވިދާޅުވީ ސިއްޙީ ރައްކާތެރިކަމަކީ ތަފާތުކުރުމެއްނެތި އެންމެނަށް ލިބެންޖެހޭ ޙައްގެއްކަމަށެވެ.\nކޯވިޑް-19ގެ ސަބަބުން ވަރޗުއަލްކޮށް ކުރިއަށްގެންދާ މިއެސެމްބްލީގައި ރާއްޖޭގެ ޙާލަތު ބަޔާންކޮށްދެއްވަމުން ހެލްތު މިނިސްޓަރ ނަސީމް ވިދާޅުވީ ރާއްޖޭގައި ކޯވިޑްގެ ނާޒުކު ޙާލަތުގައިވެސް ރާއްޖޭގައި ދިރިއުޅޭ ދޭސީންނާއި ބިދޭސީން ފަރަގުނުކޮށް މިހާރު މުޅި ދުނިޔޭގައިވެސް ލިބުން އެންމެ ދަތިވެފައިވާ ވެކްސިންވެސް ދެމުން އަންނަކަމަށެވެ. ރާއްޖޭގައި ކޯވިޑްގެ ހާލަތުން އަރައިގަތުމަށް ގިނަ ގޮންޖެހުންތަކެއް ހުރިކަން ހާމަކުރައްވައި މިނިސްޓަރު ވިދާޅުވީ، ވަޞީލަތްތައް ހަމަހަމަކަމާއެކު ރައްޔިތުންނަށް ފޯރުކޮށްދިނުމަށް ކުރިމަތިވެފައިވާ ގޮންޖެހުމާ އެއްވަރަށް ބޭރުން ލިބޭ އެހީ ހޯދުމުގައިވެސް ދަތިތަކެއް އެބަހުރިކަމަށެވެ.\nރާއްޖެ ފަދަ ޤައުމަކަށް އެހީތެރިވުމުގައި ބޮޑެތި ޤައުމުތަކާ ތަފާތުކުރުމެއްނެތި އެހީ ފޯރުކޮށްދިނުމަށްވެސް މިނިސްޓަރވަނީ ގޮވާލައްވާފައެވެ. އަދި ކޯވިޑުގެ ބަލިމަޑުކަމުން އަރައިގަތުމަށް އެއްވެސް ޤައުމެއް ބާކީނުކޮށް ގުޅިގެން މަސައްކަތްކުރުމަށް ދުނިޔޭގެ ޤައުމުތަކަށް މިނިސްޓަރުވަނީ ގޮވާލައްވާފައެވެ.\nކޯވިޑް-19އިން އަރައިގަތުމަށް ރާއްޖެއިން ކުރަމުން އަންނަ މަސައްކަތްތަކުގެ ތަފްސީލު މެމްބަރު ޤައުމުތަކަށް ދެއްވަމުން މިނިސްޓަރވަނީ މިކަމުގައި ރާއްޖެއަށް ކުރިމަތިވެފައިވާ ދަތިތައް ތަފްސީލްކުރައްވާފައެވެ.\nމާލޭގެ މަގުމަތީ ހުރި ބޭނުންނުކުރާ ވެހިކަލްތައް ނަގައި ނައްތާލަނީ\nވަރލްޑް ހެލްތު އެސެމްބްލީ، އަންނަ މަހުގެ އެކަކާހަމައަށް ކުރިއަށްދާނެއެވެ. މިބައްދަލުވުމުގައި ދުނިޔޭގެ 194 ޤައުމަކުން މަންދޫބުން ބައިވެރިވެއެވެ. ކޮންމެ އަހަރަކު އެއްފަހަރު ބާއްވާ މިބައްދަލުވުން މިދިޔަ އަހަރާއި މިއަހަރު ކުރިއަށްގެންދަންޖެހިފައިވަނީ ވަރޗުއަލްކޮށެވެ.


ސައީދުގެ އެމްޑީ ކަމުގައި ފެނަކައަށް އަހަރެއް، އިތުބާރާއި އެކު ތަފާތު ދައްކައިފި! | Jazeera\tސައީދުގެ އެމްޑީ ކަމުގައި ފެނަކައަށް އަހަރެއް، އިތުބާރާއި އެކު ތަފާތު ދައްކައިފި! - Jazeera\nޢަލީ ޔާމީން December 23, 2019 106 views0


Huvadhoo Kandan Boat Eh Dhiyavaathee MNDF In Harakaaitheri Vaan Fashaifi ހުވަދޫ ކަނޑަށް ބޯޓެއް ދިޔަވާތީ އެމްއެންޑީއެފުން ހަރަކާތްތެރިވާން ފަށައިފި – Huvadhoo News Huvadhoo Kandan Boat Eh Dhiyavaathee MNDF In Harakaaitheri Vaan Fashaifi Huvadhoo News\nހުވަދޫ ކަނޑަށް ބޯޓެއް ދިޔަވާތީ އެމްއެންޑީއެފުން ހަރަކާތްތެރިވާން ފަށައިފި\nހުވަދޫ ކަނޑުގައި ދުއްވަމުންދިޔަ ބޯޓެއް ދިޔަވާ ކަމުގެ މައުލޫމާތޔ ލިބިގެން އެމްއެންޑީއެފުން ހަރަކާތްތެރިވާން ފަށައިފިއެވެ.\nއެމްއެންޑީއެފުން މައުލޫމާތު ދެއްވި ގޮތުގައި “އަލްމާ ބޯޓު” އަށް ދިޔަވާ ކަމުގެ މައުލޫމާތު ލިބުމުން އެސަރަހައްދަށް ދިއުމަށް އެމްއެންޑީއެފްގެ ސަދަން އޭރިއާގެ ކޯސްޓްގާޑް އިން ހަރަކާތްތެރިވަމުންދާ ކަމަށެވެ.\nމިހާދިސާ ހިނގަން މެދުވެރިވި ސަބަބެއް އަދި މިހާތަނަށް އެނގިފައިނުވެއެވެ.


Rashford aai Mbappe ge aniyaa serious eh noon | Mihaaru\nއިންގްލެންޑްގެ ރެޝްފޯޑް (ކ)، ފްރާންސްގެ އެމްބާޕޭ.--\nރެޝްފޯޑާއި އެމްބާޕޭގެ އަނިޔާ ސީރިއަސް އެއް ނޫން\n13 ޖޫން 2018 - 11:24\nމޮސްކޯ، ރަޝިއާ (ޖޫން 13) - މި ފަހަރުގެ ވޯލްޑް ކަޕުގައި ވިދާލާނެ ކަމަށް ބެލެވިފައިވާ ޒުވާން ދެ ކުޅުންތެރިން ކަމަށްވާ ފްރާންސްގެ ކިލިއަން އެމްބާޕޭ އާއި އިންގްލެންޑުގެ މާކަސް ރެޝްފޯޑަށް ލިބިފައިވަނީ ސީރިއަސް އަނިޔާތަކެއް ނޫން ކަމަށް ރިޕޯޓްތައް ބުނެފި އެވެ.\nއެމްބާޕޭގެ ކުޑަހުޅަށް އަނިޔާވީ ފްރާންސްގެ ފަރިތަކުރުންތަކުގެ ތެރެއިން އެ ޓީމުގެ އާދިލް ރަމީ ކުރި ފައުލަކާ ގުޅިގެންނެވެ. އަނިޔާ ލިބުމާ އެކު އެމްބާޕޭ އަށް ވަގުތުން ފްރާންސްގެ މެޑިކަލް ޓީމުން ފަރުވާދިންއިރު، މީޑިއާގައި ވަނީ އޭނާ އަށް ވޯލްޑް ކަޕްގެ މެޗުތަކެއް ގެއްލިދާނެ ކަމަށް ބުނެ ވާހަކަ ފެތުރިފަ އެވެ. އެކަމަކު ފަހުން އެމްބާޕޭ ބުނީ ލިބުނީ އެހާ ސީރިއަސް އަނިޔާއެއް ނޫން ކަމަށާއި ފުރަތަމަ މެޗު ކުރިން އޭނާ ފިޓްވާނެ ކަމަށެވެ.\nވޯލްޑް ކަޕްގައި ފްރާންސް ވާދަކުރަން ޖެހިފައިވަނީ ޕެރޫ އާއި ޑެންމާކް އަދި އޮސްޓްރޭލިއާއާ އެއް ގްރޫޕެއްގަ އެވެ. ފްރާންސްގެ ޗެމްޕިއަން ޕީއެސްޖީ އަށް ކުޅޭ އުމުރުން 19 އަހަރުގެ އެމްބާޕޭ އަކީ މި ފަހަރު ފްރާންސްގެ ފުރަތަމަ އެގާރައިން ފުރުސަތު ލިބޭނެ ކުޅުންތެރިއެކެވެ.\nއެމްބާޕޭ ވަނީ އޭނާގެ އަނިޔާއާ ބެހޭގޮތުން ކުރި ޓްވީޓްގައި ސަޕޯޓަރުންގެ ކިބައިން އެ ޓީމުގެ އާދިލް ރަމީއާ ދިމާ ނުކުރުމަށް އެދިފަ އެވެ.\nމެންޗެސްޓާ ޔުނައިޓެޑަށް ކުޅޭ ރެޝްފޯޑަށް އަނިޔާވީ ރަޝިއާ އަށް ފުރުމުގެ ކުރިން އިންގްލެންޑުން ބޭއްވި ފަހު ޕްރެކްޓިސްތަކުގެ ތެރެއިންނެވެ. ރެޝްފޯޑްގެ ފަަލަމަސްގަނޑަށް ލިބުނު އަނިޔާ އަކީ މި ސީޒަނުގައި އޭނާ ޔުނައިޓެޑަށް ކުޅެނިކޮށް ވެސް ލިބުނު އަނިޔާއެކެވެ.\nއިނގިރޭސި މީޑީއާތަކުން ރިޕޯޓްކުރާ ގޮތުގައި ރެޝްފޯޑަށް ލިބިފައިވާ އަނިޔާ އެހާ ސީރިއަސް އެއް ނޫނެވެ. އަދި ވޯލްޑް ކަޕްގައި އިންގްލެންޑް ކުޅޭ ފުރަތަމަ މެޗަށް ރެޝްފޯޑް ފިޓްވާނެ ކަމުގެ ޔަގީންކަން އެބައޮތް ކަމަށެވެ.\nވޯލްްޑް ކަޕަށް ތައްޔާރުވާން އިންގްލެންޑުން ކުޅުނު ފަހު މެޗުގައި ކޮސްޓަ ރިކާ އަތުން މޮޅުވިއިރު، އެ މެޗުގެ މޮޅު ކުޅުންތެރިއަކަށް ހޮވުނީ ރެޝްފޯޑް އެވެ. އޭނާ މި ފަހަރުގެ ވޯލްޑް ކަޕްގައި އިންގްލެންޑުން ގިނަ ފުރުސަތުތަކެއް ދޭނެ ކުޅުންތެރިއެކެވެ. އިންގްލެންޑް ކޯޗު ގަރެތު ސައުތުގޭޓް ވަނީ ދާދި ފަހުން ރެޝްފޯޑަށް ވަރަށް ބޮޑަށް ތައުރީފްކޮށް ވާހަކަ ދައްކައިފަ އެވެ.\nއިތުރު ލިޔުންތައް ފްރާންސް ނެޝަނަލް ޓީމް އިގިރޭސިވިލާތުގެ ގައުމީ ޓީމް މާކަސް ރެޝްފޯޑް


އަންހެެނެއްގެ އުރަމަތީ ހިފި މީހަކު ހައްޔަރުކޮށްފި - DhiDaily\nއަންހެެނެއްގެ އުރަމަތީ ހިފި މީހަކު ހައްޔަރުކޮށްފި\nހާދިސާ ހިނގި ވަގުތުގެ ފޮޓޯއެއް. ފޮޓޯ: އައްޒާމް/ޓްވިޓާރ\nހުޅުމާލޭ މަގަކުން ސައިކަލެެއްގައި ދުއްވައިފައި ދިޔަ އަންހެެނެއްގެ އުރަމަތީ ހިފައި، އެ އަންހެން މީހާ ސައިކަލުން ވައްޓައިލިކަމަށް ބުނާ މައްސަލައިގައި މީހަކު ހައްޔަރުކޮށް ބަންދުގެ މުއްދަތު ޖަހައިފިއެވެ.\nމި މައްސަލަ ފެންމަތިވީ އޭޕްރީލް 22 ވަނަ ދުވަހުގެރޭގެ މެންދަމުގައެވެ. މި ހާދިސާ ހިނގި ރޭ، މީހަކު ކޮށްފައިވާ ޓްވީޓެއްގައި ބުނެފައިވަނީ ބާރު އަޑެއް އިވުމުން މަގުމައްޗަށް ނުކުތްއިރު ހުޅުމާލޭ ބޮޑު މިސްކިތް ކައިރިން ސައިކަލެއްގައި ދުއްވައިފައިދިޔަ އަންހެނެއްގެ އުރަމަތީގައި ހިފައި އެ މީހާ ވައްޓައިލުމަށްފަހު، މީހަކު ފިލާފައިވާ ކަމަށެވެ.\nމި މައްސަލައިގައި ކޯޓު ޢަމުރެއްގެ ދަށުން ފުލުހުން އިއްޔެ ހައްޔަރުކުރީ ދިވެހި ފިރިހެނެކެވެ. އޭނާގެ ބަންދާމެދު ގޮތެއް ނިންމަން މިއަދު ކޯޓަށް ހާޒިރުކުރުމުން އޭނާ ބަންދުގައި ބަހައްޓަން ކޯޓުން ވަނީ 15 ދުވަހުގެ މުއްދަތެއް ދީފައެވެ.\nފުލުހުން އަންނަނީ މި މައްސަލަ ތަޙްޤީޤު ކުރަމުންނެވެ.\nކަލޭމެންގެ މަންމަ ، އަންހެނުން ، އެއްބަނޑު މީހެއް ނުވަތަ އަމިއްލަ ދަރިއެއްގެ އުރަމަތީގެ ހިފާފިއްޔާ ވެސް ތިހެން ލަފެއް ހަޔާތެއްނެތި ހޭން ތިބޭނަންތަ؟ މީ މާ މަޖާކަމަކަށް ހަދާގެން ތި އުޅޭ މީހުންނަކީ ހާދަ ލަދެއް ހަޔާތެއްގެ ކަންފުޅު ނެތް ބައެކޭ…\nSay no to any sort of abuse says:\n!This is not funny\nއޭ! މަށެން ނޫން އެއީ އިނގޭ، އެންމެން ޝައްކު ކުރަނީ މަށަށް\nSay no to any sory of abuse says:\n.Evves majaleh noon


SunOnline: Bicycle eh dhuvvaafai dhanikoh dhoonyeh dhin hamalaaeggai Australia ge meehaku maruvejje\nބައިސްކަލެއް ދުއްވާފައި ދަނިކޮށް ދޫންޏެއް ދިން ހަމަލާއެއްގައި މީހަކު މަރުވެއްޖެ\nމެގްޕައި އެއް މީހަކަށް ހަމަލާ ދޭން އުޅެނީ -- ފޮޓޯ:\nއޮސްޓްރޭލިއާ މީހަކު ބައިސްކަލެއް ދުއްވާފައި ދަނިކޮށް ދޫންޏެއް ހަމަލާ ދޭން އުޅުމުން، ބައިސްކަލުން ވެއްޓި ލިބުނު އަނިޔާތަކުގެ ސަބަބުން މަރުވެއްޖެ އެވެ.\nއޮސްޓްރޭލިއާގެ ވޮލޮންގޮންގުގައި އިއްޔެ އެހާދިސާ ހިނގީ 76 އަހަރުގެ ފިރިހެނަކު ޕާކެއް ތެރެއިން ބައިސްކަލު ދުއްވާފައި ދަނިކޮށެވެ. އެމީހާއަށް ހަމަލާ ދޭން މަސައްކަތް ކުރީ އޮސްޓްރޭލިއަން މެގްޕައި ކިޔާ ދޫންޏެކެވެ.\nވޮލޮންގޮންގުގެ ފުލުހުން ބުނި ގޮތުގައި އެ ދޫނި އެމީހާއާ ދިމާލަށް އަންނަކަން އެނގުމުން، އެމީހާ އެއް ފަރާތަށް ޖެހެން މަސައްކަތް ކުރި ގަޑީގައި އެތާ ހުރި ފެންސެއްގައި ޖެހި ބައިސްކަލުން ވެއްޓުނީ އެވެ. އޭގެ ސަބަބުން އެމީހާގެ ބޮލަށް އަނިޔާ ލިބުނު ކަމަށާއި ހޮސްޕިޓަލަށް ގެންގޮސް ފަރުވާ ދެމުން ދަނިކޮށް މަރުވީ ކަމަށް ފުލުހުން ބުންޏެވެ.\nއޮސްޓްރޭލިއާގެ މީޑިއާތަކުން ބުނާ ގޮތުގައި ހޫނު މޫސުމުގައި އެގައުމުގައި މެގްޕައި ހަމަލާތައް އިތުރުވެ އެވެ. އެ ދޫންޏަކީ އެގައުމުގެ ގާނޫނު އަސާސީން ހިމާޔަތްކޮށްފައިވާ ދޫންޏެވެ. ނަމަވެސް ބައެއް ހާލަތްތަކުގައި ހަމަލާދޭ ދޫންޏަކާ ބެހޭ ގޮތުން ގޮތެއް ނިންމުމުގެ އިހުތިޔާރު ސިޓީތަކުގެ އިސް ފަރާތްތަކަށް ދީފައިވެ އެވެ.\nއެގޮތުން މިމަހުގެ ކުރީކޮޅު ސިޑްނީގެ ކައުންސިލަކުން މެގްޕައިއެއް މަރާލި މައްސަލަ އެގައުމުގައި ވަރަށް ހޫނުވި އެވެ. އެކައުންސިލުން ބުނި ގޮތުގައި އެ މެގްޕައިއަކީ އެތައް އަހަރުތަކެއް ވަންދެން އިންސާނުންނަށް ހަމަލާ ދީފައިވާ ދޫންޏެވެ. އަދި އެދޫނި ދިން ހަމަލާއެއްގެ ސަބަބުން އެކަކަށް ހާޓް އެޓޭކެއް ޖެހި، ބައެއް މީހުން ހޮސްޕިޓަލަށް ގެންދަން ޖެހުނު ކަމަށްވެސް ކައުންސިލުން ބުންޏެވެ.\nވައިގެ ތެރޭގައި ދެ ބޯޓު ޖެހި، ހަތަރު މީހަކު މަރުވެއްޖެ\nއޮސްޓްރޭލިއާއިން ކޮރޯނާވައިރަހުގެ ކޮޕީއެއް އުފައްދައިފި\nހޫބެއިގައި ތިބި އޮސްޓްރޭލިއާގެ މީހުން އަނބުރާ ގެންދަނީ


Faris ge masahkaiyy 23 September gai kaamiyaabu vaane: MRM\nފާރިސް މައުމޫނު: ފައިލް ފޮޓޯ\n19 އޯގަސްޓު 20183ކޮމެންޓް\nދިއްގަރު ދާއިރާގެ މެމްބަރު އަހުމަދު ފާރިސް މައުމޫނު ފައްޓަވާފައިވާ އިސްލާހީ މަސައްކަތް އަންން ސެޕްޓެމްބަރު 23 ގައި ކާމިޔާބުވާނެ ކަމަށާއި، ފާރިސް ހައްޔަރުކޮށްގެން ރައީސް އަބްދުﷲ ޔާމީނަށް ވާނެ މޮޅެއް ނެތްކަމަށް މައުމޫން ރިފޯމް މޫވްމަންޓުން ބުނެފުއެވެ.\nފާރިސް ހައްޔަރުކުރިތާ އެއް އަހަރާއި ހަމަސް އިއްޔެއަށް ވެފައިވާއިރު އިއްޔެ ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ފާރިސްގެ ވަކީލް މުހައްމަދު ފައިސަލް ވިދާޅުވީ ފާރިސް ޖަލުގައި ހުންނެވި ނަމަވެސް އަންނަ ރިޔާސީ އިންތިހާބުގައި ރައީސް ޔާމީން ބޮޑުތަނުން ބަލިވާނެ ކަމުގައެވެ.\nއަންނަ ރިޔާސީ އިންތިހާބު ބޭއްވުމަށް ހަމަޖެހިފައިވަނީ ސެޕްޓެމްބަރު މަހުގ 23 ވަނަ ދުވަހުއެވެ.\nފައިސަލް ވިދާޅުވީ ސެޕްޓެމްބަރު 23 ގައި ފާރިސްގެ މަސައްކަތަށް ކާމިޔާބު ލިބޭނެ ކަމުގައެވެ. އަދި 23 ސެޕްޓެމްބަރަކީ ފާރިސް މައުމޫނުގެ ހިތްވަރުން ފެއްޓެވި މަސައްކަތަށް ކާމިޔާބު ލިބޭ ދުވަސް ކަމަށާއި ފާރިސް ޖަލުގައި ބާއްވައިގެން ރައީސް ޔާމީނަށް ލިބުނު މޮޅެއްވެސް ނެތްކަމަށް ފައިސަލް ވިދާޅުވިއެވެ.\nފައިސަލް ވިދާޅުވީ ފާރިސް ޖަލުގައި ހުންނެވި ނަމަވެސް ފާރިސްގެ މަސައްކަތް ދަނީ ފިސާރި ގަދަކޮށްކަމަށާއި ފާރިސް ޖަލުގައި ހުންނަވައިގެން ކުރައްވާ މަސައްކަތަކީ ރައްޔިތުން ހަވާލު ކުރައްވާފައިވާ މަސައްކަތްކަމަށް ފައިސަލް ވިދާޅުވިއެވެ.\nފާރިސް މައުމޫން ސިޔާސީ މަޝްވަރާ\nކުރިން މީހުން ބުނެއުޅެނީ ގާތްތިމާގެ މީހުން ކޮންމެ ކަމެއް ކުރިޔަސް ވާނެ އެއްވެސް ކަމެއް ނުއޮންނާނެއޭ. މިހާރު ބުނެ އުޅެނީ ގާތްތިމާގެ މީހުންނަށް އެއްވެސް ބެލުމެއްނެތޭ!\nފާރިސް މައުމޫނަކީ މީގެފަހުން ކޮށްމެވެރިކަމެއް އަޔަސް ދޫކޮށްފައި ބަހައްޓއިގެން ޤައުމީ ސަލާމަތައް ނުރައްކާވާނެ މީހެކެވެ. މިކަންވަރަށްރަނގަޅަށް އެނގޭތިމިބުނީ ހަދާންކުރާތި\n23 ސެޕްޓެމްބަރ އަކީ ވަކި ފާރިސް ފެއްޓެވި އިސްލާޙީ މަސައްކަތަކަށް ނޫން، މުޅި ޤައުމު އެދި ގޮވާ އަދި ފާރިސްގެ ބައްޕަ މައުމޫނަށް އެ އިސްލާހު ގެނައުމަށް ދިގު 30 އަހަރު ލިބުނު ނަމަވެސް ނުގެނެސްވާ އިސްލާހު ހޯދުމަށް މުޅި ޤައުމު ކުރަމުންދާ މަސައްކަތަށް ކާމިޔާބު ލިބުމުގެ ފެށުން ކާމިޔާބުވާނެ ދުވަހެވެ. އެ ދުވަހަށް ފަހު އިސްލާހުތައް ގެނެވެން ފަށާނެއެވެ.


ބޮޑުވަޒީރު މޯދީ އިންޑިއާގެ ބިން ޗައިނާއަށް ދެއްވައިފި: ރާހޫލް ގާނދީ | Sandhaanu\nބޮޑުވަޒީރު މޯދީ އިންޑިއާގެ ބިން ޗައިނާއަށް ދެއްވައިފި: ރާހޫލް ގާނދީ\nފެބްރުއަރީ 13, 2021\nއިންޑިއާގެ ބޮޑުވަޒީރު ނަރެންދުރަ މޯދީ އިންޑިއާގެ ލަދާޚުގެ ބިމުން ބައެއް ޗައިނާއަށް ދެއްވައިފިކަމަށް ކޮންގްރެސް ޕާޓީގެ ކުރީގެ ލީޑަރ ރާހޫލް ގާނދީ ވިދާޅުވެއްޖެއެވެ.\nރާހޫލް ގާނދީ ދެއްކެވި ވާހަކަފުޅާ ގުޅިގެން ބޮޑުވަޒީރު މޯދީއަށް ގިނަބަޔަކު ދަނީ ފާޑުކިޔަމުންނެވެ.\nލަދާޚުގައި ތިބި އެއްގަމު ސިފައިން އެ ސަރަހައްދުން އެނނބުރި ދާން ފެށުމާ ގުޅިގެން ކޮންގްރެސް ޕާޓީގެ އެންމެ އިސް ބޭފުޅުންގެ ތެރޭގައި ހިމެނިވަޑައިގަންނަވާ ރާހޫލް ގާނދީއާއި އިންޑިއާގެ އިދިކޮޅު ޕާޓީތަކުން ގެންދަނީ މޯދީއަށާއި މޯދީގެ ސަރުކާރަށް ވަރަށް ބޮޑަށް ފާޑުކިޔަމުންނެވެ.\nރާހޫލް ވިދާޅުވިގޮތުގައި ޗައިނާއާއި ވާހަކަދައްކަވައިގެން މޯދީ ވަނީ އިންޑިއާގެ ބިން ޗައިނާއަށް ދެއްވާފައެވެ. އަދި އޭނާ ވަނީ ބައެއް ސުއާލުތަކެއް ކުރައްވައި އެ ސުއާލުތަކުގެ ޖަވާބު މޯދީގެ ސަރުކާރުން އިންޑިއާގެ ރައްޔިތުންނަށް ދިނުމަށް އެދިވަޑައިގެންފައެވެ.\nއޭގެތެރެއިން އެއްސުއާލަކީ އިންޑިއާގެ ސިފައިން ރަނގަޅު ސަރަހައްދެއްގައި ތިބެފައި އެ ސަރަހައްދު ދޫކޮށް އެނބުރި އަންނަންޖެހުނީ ކީއްވެގެން ހެއްޔެވެ؟\nއިންޑިއާގެ މީޑިއާތަކުން ޚަބަރުދޭ ގޮތުގައި އިންޑިއާއާއި ޗައިނާގެ މެދުގައި އުފެދިފައިވާ ސަރަހައްދީ މައްސަލައަށް ހައްލެއް ގެނައުމުގެ ގޮތުން އިންޑިއާގެ ސިފައިން މައްސަލަ އުފެދިފައިވާ ސަރަހައްދުން ފަހަތައްޖެހެން ވަނީ ފަށާފައެވެ. ހަމަ އެގޮތަށް ޗައިނާއިން ވެސް ދަނީ އެސަރަހައްދުން ސިފައިން ފަހަތަށް ޖައްސަންފަށާފައެވެ.\nއިންޑިއާގެ ދިފާއީ ވަޒީރު ވިދާޅުވިގޮތުގައި އިންޑިއާ ސިފައިން ފަހަތައް ޖެހެން ފެށީ ޗައިނާއިން ވެސް ސިފައިން ފަހަތަށް ޖައްސަން އެއްބަސްވެ އެގޮތަށް އަމަލުކުރަން ފެށުމުންނެވެ.


Enburi ais Victory ge furathama match in molheh - vNews.mv\nއެނބުރި އައިސް ވިކްޓްރީގެ ފުރަތަމަ މެޗުން މޮޅެއް\nއައްފާން މުހައްމަދު 19 June 2022, 20:16\nގިނަ ދުވަސްތަކަކަށްފަހު ފުޓުބޯޅައިގެ ހަރަކާތްތަކުގައި ބައިވެރިވުމަށް ލިބުނު ފުރުސަތުގައި، އެނބުރި އައުން ވަރުގަދަކުރުމަށް ވިކްޓަރީ ސްޕޯޓްސް ކުލަބުން ކުރަމުންދާ ޓްރެއިނިންގ ކޭމްޕުގެ ތެރެއިން ކުޅުނު ފުރަތަމަ މެޗުން މޮޅުވެއްޖެއެވެ.\nމި ކޭމްޕު އެ ޓީމުން ކުރަމުންދަނީ ޅ. ހިންނަވަރުގައެވެ. މި ކޭމްޕަށް އެޓީމުން ފުރީ މިމަހުގެ 11 ވަނަ ދުވަހުއެވެ. މިއީ 10 ދުވަހުގެ މުއްދަތަށް އެޓީމުން ކުރިއަށް ގެންދާ ޓްރެއިނިންގ ކޭމްޕެކެވެ. މައުލޫމާތު ލިބިފައިވާ ގޮތުގައި ހިންނަވަރުގައި މި ކޭމްޕު ކުރިއަށް ގެންދިއުމަށް ނިންމާފައިވަނީ، ހިންނަވަރަކީ ފުޓުބޯޅައިގެ ތަމްރީނު ކޭމްޕެއް ކުރިއަށް ގެންދިއުމަށް ވަސީލަތްތައް ގިނަ ރަށަކަށްވުމުގެ އިތުރުން އެ ރަށަކީ ވިކްޓްރީގެ ސަޕޯޓަރުންވެސް ގިނަ ރަށަކަށްވާތީއެވެ.\nދެވަނަ ޑިވިޝަނުން ފެށިގެން ފުޓުބޯޅައިގައި އަނެއްކާވެސް ވިކްޓްރީގެ އަޑު ގުގުމާލަން މަސައްކަތް ކުރަމުން އަންނައިރު، އެކުލަބުން ވަނީ ދެވަނަ ޑިވިޝަން ފުޓްބޯޅަ މުބާރާތުގައި ބައިވެރިވުމުގެ ކަންކަން ނިންމާ، ޕްރެކްޓިސްތައްވެސް ފަށާފައެވެ. އަދި ކޯޗެއްގެ ގޮތުގައި ސްރީ ލަންކާގެ ކޯޗު ޕަކީރު އަލީ ވަނީ ހަމަޖައްސާފައެވެ. އޭނާއަކީ ލަންކާ ގައުމީ ޓީމަށް 2018 ވަނަ އަހަރުގެ ސާފް ޗެމްޕިއަންޝިޕްގައި އިރުޝާދުދީފައިވާ ކޯޗެވެ. އޭނާ އެންމެ ފަހުން ހުރީ ބަންގްލަދޭޝްގެ ޕޮލިސް ޓީމުގެ ކޯޗަކަށެވެ.\nމީގެއިތުރުން ވަރުގަދަ ސްކޮޑެއް އެކުލަބުން އެކުލަވާލާފައިވާއިރު، ސްކޮޑުގައި ބިދޭސީ ހަތަރު ކުޅުންތެރިންނާ އެކު 26 ކުޅުންތެރިއަކު ވަނީ ހިމަނާފައެވެ. ބިދޭސީ ކުޅުންތެރިންގެ ގޮތުގައި ހިމެނީ މިސްރުގެ ތިން ކުޅުންތެރިންނާއި ޖޯޑަން އަށް ނިސްބަތްވާ ކުޅުންތެރިއެކެވެ.\nހިންނަވަރުގައި ކުރިއަށް ގެންދާ ކޭމްޕުގެ ތެރެއިން ވިކްޓްރީން މިއަދު ކުޅެފައިވަނީ އުންގޫފާރު އެސްސީ އާއި ދެކޮޅަށެވެ. ހިންނަވަރު ސްޓޭޑިއަމުގައި ކުޅުނު މިމެޗުން ވިކްޓްރީ މޮޅުވީ 1-3 ގެ ނަތީޖާއަކުންނެވެ.\nވިކްޓްރީން މެޗުގައި ފުރަތަމަ ލަނޑު ޖަހާފައިވަނީ ފުރަތަމަ ހާފުގެ 38 ވަނަ މިނެޓުގައެވެ. އަދި ދެވަނަ ލަނޑު ޖަހާފައިވަނީ ދެވަނަ ހާފުގައި މެޗުގެ 69 ވަނަ މިނެޓުގައެވެ. އަދި ފަހު ލަނޑު ޖަހާފައިވަނީ މެޗުގެ އިތުރުވަގުތުގެ ދެވަނަ މިނެޓުގައެވެ.\nމެޗުގައި ވިކްޓްރީގެ ލަނޑުތައް ކާމިޔާބު ކޮށްދިނީ އަހްމަދު ހުސެއިން، ހަސަން ނާއިމް އަދި ހަސަން އަދުހަމް އެވެ. މެޗުގައި އުނގޫފާރު ސްޕޯޓްސް ކުލަބުން ޖެހި ހަމައެކަނި ލަނޑު ކާމިޔާބު ކޮށްދިނީ މުހައްމަދު ޝާއިފް އެވެ.\n"ވީނިއުސް" އަށް މައުލޫމާތު ލިބިފައިވާ ގޮތުގައި މި ކޭމްޕުގެ ތެރެއިން ވިކްޓްރީ އިން އެކުވެރި ކަމުގެ އިތުރު މެޗުތަކެއްވެސް ކުޅޭނެއެވެ.\nތަފާތު އެކި މައްސަލަތަކުގެ ސަބަބުން ފުޓުބޯޅައިގެ އެންމެހާ ހަރަކާތްތަކުން ސަސްޕެންޑު ކޮށްފައިވާ، ދިވެހި ފުޓުބޯޅައިގެ އެންމެ ގަދަ ދެބާރު ވިކްޓަރީ ސްޕޯޓްސް ކުލަބުގެ ސަސްޕެންޝަން އުވާލާފައިވަނީ މިމަހުގެ6ވަނަ ދުވަހު ބޭއްވި ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)ގެ ކޮންގްރެސްގައެވެ.\nކުޅުންތެރިންނާއި ކޯޗުންނަށް މުސާރަ ނުދީ ހުރުމުގެ ސަބަބުންނާއި، ކުލަބުގެ ލައިސަންސްގެ ކަންކަން ފުރިހަމަކުރުމަށް އެފްއޭއެމް އިން ވިކްޓަރީ އަށް ފުރުސަތު ދިން ނަމަވެސް، ދީފައިވާ މުއްދަތުގެ ތެރޭގައި އެކަންކަން ހަމަޖައްސާފައި ނުވާތީވެ، އެފްއޭއެމް އިން އެކުލަބު ސަސްޕެންޑު ކުރަން ނިންމީ 2019 ވަނަ އަހަރުގެ ޑިސެމްބަރު މަހުގެ ތެރޭގައެވެ. ވިކްޓްރީގެ ސަސްޕެންޝަން ވަނީ މިދިޔަ މުއްދަތުގައި ކްލަބްތަކުން ކޮންގްރެސްގައި ދަމަހައްޓައިފައެވެ.\nއެނބުރިއައުމަށް ވިކްޓަރީން ކުރި މަސައްކަތުގެ ތެރެއިން މިދިޔަ އޭޕްރީލް މަހުގެ 28 ވަނަ ދުވަހު ވިކްޓްރީން ވަނީ އެކުލަބުގެ އިންތިޚާބު ބާއްވާ، މުލިއާގޭ ޗީފް އޮފް ސްޓާފްގެ މަގާމު ފުރުއްވަމުން އަންނަ، ވިކްޓަރީގެ ކުރިގެ ކުޅުންތެރިޔާ، ހުސެއިން އާދަމް (އާދަމްބެ) ރައީސަކަށް އިންތިހާބުކޮށްފައެވެ.\nވިކްޓަރީން މައުލޫމާތުދޭ ގޮތުގައި ބިދޭސީ ކުޅުންތެރިންނާއި ދިވެހި ކުޅުންތެރިންނަށް ދޭންޖެހޭ ފައިސާ މިހާރު ވަނީ އެފްއޭއެމް އާއި ހަވާލުކޮށްފައެވެ. އަދި އެ ފައިސާ ދޭން ޖެހޭ ކުޅުންތެރިންނާ ހަވާލުކުރުމުގެ ޒިންމާ އެފްއޭއެމުން ހަވާލުވެފައިވާ ކަމަށްވެސް ވިކްޓަރީން ބުނެފައިވެއެވެ.


Ehmaabandu dheben: 24 aharu fahun maruvee ekugai\nއެއްމާބަނޑު ދެބެން: 24 އަހަރު ފަހުން މަރުވީ އެކުގައި\nޖޯފްރެޑް އާއި އަލްފްރެޑް\nއިންޑިޔާގެ މީރަތުގައި ދިރިއުޅޭ ގްރެގަރީ ރޭމޮންޑް ރަފަޔަލް އަދިވެސް ވަރަށް ރަނގަޅަށް އެ ދުވަސް ހަނދާން އެބަހުއްޓެވެ. އެއީ 1997 ވަނަ އަހަރުގެ އޭޕްރީލް މަހުގެ 23 ވަނަ ދުވަހެވެ. އެ ދުވަހު އޭނާގެ އަންހެނުން ސޯޖާ އެއްމާބަނޑު ދެ ފިރިހެންކުދިން ވިހެއެވެ. ސޯޖާ ވިއްސި ޑޮކްޓަރު އޭނާއަށް ގުޅާފައި އަންހެނުންނާއި ދެބެންގެ ހާލު ވެސް ރަނގަޅު ކަމަށް ބުނި ވަގުތުކޮޅު ގްރެގަރީގެ ހަނދާނުން ދުވަހަކުވެސް ނުފިލާނެ އެވެ.\nއޭނާގެ އެއްމާބަނޑު ދެ ދަރިން ހީވަނީ ހަމަ އެކަކު އަނެކަކުގެ ކޮޕީއެއް ހެނެވެ. އެހާވެސް ދެބެން ވައްތަރެވެ. ޒުވާން ދެމަފިރިން އެމީހުންގެ އެއްމާބަނޑު ދެ ދަރިންނަށް ކީ ޖޯފްރެޑް ވަރްގީސް ގްރެގަރީ އާއި ރަލްފްރެޑް ޖޯޖް ގްރެގަރީ އެވެ.\nއެ ދެބެންގެ ހަޔާތުގެ 24 އަހަރު ހޭދަކުރީ އެކީގަ އެވެ. ކިޔެވުމާއި ކުޅިވަރު ކުޅުމާއި އެނޫންވެސް ކަންކަމުގައި އެމީހުން އަބަދުވެސް އެޅެފައިވަނީ އެކީގަ އެވެ. ސްކޫލު ތައުލީމު ނިންމާލުމަށް ފަހު ދެބެން ވެސް އިޚްތިޔާރުކުރީ ކޮމްޕިއުޓަރު އިންޖިނިއަރިންގެ ރޮނގުން ކުރިޔަށް ދާށެވެ. އެމީހުން އެ ރޮނގުން ކިޔަވާ ޑިގްރީ ހާސިލު ކުރި އެވެ. އަދި ހައިދަރުއާބާދުގެ ކުންފުންޏެއްގައި ވަޒީފާ އަދާކުރަން ފެށި އެވެ.\nކޮވިޑް-19 ޖެހި މި ދެބެން ބަލިވީ ވެސް ހަމަ އެއް ދުވަހަކު އެވެ. އެއީ މިދިޔަ އެޕްރީލް މަހުގެ 24 ވަނަ ދުވަހެވެ. މި ބައްޔާ ގިނަ ދުވަސްތަކެއް ވަންދެން ހަނގުރާމަކުރުމަށް ފަހު ދެބެން ވަނީ މި ދުނިޔެއާ ވަކިވެފަ އެވެ. ހަމަ ދާދި އެކުއެކީގައި ކަހަލަ ގޮތަކަށެވެ. އެކަކު މަރުވިތާ މަދު ގަޑއިރެއްގެ ތެރޭގައި އަނެކަކު މަރުވީ އެވެ.\nރަފައެލް ބުނި ގޮތުގައި ދެބެން ބަލިން ފަސޭހަ ވާނަމަ ވާނީ އެކު އެކީގައި ކަން އޭނާއަށް މާ ކުރިން ވެސް ގަބޫލު ކުރެވެ އެވެ. މަރުވަންޏާ މަރުވާނީ ވެސް އެކު އެކީގައި ކަމަށް އޭނާގެ ހިތް އަބަދުވެސް ބުނާ ކަމަށް ރަފައެލް ބުންޏެވެ.\n"ދެބެން ކުރެ އެއް ކުއްޖަކަށް ދިމާވާ ކަމެއް ހަމަ އަނެއް ކުއްޖާއަށް ވެސް ދިމާވަމުން އައީ. އެ ކުދިން އުފަންވީއްސުރެ އަހަރެމެން ދިޔައީ އެކަން ތަޖުރިބާ ކުރަމުން. ޖޯފްރެޑް މަރުވި ޚަބަރު ލިބުމުން އަހަރެން އަންހެނުން ކައިރީ ބުނިން ރަލްފްރެޑް އަނބުރާ ގެއަކަށް ނާންނާނޭ. ކަންތައްވީ ހަމަ އެހެން. މޭ 13 ވަނަ ދުވަހު ޖޯފްރެންޑް މަރުވިއިރު އޭގެ ފަހުން މަދު ގަޑިއިރުކޮޅެއް ތެރޭ މޭ 14 ވަނަ ދުވަހު އަލްފްރެޑް ވެސް މަރުވީ،" ދެބެންގެ ބައްޕަ ރަފައެލް ބުންޏެވެ.\nރަފައެލް ބުނީ އޭނާގެ ދެބެން ކުރިމަގަށް ވަރަށް ގިނަ ރޭވުންތަކެއް ރާވާފައި ވެއެވެ.\n"ދެބެން ބޭނުންވި އަހަރެމެންނަށް ރަނގަޅު ދިރިއުޅުމެއް ހޯދައިދޭން. އަހަރެމެން ދެމަފިރިންނަކީ ވެސް ޓީޗަރުން. އަހަރެމެން ދަރިން ބޮޑުކުރީ ވަރަށް މިންނަތް މަސައްކަތުން. އެހެންވެ އަހަރެމެންގެ ގުރުބާނީގެ އަގު އަދާކޮށްދޭން ދެބެން މަސައްކަތްކުރަން ނިންމާފައި އޮތީ. ކޮރެއާ ނުވަތަ ޖަރުމަނީ އަށް ގޮސް ވަޒީފާ އަދާކުރަން އެމީހުން އޮތީ ރާވާފައި،" ރަފައެލް ބުންޏެވެ.\nރަފައެލް ބުނީ އޭނާގެ ދެބެން ހުން އައީ ވަރަށް އެކު އެކީގައި ކަހަލަ ގޮތަކަށް ކަމަށާއި ފުރަތަމަ ފަރުވާ ކުރީ ގޭގައި ކަމަށެވެ. ނަމަވެސް އޮކްސިޖަން ލެވެލް ދަށް ވާން ފެށުމުން ޕްރައިވެޓް ހޮސްޕިޓަލެއްގައި އެޑްމިޓް ކުރީ އެވެ.\nދެބެން ވަރަށް ބޮޑަށް ރަނގަޅުވީކަމަށް ވެސް ރަފައެލް ބުންޏެވެ. އަދި ކޮވިޑް ވޯޑުން ނެރެ އާދައިގެ ވޯޑަށް ބަދަލުކުރަން ވެސް ޑޮކްޓަރުން އުޅުނު ކަމަށް އޭނާ ބުންޏެވެ.\n"އަހަރެން ބުނިން އަދި ވާނުވާ ބަލާލަން ދެ ދުވަހު ކޮވިޑް ވޯޑުގައި ބާއްވާލަދޭށޭ. ދެން ކުއްލިއަކަށް މޭ 13 ވަނަ ދުވަހު އައި ފޯނު ކޯލުން އަހަރެމެންގެ ދިރިއުޅުން މުޅިން ފުނޑުފުނޑުވި،" ރަފައެލް ބުންޏެވެ.\nއޭނާ ބުނި ގޮތުގައި ރަލްފްރެޑްގެ އެންމެ ފަހު ކޯލް އޭނާގެ މަންމައަށް ލިބުނުއިރު ޖޯފްރެޑް ދުނިޔެ ދޫކޮށްފި އެވެ. ނަމަވެސް އެ ވާހަކަ އަލްފްރެޑް ކައިރީ އޭނާގެ މަންމަ ނުބުނެ ސިއްރު ކުރީ އެވެ.\n"ރަލްފްރެޑް އޭނާގެ މަންމަ ކައިރީ ބުނި މިހާ ވަރަށް ބޮޑުތަން ރަނގަޅޭ. ޖޯފްރެޑްގެ ހާލަކީ ކޮބައިހޭ. އޭރު ޖޯފްރެޑް މަރުވެފައިވާތީ އަހަރެމެން ވާހަކައެއް ހަދާލައިގެން ޖޯފްރެޑް ދިއްލީ ހޮސްޕިޓަލަކަށް ބަދަލު ކުރަން ޖެހުނިއްޔޭ ބުނިން. ނަމަވެސް ރަލްފްރެޑް އަށް އޭރު ވަނީ ޖޯފްރެޑް ދުނިޔޭގައި ނެތް ކަމުގެ އިހްސާސް ކުރެވިފަ. އެހެންވެ އޭނާގެ މަންމަ ކައިރީ ބުނި ތި ހަދަނީ ދޮގޭ،" ރަފައެލް ކިޔައިދިނެވެ.\nރަލްފްރެޑް އޭނާގެ މަންމައަށް ގުޅިތާ ކުޑަ އިރުކޮޅެއްފަހުން ކުއްލިއަކަށް ހާލު ބޮޑުވެ މަރުވީ އެވެ.


Kaafabe yaai Budget Bahus: Turf dhandaai magubahthi, Himanan Hehey\nހާހޫރަ ކޮލަމް: ކާފަބޭއާއި ބަޖެޓު ބަހުސް: ދަރަނި މާބޮޑު، ޓާފް ދަނޑާއި މަގުބައްތި، ހިމަނާ!\n19 ނޮވެންބަރ 2021 - 08:13:38\nކާފަބޭގެ ޚަބަރެއްނެތި އެތަކެއް ދުވަހެއް ވުމަށްފަހު ޕްރެސްއަކަށް ދައުވަތު ދިނުމުން، ކާފަބޭ ދެކިލުމުގެވެސް ނިޔަތުގައި 'ހާހޫރަ' ނޫހުގެ ފަރާތުން ދަޢުވަތު ޤަބޫލުކޮށް ކާފަބޭގެ މަހައްލަށް ހިނގައްޖައިމެވެ. މިއަދުވެސް ޕްރެސް ކޮންފަރެންސަށް ހާޒިރުވީ ހާހޫރަ ނޫހުން އެކަންޏެވެ. އިރުގަނޑަކު މަޑުކުރުމަށް ފަހު، ކާފަބޭ ވާހަކަދައްކަން ފެށިއެވެ.\nކާފަބޭ: "ކަލޯ އާދަނާ، މީ ހަމަ މިހާރުގެ ހާލު. ގިނަ ނޫސްތަކަކީ ވަކި އަޑެއް އިއްވަން، ވަކި ހަމައަކަށް ބެރު ޖަހަން ތައްޔާރު ކޮށްފައި ހުންނަ ތަންތަން. އެހެންވީމާ އަހަރެމެން ކަހަލަ މީހުން ދައްކާނެ ވާހަކައެއް އަޑުއަހާނެ މާ ގިނަ ބަޔަކު ނޫޅޭ. ހާހޫރަ ނޫހުން އަޔަތީ ވަރަށް އުފާކޮށްފިން"\nހާހޫރަނޫސް: "މަގޭވެސް، މެންދުރު ފަހު ކުރާނޭ މާބޮޑު ކަމެއް ނެތަތީ، ކާފަބޭ ނުފެންނަތާ ގިނަދުވަސްވެސް ވެފައިވާތީ ޖައްސާލީ، ކޮންކަމަކާތަ، މިއަދު ޕްރެސަކަށް ގޮވައިގެން ތިއުޅެނީ؟"\nކާފަބޭ: "ކަލޯ އާދަނާ، ބަލަ މީ ބެޖެޓު ދުވަސްވަރެއްނު، މީ ޔެެެއްނު ސިޔާސީ މީހުން އެންމެ މަޖާ ޑްރާމާކުޅެ، ފިލްމް އުފައްދާ ދުވަސް ވަރަކީ؟ އެހެން އިއްޒަތްތެރިން ފަދައިން މަގޭއަށް ވެސް، ބަޖެޓު ވާހަކަ ދައްކަން ލިބުނު ވަގުތު ކޮޅުގައި މިއައިީ ބަޖެޓު ވާހަކަ ދައްކާފައި. ކުޑަކޮށް މަޑުކޮށްލާފައި ކާފަބޭ ކުރިއަށް ގެންދިޔައެވެ. "އަދި ބުނަން، މި ޕްރެސްގައި ދެމީހުން އެކަނި ތިބެން ޖެހުނަސް، ހާހޫރަ ނޫހުން މަގޭ އާ މުޚާތަބު ކުރަންޖެހޭނީ އިއްޒަތް ތެރި މެންބަރު ކިޔާފާ އިނގޭ." ދެބައިން ބާވެފައިވާ މުންޑެއް އަދެ، އެއް އިރެއްގައި ހުދު ޓީ ޝާރޓެއް ލައިގެން އިނދެ ކާފަބޭ އެންގިއެވެ.\nހާހޫރަ ނޫސް: "ލައްބަ އިއްޒަތް ތެރި މެންބަރު، ފަތްޖެހި އެންދެއްގައި ޕްރެސް ދެއްވަން އިންނެވުމުން ކުޑަކޮށް އޮޅުނީ. ވިދާޅުވެ ދެއްވަބައްލަވާ، އިއްޒަތްތެރި މެންބަރު ކިކޭތޯ ބަޖެޓާ ބެހޭގޮތުން މަޖިލިސްގައި ވިދާޅުވީ؟"\nކާފަބޭ: "ތިޔަ ކުރެއްވި ސުވާލަށް ވަރަށް ބޮޑަށް ޝުކުރިއްޔާ. މަގޭ ބުނިން ބަޖެޓް މާބޮޑެ، ދަރަނި މާ ގިނައޭ. ދިވެހިން ދަރަނީއްޔޭ. ކުޑަ ކުރާށޭ." ވަރަށް ހިތްހަމަ ޖެހިލާފައި އިއްޒަތްތެރި މެންބަރު ވިދާޅުވިއެވެ.\nހާހޫރަވނޫސް: "ތިޔައީވާ ރަނގަޅު ވާހަކައެއް. އެ ހިސާބުން ބަޖެޓު ވާހަކަ ނިންމާލެއްވީ ތޯ؟ ތިޔައީ ވަރަށް ކެރޭ ސިޔާސީ މީހެއް"\nކާފަބޭ: "ބަލަ އާދަނާ، ތިޔައިނީ ހަމައިގައިތަ ..؟"\nހާހޫރަ ނޫސް: "ޕްރެސް ގެ މިވަގުތު، އިއްޒަތްތެރި މެންބަރު، އަޅުގަނޑަށް ވެސް އިއްޒަތްތެރި ކޮށް ހިއްތެވުން އެދެން" ކާފަބޭގެ ވާހަކަ މެދުކަނޑާލާފައި ބުނީމެވެ.\nކާފަބޭ: "ތީ ރަނގަޅު ވާހަކައެއް، އިއްޒަތަކީ ގަންނަން ލިބޭ އެއްޗެއް ނޫންދޯ؟ ހާހޫރަ ނޫހުން ތިކުރެއްވި ސުވާލު ރަނގަޅު. ދާއިރާގެ ފަރާތުން އަހަރެން ބުނިން، ދާއިރާގައި އަޅައިދޭން ބުނި ޓާފް ދަނޑު އަދި ނުނިމެޔޭ އަވަސް ކުރާށޭ. މަގު ބައްތިތަކުގެ ވާހަކަ ވޮށް އަލިވާ ހިސާބަށްވެސް ނާދެޔޭ"\nހާހޫރަ ނޫސް: "އެނުމީނީތޯ. ޓާފް ދަނޑާއި މަގު ބައްތި އެކަނިތޯ؟\nކާފަބޭ: "ނޫނޭ، ނޫނޭ، ކޮބާ އަދި ރަށު އެއާޕޯޓާއި އިންޑޯ ކުޅިވަރު އެކުވެނި. މިވާހަކަތައް ވެސް ގޮވާލިން"\nހާހޫރަ ނޫސް: "އެ ނިމުނީތޯ؟"\nކާފަބޭ: "ކަލޯ އާދަނާ ހާދަ ރާގަކަށް. މަލާމަތަކީތަ؟"\nހާހޫރަ ނޫސް: "ތިޔަ ވިދާޅުވަނީ އިއްޒަތްތެރި މެންބަރު ވިދާޅުވީމޭ، ޚަރަދު ބޮޑޭ، ޑެފިސިޓް ބޮޑޭ، ބަޖެޓް ކުޑަ ކުރާށޭ. އަދި ހަމަ އެނޭވާ ގައި ޕްރޮޖެކްޓް ގިނަކޮށް ޚަރަދު ބޮޑު ކުރަން އެދުނީމޭ. އެހެންވެ ކުޑަކޮށް ހައިރާންވީ"\nކާފަބޭ: " އާނ ކީއްތަވީ، މަގޭ އެކަނި ތަ އެގޮތަށް ވާހަކަ ދައްކަނީ؟ ހުރިހާ އެންމެންވެސް ކިޔަނީ އެހެންނެއްނު. އެންމެންވެސް ގޮވަނީ ބަޖެޓު ކުޑަ ކޮށް ޑެފިސިޓް މަދުކޮށް، ގައުމީ ދަރަނި ނައްތާލާކަށް ނޫންތަ؟ ހަމަ އެ5މިނެޓުގައި، އެ ނޭވާގައެއްނު، ބަޖެޓުން އިތުރު ޕްރޮކްޓެކްޓް ހިންގަން އެންމެންވެސް އެއޮށް ގޮވަނީ؟"\nހާހޫރަ ނޫސް: "އިއްޒަތްތެރި މެންބަރު ތިޔަ ވިދާޅުވީ ތެދެއް. އެންމެންވެސް ކިޔަނީ ތިޔަ ލަވަ. އެކި ރާގަށް ކީ ނަމަވެސް ކިޔަނީ ހަމައެއް ލަވައެއް. ޖަހަނީ ހަމަ އެއް ބެރެއް. ވިދާޅުވެ ދެއްވަބައްލަވަ؟ ދައުލަތުގެ ހަރަދު ކުޑަކޮށްފައި، ޕްރޮޖްކެޓް ގިނަ ކުރަނީ ކިހިނަކުންތޯ؟ ޓެކްސް އިތުރު ކުރަން ތައްޔާރު ތޯ؟"\nކާފަބޭ: ". ނޫން. ނޫން. އެއްވެސް ހާލެއްގައި ޓެކްސް އިތުރު ކުރާކަށް ވޯޓެއް ނުލާނަން. ކޮށްގެންވެސް ނުވާނެ."\nހާހޫރަ ނޫސް: "ދެން ކިހިނަކުންތޯ ދައުލަތުން ހަދާނީ؟"\nކާފަބޭ: "ކަލޯ އާދަނާ. އެނގިއްޖޭ، ކަލޯ ތިޔަ އިނީ އިއްޒަތްތެރި މެންބަރު ކިޔާށޭ ބުނީމާ ހިތާ ނުވެފައިދޯ؟ ބަލަ މި ވޭތުވެ ދިޔަ ތަނުގައިވެސް ތިޔައީކީ އެއްވެސް މީހަކު ވިސްނަން ޖެހުނު ކަމެއް ނޫނެއްނު؟ ޕްރޮޖެކްޓް ހިންގަން ބޭނުންވާ ފައިސާ ހޯދާނެ ގޮތެއް، ރައްޔަތު މީހާ ކީއްކުރަން ޚުދު އަނބިމީހާ ވެސް އަހާކަށް ބޭނުމެއް ނުވެެއެއްނު؟ ހުރިހާ ސިޔާސީ މީހުންގެ ބަސްމަގު މިހާރު މިހިރީ މިހެންނު؟ އެެހެެން މެންބަރުން ފަދައިން ދާއިރާގެ މީހުން އަހަން ބޭނުންވާ އަޑު، މަގޭ ވެސް އިއްވާނޭނު؟ އެއީޔެއްނު ރައްޔަތުން ބޭނުންވާ ގޮތަކީ؟ އެހެންވީ އިރު، އެންމެން ކިޔާރާގަށް މަގޭ ވެސް ލަވަ ކިޔުުމަކުން އާދަނު މާ ހިތްހަމަ ނުޖެހިގެން ތިޔަ އުޅެނީ ކިޔެއް ވެގެން ކަމެއް ނުވިސްނުނު"\nކާފަބޭ: "އެނގިއްޖޭ، އާދަނާ، ކަލޯ ތިއިނީ ބަނޑުހައިވެ ނިވައްތައިގަންނަ ގޮތް ވެފައި. ވަރަށް މީރު އަތަ ފަންޏެއް އެބަހުއްޓޭ. ހިނގާ އެތެރޭ ގޭ ތެރަށް." މިހެން ބުނެ ކާފަބޭ ޕްރެސް ނިންމާލައިފިއެވެ.\nމިއީ "ހާހޫރާ ކޮލަމް" ގެ ނަމުގައި އިބްރާހީމް ޢާތިފް ޝަކޫރު، "ކާފަބެ" ކެރެކްޓާ ބޭނުންކޮށްގެން ސީއެންއެމްގައި ލިޔުއްވަމުންދާ ސިލްސިލާއެއްގެ ތެރެއިން ގިނަ ދުވަސްތަކަކަށް ފަހު "ކާފަބެ" ކެރެކްޓާ ބޭނުންކޮށްގެން ލިޔުއްވާފައިވާ އާޓިކަލް އެކެވެ. އިބްރާހީމް ޢާތިފް ޝަކޫރު އަކީ އިގުތިސާދީ ކަންކަން ދިރާސާ ކުރައްވާ ބޭފުޅެކެވެ. މިފްކޯގެ ކުރީގެ އެމްޑީގެ އިތުރުން މަރުކަޒީ ބޭންކްގެ ފައިނޭންޝަލް އިންޓެލިޖެންސް ޔުނިޓްގެ ކުރީގެ ވެރިޔާ އެވެ\nބަޖެޓް 2022އިގުތިސާދުފިނޭންސްމަޖިލިސްސަރުކާރުހާހޫރަ ކޮލަމް\nހަރަދުކުޑަކުރަން ރާއްޖެއިންވެސް ފިޔަވަޅު އަޅަައިފި\n1.6 ބިލިއަން ރުފިޔާގެ ލޯނެއް ނަގައިފި\nވިކްޓްރީއާ ނިއުރޭޑިއަންޓް އެއް ގްރޫޕަކަށް


Majileehuge majority liben jeheyni raees ah : Ali Waheed\nޓޫރިޒަމް މިނިސްޓަރާއި ރައީސް ވާހަކަފުޅު ދައްކަވަނީ -- ރައީސް އޮފީސް\n13 ފެބްރުއަރީ 2019 1 ކޮމެންޓް\nމަޖިލީހުގެ މެޖޯރިޓީ ލިބެން ޖެހޭނީ ރައީސަށް: އަލީ ވަހީދު\nރައްޔިތުންގެ މަޖިލީހުގެ އިންތިހާބުގައި މެޖޯރިޓީ ލިބެންޖެހޭނީ ރައީސް އިބްރާހިމް މުހައްމަދު ސޯލިހަށް ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nމަޖިލިސް އިންތިހާބާ ގުޅޭގޮތުން ނޫސްވެރިއަކު ކުރި ސުވާލަކަށް ޖަވާބު ދެއްވަމުން އަލީ ވަހީދު ވިދާޅުވީ، ރާއްޖޭގައި މިވަގުތު އޮތީ ގައުމީ ސަރުކާރެއް ކަމުން މިފަސް އަހަރު ތެރޭގައި އެންމެން ވެސް މަސައްކަތް ކުރަންވާނީ ގައުމަށް ފައިދާ ކުރާނެހެން އެންމެން ގުޅިގެން ކަމަށެވެ.\nއޭގެ އިތުރުން އެންމެން ގުޅިގެން މިފަސް އަހަރު ތެރޭގައި ހިޔާލު ތަފާތުވުން ހުއްޓަސް މަސައްކަތް ކުރަން ޖެހޭނެކަން ފާހަގަކުރައްވާ އަލީ ވަހީދު ވިދާޅުވީ ރައީސް ސޯލިހަށް މަޖިލީސް އިންތިހާބުގައި މެޖޯރިޓީން ދޭން ޖެހޭ ކަމަށާއި ރައީސް ސޯލިހުގެ ވެރިކަމުގެ މި ކުޑަ ދުވަސްކޮޅުގެ ތެރޭގައި ވެސް ވަކި ފިކުރަކަށް ބެލުމެއް ނެތި ގައުމުގެ މަސްލަހަތައްޓަކައި މަސައްކަތް ކުރައްވާފައިވާ ކަމަށެވެ.\nމަޖިލިސް އިންތިހާބުގެ މެޖޯރިޓީ ރައީސް ސޯލިހަށް ދިނުމަށް ތާއީދުކުރައްވާ އަލީ ވަހީދު ވާހަކަ ދެއްކެވިއިރު އޭނާ ނިސްބަތްވެ ވަޑައިގަންނަވާ ޖުމްހޫރީ ޕާޓީގެ ލީޑަރު ގާސިމް އިބްރާހީމް ވަނީ އިންތިހާބުގައި ވަކި ޕާޓީއަކަށް މެޖޯރިޓީ ލިބުމަކީ ގަބޫލުކުރައްވާ އުސޫލެއް ނޫންކަމަށް ވިދާޅުވެފައެވެ. ހުރިހާ ދާއިރާއަކަށް އެމްޑީޕީން ވާދަކުރައްވާތީ އެކަމާއި ކަންބޮޑުވުން ފާޅުކޮށް ގާސިމް ވަނީ މަޖިލިސް އިންތިހާބަށް އެހެން ޕާޓީތަކާއެކު ކޯލިޝަން ހަދަން ޖެހިދާނެ ކަމަށް ވެސް ވިދާޅުވެފައެވެ.\nމަޖިލިސް އަލީ ވަހީދު ރައީސް ޞާލިޙް\nމަޖިލީސް ލިބެންޖެހޭނީ ރައީސައްކަމައް ގަބޫލްކުރަން


މަގާމްގެ ނަންބަރު: J- 286227, J-266234\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައި އޮތުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން. އަދި ސެންޓީޗަރުކަމަށް ހަމަޖައްސާނަމަ ސެން ޓީޗަރުންގެ ފުރިހަމަވުން، ނުވަތަ\nކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލްކޮށްފައިއޮތުމާއެކު، ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން، އަދި ސެންޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުތުފުރިހަމަވުން.\nކިޔަވައިދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ނުވަތަ އެއަށްވުރެ މަތީސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން.އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑުގެ ލެވެލް5ގެ ސަނަދެއް ނުވަތަ6ގެ ސަނަދެއް ހާސިލުކޮށްފައިވުމާއެކު، ސަނަދުތައް މޯލްޑިވްސް ކޮލިފިކޭޝަން އޮތޯރިޓީން ވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން.\nވަޒީފާއަށް އެދޭ ފޯމް ރެހެންދިސްކޫލްގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2017 ސެޕްޓެމްބަރ 13 ވާ ބުދަ ދުވަހުގެ 13:00 ގެ ކުރިން، ރެހެންދި ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައިގަނެވޭނެއެވެ. އީ-މެއިލް އެޑްރެހަކީ،admin@rehendi.edu.mv އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައިނުވާނަމަ އެޕްލިކޭޝަން ބާތިލް ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2017 ސެޕްޓެމްބަރ 17 އާއި 2017 ސެޕްޓެމްބަރ 19 އާ ދެމެދު، ރެހެންދި ސްކޫލް ގައެވެ.ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n14 ޛުލްހިއްޖާ 1438\n05 ސެޕްޓެންބަރު 2017\nޕަބްލިޝްކުރި ތާރީޚު: 05 ސެޕްޓެންބަރު 2017\nސުންގަޑި: 13 ސެޕްޓެންބަރު 2017 1300


Zuvaan team in fenunee musthagbalah kurevey unmeedhu: Farey\nޒުވާން ޓީމުން ފެނުނީ މުސްތަގްބަލަށް ކުރެވޭ އުއްމީދު: ފަރޭ\nފަރުހާދު އަބްދުއްރަހްމާން (ފަރޭ)\nއިއްޔެ ނިމުނު ދޮންފަނު އިންވިޓޭޝަން ކަޕްގެ ޗެމްޕިއަންކަން ހޯދި އޭދަފުށީގެ 23 އަހަރުން ދަށުގެ ޓީމުން ފެނުނީ މުސްތަގްބަލަށް ކުރެވޭ އުއްމީދު ކަމަށް ޓީމަށް ޗެމްޕިއަންކަން ހޯދައިދިނުމުގައި ކޯޗެއްގެ ދައުރު އަދާކުރި ފަރުހާދު އަބްދުއްރަހްމާން (ފަރޭ) ބުނެފި އެވެ.\nދޮންފަނު އިންވިޓޭޝަން ކަޕްގެ ޗެމްޕިއަންކަން ޖެހިޖެހިގެން ދެ ވަނަ ފަރަށް އޭދަފުށިން އިއްޔެ ހޯދީ ޕެނަލްޓީ ޖަހައިގެން ދޮންފަނު ބަލިކޮށްގެންނެވެ. މެޗުގެ ފުރިހަމަ ވަގުތު ހަމަވިއިރު 1-1 އިން އެއްވަރުވުމުން ޖެހި ޕެނަލްޓީގައި އޭދަފުށިން ކުރި ހޯދީ 4-3 އިންނެވެ.\nމެޗަށް ފަހު “އީޓީ” އަށް ދިން އިންޓަވިއުއެއްގައި އޭދަފުށީގެ ކުރީގެ ފުޓްބޯޅަ ތަރި ފަރޭ ބުނީ ތަށި ހޯދި ޓީމުގައި ތިބި ކުޅުންތެރިންނަކީ އެއް ވަނަ ޑިވިޝަނުގައި ވާދަކުރެވޭނެ ފެންވަރު ހުރި ކުޅުންތެރިން ކަމަށާއި އެ ކުޅުންތެރިން ދެއްކި ކުޅުމުން އޭދަފުށީގެ ފުޓްބޯޅައިގެ މުސްތަގްބަލަށް ކުރެވޭ އުއްމީދު ބޮޑުވި ކަމަށެވެ.\n“އޭދަފުއްޓަށް ބަލާއިރު މި އަތޮޅުގެ އެހެން ރަށްތަކަށް ވުރެ ކުޅުންތެރިންގެ ފެންވަރު ތަންކޮޅެއް ރަނގަޅު ވާނެ. ދެން ތިބީ އުފެދޭ ކުޅުންތެރިން. މި އަންނަ އަހަރު ހަތަރު ފަސް ވަރަކަށް ކުޅުންތެރިންނަށް ނުކުޅެވުނަސް ފުރަތަމަ ޑިވިޝަނަށް ދެވޭ ވަރުގެ ސްކޮޑެއް އެބައޮތް. އަޅުގަނޑުމެން އުއްމީދު ވަރަށް ބޮޑު މުސްތަގްބަލަށް” މެޗަށް ފަހު ފަރޭ ބުންޏެވެ.\nމިފަހަރުގެ މުބާރާތުގައި އޭދަފުށިން ވާދަކުރި ޓީމު އެކުލަވާލީ ދާދިފަހުން ރަސްމީކޮށް އުފެދުނު ވެލާ ސްޕޯޓްސް ކްލަބުންނެވެ. ފަރޭ ބުނީ ވެލާ ސްޕޯޓްސް ކްލަބުން މުބާރާތަށް ޓީމު އެކުލަވާލަން ނިންމުމުން ތައްޓާމެދު ވަރަށް ބޮޑު އުއްމީދެއް ކުރެވުނު ކަމަށާއި މިއީ މުޅި ރަށަށް ކޮށްދެވުނު ކަމެއްގެ ގޮތުގައި ދެކޭ ކަމަށެވެ.\n“މިއީ އޭދަފުއްޓަށް ލިބުނު ވަރަށް ބޮޑު ކާމިޔާބެއް. އެއީ ޖެހިޖެހިގެން ދެ ވަނަ ފަހަރަށް މި ތަށި ވިން ކުރެވުނީމަ އެއީ ވަރަށް ބޮޑު އުފަލެއް. އަޅުގަނޑުމެން މުބާރާތާ ކުރިމަތިލީ ވަރަށް އުއްމީދާ އެކީ. ފައިނަލަށް އައީ އެއްވެސް މެޗަކުން ބަލިނުވެ. މިއީ އޭދަފުށީ ރައްޔިތުންނަށް ހޯދައިދެވުނު އެންމެ ބޮޑު އެއް އުފާވެރިކަން” ފަރޭ ބުންޏެވެ.\nކާމިޔާބީ ހޯދުމުގައި ގިނަ ބައެއްގެ އެހީތެރިކަން ލިބިފައިވާއިރު އެ ހުރިހާ ފަރާތަކަށް ފަރޭ ވަނީ ޝުކުރު އަދާކޮށްފަ އެވެ. އޭނާ ބުނީ މިފަހަރުގެ މުބާރާތުގައި ވާދަކުރަން ކުޅުންތެރިން ބޭނުންވެ އެކަމަށް އެދުމުން ކުޅުންތެރިންނަށް އެކަން ކޮށްދޭން ވެލާ ސިޓީން ވަރަށް ބޮޑަށް ބޭނުންވި ކަމަށެވެ. އެހީތެރިކަން ފޯރުކޮށްދިން ފަރާތްތަކުގެ ތެރެއިން ޒުވާން ކުޅުންތެރިން އުފެއްދުމުގައި އަދި އޭދަފުށީގެ ފުޓްބޯޅައިގެ ކުރިމަގަށް ބުރަ މަސައްކަތްތަކެއް ކުރަމުން އަންނަ ސީނިއާ ޓީމުގެ މުހައްމަދު ފާސިރު (ފާއްޓެ) އަދި ކައުންސިލު މެންބަރު ޒައިދު އަލީގެ ނަން ކޯޗު ފަރޭ ފާހަގަކުރި އެވެ.\n“ހުޅަނގު އަވަށުން ހާއްސަކޮށް އަދި ތިން އަވަށް ނިސްބަތްވާ އެންމެންވެސް މިކަމުގައި އެހީތެރިކަން ފޯރުކޮށްދިން. އެ އެހީތެރިކަމާއެކު އަޅުގަނޑުމެން ހަމަ އަޒުމު ކަނޑައެޅީ ވެލާ ސިޓީން އެކުދިން ހިތްހަމަޖެހޭ ގޮތަށް މިކަން ކޮށްދެވޭތޯ” ފަރޭ ބުންޏެވެ.\nމުބާރާތުގެ މެޗުތަކަށް ވެލާ ސިޓީން ވަނީ ދުރާލާ ތައްޔާރުވެފަ އެވެ. އެންމެ ފާހަގަކުރެވުނީ ޓީމަށް ސަޕޯޓް ދިނުމުގައި އެއް ރޫހެއްގައި ވެލާ ސިޓީގެ މެމްބަރުންނާއި މުޅި ރަށް ގުޅިގެން ކުރިއަށްގެންދިޔަ ހަރަކާތްތަކެވެ. ކޮންމެ މެޗެއް ފެށުމުގެ ކުރިން ވެލާ ސިޓީގެ ޓީމެއް ދޮންފަނަށް ގޮސް ސަޕޯޓަރުން ތިބޭ ސަރަހައްދު ދިޔައީ ތައްޔާރުކުރަމުންނެވެ. ކޯޗު ފަރޭ ވެސް ވަނީ އެކަން ވަރަށް ބޮޑަށް ފާހަގަކޮށް އެ ޖަމިއްޔާއިން ކުރި މަސައްކަތަށް ޝުކުރު އަދާކޮށްފަ އެވެ.\n“ޓީމް ކަލާގެ ސަޕޯޓާސްއަށް ވަރަށް ބޮޑު ޝުކުރެއް އަދާކުރަން. ހާއްސަކޮށް އޭދަފުށީގެ ރައްޔިތުންނަށް” ބޮޑު ކާމިޔާބަށް ފަހު ފަރޭ ބުންޏެވެ.\nޑިސެމްބަރ 15, 2019 at 3:21 pm\nMaruhabaa Eydhafushi! Mikan emme bodah hajam kuran undhagoo vaany kihaadhoo baihpolhithakah


Ibthihaal ge maru: Karuna nuhikunu dhuvaheh! | Mihaaru\nއިބްތިހާލުގެ މަރު: ކަރުނަ ނުހިކުނު ދުވަހެއް!\nމުހައްމަދު އިބްތިހާލް. ކޮންފަރެންސްގެ ބައިވެރިންނަށް މި ފޮޓޯ ވަނީ ދައްކާލާފައި. - ފޮޓޯ: އައްސަދު ފޮޓޯގްރަފީ\n28 ޑިސެމްބަރ 2020 - 14:30\nޖެނުއަރީ 28، 2015 ވަނަ ދުވަހުގެ ހަވީރުހާއިރު އެވެ. އޭރު މަސައްކަތް ކުރަމުން ދިޔަ "ހަވީރު"ގެ ނިއުސްރޫމުގެ ފޯނަށް އެ ރަށު މީހަކު ގުޅާފައި ދިން ޚަބަރަކީ ވ. ރަކީދޫގައި ކުޑަކުއްޖަކު މަރުވެގެން ސިއްހީ މަރުކަޒަށް ގެންގޮސްފައިވާ ކަމަށެވެ. އެހެން ނޫސްތަކަށް ވުރެ ކުރިން ލިބުނު އެ ޚަބަރު ބްރޭކް ކުރުމުގެ ކުރިން، އެކަން ޔަގީންކުރަން ރަށު ކައުންސިލަށް ގުޅުމުން ދިނީ އެއަށް ވުރެ ސިހުން ލިބުނު ޚަބަރެކެވެ.\n"މީހުން ބުނާ ގޮތުން ކުޑަކުއްޖާ މަރުވީ އޭނާގެ މަންމަ އަނިޔާކޮށްގެން،" ރަކީދޫގެ ކައުންސިލްގެ ރައީސްއަކަށް އޭރު ހުންނެވި އާދަމް ސާމީ އެ ދުވަހު ވިދާޅުވި އެވެ.\nފުލުހުންނާއި ކަމާ ގުޅޭ އެހެން އިދާރާތަކުން ރަސްމީކޮށް ޔަގީންކޮށްދިނުމުގެ ކުރިން ސާމީ ވަނީ، އޭރު ރަށުތެރޭގައި ދެކެވެމުން ދިޔަ އެ ވާހަކަތައް "ހަވީރު"އާ ހިއްސާކުރައްވައިފަ އެވެ. އުމުރުން އެންމެ ތިން އަހަރުގެ މުހައްމަދު އިބްތިހާލްގެ މަންމަ، އާފިޔާ މުހައްމަދުގެ މާ ބޮޑު އަޅާލުމެއް އޭނާއަށް ނުލިބޭ ކަމާއި ކުއްޖާގެ ހަށިގަނޑުގައި އަނިޔާގެ ނިޝާންތައް ހުރި ކަމަށް ވެސް ސާމީ ވިދާޅުވި އެވެ.\nއެ ދުވަހު ބްރޭކިން ނިއުސް އަކުން ޚަބަރު ނިންމާލި ނަމަވެސް، އެއަށް ވުރެ ތަފްސީލުކޮށް އެ ހާދިސާ ދެނެގަތުމަށް، އޭގެ އަނެއް ދުވަހުގެ ހެނދުނު، އިބްތިހާލްގެ ރަށް ރަކީދުއަށް "ހަވީރު"ގެ ޓީމެއް ފުރި އެވެ. އެކުގައި، "ހަވީރު"ގެ އެންމެ ސީނިއަ އެއް ނޫސްވެރިޔާ އަދި މިހާރު، އިންފޮމޭޝަން ކޮމިޝަނަރުގެ މަގާމުގައި ހުންނެވި ހުސެން ފިޔާޒު މޫސާ ވެސް ވަޑައިގަތެވެ. ފޮޓޯ ގްރާފަރަކާ އެކު ދިޔަ ތިން މީހުންގެ ޓީމުން، އެ ރަށަށް ފޭބި އިރު ވެސް ކުރެވުނީ ތަފާތު އިހުސާސެކެވެ.\nރަކީދޫގެ މަގެއްގެ މަތި: މިއީ އާބާދީގައި 100 މީހުން ވެސް ހަމަނުވާ ރަށެއް\nއެއީ ކުޑަކުޑަ، ހިތްފަސޭހަ، އަދި އާބާދީގައި އެންމެ 100 މީހުން ވެސް ހަމަނުވާ ރަށެކެވެ. މީގެ ކުރިން ނުދާ، އަދި މާ އާއްމުކޮށް އަޑުނީވޭ ރަކީދޫގެ ބަނދަރަށް ފޭބި އިރު ވެސް ރަށުތެރެއިން މާ ބޮޑު ދިރުމެއް ފެންނާކަށް ނެތެވެ. ބަނދަރުމަތީގައި ހަދާފައި ހުރި ފިނިއަށީގައި ތިބި ދެބައި އުމުރުގެ ފިރިހެނުންތަކެއް ފިޔަވައި، އިތުރު ބަޔަކު ނުފެނެ އެވެ. އިބްތިހާލުގެ ގެއާ ދިމާއަށް ދިޔައިރު ވެސް، މަގުމަތިން ފެނުނީ ފަޅުކަމެވެ.\nފުލުހުންގެ ތަހުގީގަށް، އިބްތިހާލުުގެ ގެ އޭރު ހުރީ، ވަށައިގެން ކޯޑަން އަޅައި ބަންދުކޮށްފަ އެވެ. އެހެންވެ، އެ ގެއަށް ވަދެވޭ ގޮތެއް ނުވި އެވެ. ބޭރުން ފޮޓޯތަކެއް ނެގުމަށް ފަހު، ދެން ދިޔައީ އެންމެ ކައިރީގައި ހުރި ގޭގެ މީހުންނާ ވާހަކަ ދައްކާލުމަށެވެ.\nއެ ގެއިން އަހަރުމެންނަށް އިންޓަވިއު ދިނީ މެދު އުމުރުގެ، ސަމާސާ މިޒާޖުގެ އަންހެނެކެވެ. މިއީ ނޫސްވެރިން ކަމަށް ބުނެ ތައާރަފްވުމުން، ގެއަށް ވައްދައި މެހެމާންދާރީ އަދާކުރި އެވެ. އޭނާ ކިޔައިދިން ގޮތުން، އިބްތިހާލު އޭނާގެ މަންމައާ އެކު ދިރިއުޅެމުން ދިޔަ ގެ ވެސް ހުންނާނީ ހަމަ އެކަހަލަ ގޮތަކަށެވެ. އެހެންވެ، އޭނާއަށް ފެނުނު މަންޒަރާއި އަޑުތައް ކިޔައިދިނީ، އޭނާގެ އަމިއްލަ ގެއިން މިސާލު ދައްކަމުންނެވެ.\n"އަހަރެން ގިނައިން އެ ގެއަށް ދާއިރު އިބްތިހާލް އިންނާނީ ގޭގެ ދޮރު ކައިރީގައި ބަހައްޓާފައި ހުންނަ ކުޑަ ގޮނޑިއެއްގައި. ގިނައިން އިންނާނީ ސޯޓު ބުރިއެއް ލައިގެން ހުސް ގަޔާ،" ގޭތެރެއިން ހަމަ އެކަހަލަ ލަކުޑި ކުޑަ ގޮނޑިއެއް ނަގައި ދައްކާލަމުން އަވައްޓެރިޔާ ކިޔައިދިނެވެ.\nއޭނާ ބުނި ގޮތުން، އެ އުމުރުގެ ގިނަ ކުދިންނާ ހިިލާފަށް، އިބްތިހާލުގެ ބަސް މަދެވެ. ހުންނަލެއް އަނަރޫފަވެފައި ނިކަމެއްޗެވެ. މައިންބަފައިންގެ ފުރިހަމަ ލޯތްބާއި އަޅާލުން ނުލިބޭކަން، ބަލައިލުމުން ވެސް އެނގެ އެވެ. ކައިވެނިން ބޭރުން ލިބިފައި ހުރި އިބްތިހާލް ދެކެ އާފިޔާ ރުޅިއަންނަކަން އަވައްޓެރިންނަށް އެނގެ އެވެ. ކުއްޖާ ބަލަން ބޭނުން ނޫން ކަމަށް، އެކި ފަހަރު މަތިން އަވައްޓެރިން ކައިރީގައި ބުނެފައި ވެސް ވެ އެވެ. އެކަމަކު ތަޅާ އަނިޔާކޮށް، އެ ކުއްޖާގެ ފުރާނަ ދުއްވާލާވަރު ކުރާނެ ކަމަކަށް ކައިރި އެއްވެސް މީހަކު ހިއެއްނުކުރެ އެވެ.\n"އެހެން ރޯ އަޑު އިވޭނެ ވަރަށް ގިނައިން. އެއީ ހަމަ އާއްމު ކަމެއް،" އަވައްޓެރިޔާ ކިޔައިދިނެވެ.\nއިބްތިހާލު ރޯ އަޑު އެ ދުވަހު ވެސް އޭނާއަށް އިވުނެވެ. އެކަމަކު ބަލައިލަން ނުދިޔައީ، އެއީ ކޮންމެ ދުވަހަކުހެން އިވޭ އަޑަކަށް ވާތީ އެވެ.\nއެ ދުވަހު އޭނާގެ މަންމަ، އާފިޔާގެ ފަރާތުން ލިބުނު އަނިޔާތަކުން އިބްތިހާލް މަރުވީ ހެނދުނުގެ ވަގުތެއްގަ އެވެ. އެ ވާހަކަ އަވައްޓެރިއެއްގެ ގެއަށް ގޮސް ބުނީ ވެސް އާފިޔާ އެވެ. އެ އަވަށްޓެރިޔާ އެ ގެއަށް ދިޔައިރު ކުއްޖާ އޮތީ ހުސް ގަޔާ އެވެ. ގައިގެ އެކި ތަންތަނުން އަނިޔާގެ ނިޝާންތައް ފެންނަން ހުއްޓެވެ. އަވައްޓެރިޔާގެ އެދުމަށް، ޑޮކްޓަރަކު ބަލައި އާފިޔާ ސިއްހީ މަރުކަޒަށް ދިޔަ ނަމަވެސް، އެތަނަށް ނުވަދެވެނީސް ހޭނެތިގެން އޭނާ ވެއްޓުނީ އެވެ.\nއާފިޔާ ކޯޓުން ނެރެނީ: އޭނާ ވަނީ އިބްތިހާލަށް އަނިޔާކުރި ކަމަށް އެއްބަސްވެފައި --މިހާރު ފޮޓޯ/ނިޝާން އަލީ\nއިބްތިހާލްގެ މަރު، ރަށު ކައުންސިލުން ފުލުހުންނަށް ރިޕޯޓު ކުރީ އެ ދުވަހުގެ މެންދުރު 12 ޖަހާކަންހާއިރު އެވެ. ދަރިފުޅުގެ މަރުގެ ތުހުމަތުގައި އާފިޔާ ހައްޔަރުކުރީ ޖެހިގެން އައި ދުވަހު އެވެ.\nއޭރު އުމުރުން 26 އަހަރުގެ އާފިޔާ ހައްޔަރުކޮށްފައި ހުންނަތާ މިހާރު ފަސް އަހަރާއި 11 މަސް ވެއްޖެ އެވެ. ދަރިފުޅު މަރާލި ކަމަށް އެއްބަސްވެ، އެކަން ކުރި އަނިޔާވެރި ގޮތް، ވަރަށް ތަފްސީލުކޮށް ކޯޓުގައި އޭނާ ކިޔައިދިިނެވެ. މޭގައި ޖެހުމުން ކުއްޖާގެ މޭގެ ކަށިގަނޑެއް ބިނދުނެވެ. ކުރިމަތި ފަރާތާއި ބަނޑާއި ބޮލަށް އެކިވަރުގެ އަނިޔާ ދިނެވެ. ޑޮކްޓަރުން ކޯޓުގައި ދެއްކެވި ވާހަކަތަކަށް ބަލާއިރު އިބްތިހާލް މަރާލީ ކަރުގައި ހިފައި ނޭވާ ހާސްކޮށްލައިގެންނެވެ.\nއިބްތިހާލުގެ މަރުގެ ހާދިސާ ކަވަރުކުރަން ރަކީދުއަށް ދިޔަ އިރު އެ ރަށުގެ ރީތިކަން އަހަރުމެންގެ ލޮލުގައި އަޅައިގެން ނަމަވެސް، ރަށުން ފޭބި އިރު ފެނުނީ ހުސް އިހުމާލެވެ. މައިމީހާގެ އަނިޔާވެރިކަމެވެ. އަނިޔާކޮށް، ކުޑަކުއްޖަކު ރޯއަޑު އިވޭއިރު ވެސް އަވައްޓެރިން މާ ބޮޑު ކަމަކަށް ނުހެދުމުގެ ޝަކުވާ އެވެ. އަނިޔާގެ ރިޕޯޓުތައް ކަމާ ބެހޭ ފަރާތްތަކަށް ކުރި ނަމަވެސް، އެ ތަންތަނުން އަޅާނުލި ކަމެވެ. އަދި އަނިޔާކުރި މަންމައަށް ހައްގު އަދަބު ނުދެވި އެހާ ގިނަ ދުވަސްވުމެވެ.\nއަސަރު ގަދަ ފޮޓޯ\nއިބްތިހާގެ މަރުގެ ޚަބަރުތަކާ އެކު "ހަވީރު"ގައި ޖެހި ފޮޓޯގަނޑަކީ އެ ދުވަސްވަރުގެ އެންމެ ބޮޑު ހަނދާނެވެ. އެ ފޮޓޯ ނެގީ، އޭގެ ދުވަސްކޮޅެއް ކުރިން ދޮންބައްޕައާ އެކު އަތޮޅު ފެރީގައި އިބްތިހާލް ކުރި ދަތުރެއްގައި، ފޮޓޯގްރާފަރު އިބްރާހިމް އަސަދު އެވެ. ވ. އަތޮޅު ފެރީގެ ކަައްޕިއަކީ އިބްތިހާލަށް ހެޔޮ، އޭނާގެ ދޮންބައްޕަ އެވެ.\nއަސަދު އޭރު ބުނި ގޮތުގައި އެ ފޮޓޯ ނެގީ ވެސް، މުޅި ދަތުރުގައި ކުއްޖާގެ ފަރާތުން ފެނުނު އެކަނިވެރިކަމާއި މާޔޫސްކަން ފެނިފަ އެވެ. ހެއްވާލެވޭތޯ ސަމާސާކުރިއިރު ވެސް ކުއްޖާ އަޅައެއް ނުލަ އެވެ. އެހެންކަމުން އެއީ ވަރަށް އެކަނިވެރި ކުއްޖެއްކަން އިހުސާސްކުރެވުނު ކަމަށް، އަސަދު ބުންޏެވެ.\n"ފުރަތަމަ އަސްލު ފޮޓޯ ޝެއާކުރާ ހިތެއް ވެސް ނުވި. އެކަމަކު އެ ކުއްޖާ އަށް ލިބިފައި ހުރި އަނިޔާތަކުގެ ފޮޓޯ ދައުރުވެ އެ ކުއްޖާގެ ހިތްދަތި ދިރިއުޅުމުގެ ވާހަކަ އަޑުއިވެން ފެށީމަ ކުށެއް ނެތް މައުސޫމް ކުއްޖާގެ ފޮޓޯ ޝެއާކުރީ،" ފްރީލާންސް ފޮޓޯގްރާފަރެއްގެ ގޮތުގައި މަސައްކަތްކުރާ އަސަދު، އޭނާގެ ފޮޓޯ އާންމުކުރި ސަބަބާ ބެހޭ ގޮތުން، އޭރު "ހަވީރު"އަށް ބުންޏެވެ.\nއެ ބޮޑު ކުށަށް ހަ އަހަރު ވާން އެންމެ މަހަކަށް ވެފައި ވަނިކޮށް، އެންމެ ފަހުން، އާފިޔާގެ މައްޗަށް މިއަދު ހުކުމް އިއްވަނީ އެވެ. އިބްތިހާލަށް އިންސާފު ނުލިބި، ހަ އަހަރު ވަނީ އެވެ.\nއެކަމަކު އިބްތިހާލްގެ މަރުން ތާރީހުގައި އުފެއްދި އަނިޔާވެރި ސަފުހާ ނުފޮހެވޭނެ އެވެ. އެ މަރާ ގުޅިގެން، ކުޑަކުދިންގެ ހައްގުގައި އެޅުނު ފިޔަވަޅުތަކުގެ ކާމިޔާބީ އާއި ނާކާމިޔާބު ވަޒަންކޮށްލަން މިއަދު ރަނގަޅެވެ. މިހާރު ވެސް ދޭތެރެ ދޭތެރެއިން މި އިވެނީ ކުޑަކުދިންނަށް ކުރާ އެކި އަނިޔާތަކުގެ ވާހަކަތަކެވެ.\nއެހެން ގޮތަކަށް ބުނާ ނަމަ، ދިވެހި މުޖުތަމައުގެ އަނިޔާވެރިކަމަށް އަދި ހައްލެއް ނުފެނެ އެވެ.\nކުޑަކުދިން ޖުޑީޝަރީ އިބްތިހާލްގެ މަރު\n20 ކޮމެންޓް, 102 ރިއެކްޝަންސް\nމަގޭ ލޮލުން ކަރުނަ ނުހިކުނު. އެކުއްޖާ ދުނިޔެދޫކޮށް އެދިޔައީ އުފަލާއި އަޅާލުމާއި ލޯބީގެ އެއްމެ ދުވަހެއް ނުލިބި. ބޭއިޙްތިޔާރުަގައި ނަމަވެސް މަށައް ކުރެވޭ ދުޢާއަކީ އެ ކުއްޖާ އެންމެ ފަހު ހިނދުކޮޅުގައިވެސް މަންމާއޭ ކިޔާފައި ގޮވާލި އަޑު އާފިޔާގެ ކަންފަތުން ދުވަހަކުވެސް ކެނޑިގެންދިޔަ ނުދެއްވާދޭވެ.\nމަސްވެރިޔާއެވެ. ދިވެހިންގެ ތެރޭގައި މިއޮތް އަނިޔާކުރުމާއި އަނިޔާކުރަން ހިތްވަރު ދިނުމާއި، އަނިޔާކުރާތަން ފެންނަ ހިނދު ނުފެންނަކަމަށް ހެދުމަކީ މިއަދަކު އިއްޔެއަކު، ނުވަތަ ސިޔާސީ ޕާޓީ އުފެދިގެން ވީކަމެއް ނޫނެވެ. ރެހެންދި ޚަދީޖާގެ ފިރިކަލުން ބޯ ބުރިކޮށްލުމަށްފަހު ތަޚުތަށް އިސްވުމުގެ ކުރިންވެސް ދިވެހިންނަކީ އަނިޔާވެރި ސަގާފަތެއްގެ ބައެއްކަން ސާފުވާން އެބަ އޮތެވެ. މަހަކު އެއްފަހަރު ކަނޑުން އެރި ރަންނަމާރީގެ ވާހަކަވެސް މިކަމަށް ހެކިދެއެވެ.\nފަހުގެ ތާރޒިޚުގައި "ރާއްޖެތެރޭގެ މީސްމަދު ކޮމިޔުނިޓީތަކަށް ތިޔަވިދާޅުވި "މާލޭބަލި" ފަތުރާ، ބައިބައިކޮއް އަގައިންބުނަން ޖެހިލުންކުރުވީ؟؟؟\n"އެހެން ގޮތަކަށް ބުނާ ނަމަ، ދިވެހި މުޖުތަމައުގެ އަނިޔާވެރިކަމަށް އަދި ހައްލެއް ނުފެނެ އެވެ" މިފަދަ ކާރިސާތައް ހުއްޓުވުމުގެ އަސްލު ފެށުން ގުޅިފައިވަނީ މިޢާޓިކަލްގެ އެންމެ ފަހު އިބާރާތާއި. ރޯފިލުވަންވީ އަދި އަލުންބަލުން ތަޢާރަފުކުރަންވީ ސިޔާސީބޭނުމަށް ބަޔަކު ހަލާކު ކޮއްލި އަޅުގަޑުމެންގެ އިޖުތިމާއީ ފޭރާން. މަސްވެރިއެއްގެ ހައިސިއްޔަތުން ރަކީދޫ އަކީ ގޮސްއުޅުނު ރަށެއް. ހިތަށްއަރާ އެ "ރީތި ރަކީދޫ" މިހާރު ކޮބައިބާވައޭ.\nކޮބާހޭ އާފިޔާ އައް އަނިޔާދީ ޖަރީމާ އުފަންކޮއްލި އާފިޔާގެ ފެމެލީ އެެއެންމެންނައް 20އަހަރުގެ ޖަލު ހުކުމް އިއްވާ\nކުރިގަޑު ކަޑާލިޔަސް ބުޑުގަޑު ހެދޭނަމަ މިފަދަ ގޮފި އުފެދޭނެ. ޖެންޑަރ މިނިސްޓްރީ އިން އިސްނަގައިގެން ވިޔަސް އެއް އިރެއްގެ ކުޑަކުޑަ އާފިޔާއަށް ލިބުނު އަނިޔާ ތަހުގީގު ކުރުންވެސް މުހިންމު. މިހާރު 1953 ވަނައަހަރުންފެށިގެން ހިގި ހުރިހާކަމެއް ބެލޭނެ.\nމަ ހިތަށް އަރަނީ މަޔަކު ހަމަހޭގަ ހަމަ ބުއްދީގަ ހުރެގެން މިވަރު ކަމެއް ކޮށްފާނެބާވައޭ. މަށަށް ހާދަ ގަބޫލުކުރަން ދައްޗޭ. އާފިޔާ އެ ކުރިކަމެއް ދިފާއު ކުރަނީއެއްނޫން. ހަމަ ޔަގީން އެއީ ވަރަށް ގޯސް ކަމެއްކަން. އެކަމަކުވެސް އާފިޔާ އެކަމެއް އެކުރީ ހަމަހޭގަ ހުރެގެންނޭ މަށެއް ނުބުނާނަން. އާފިޔާގެ ކުއްޖަކު އަދިވެސް ދުނިޔޭގަ އެބަހުރި. އެހެންވީމާ، އާފިޔާއަށް އެ ކުށުގެ ހުކުމާއެކު ބައްޔެއް ހުރިނަމަ ބޭސްފަރުވާވެސް ކުރަންވާނެ ކަމަށް މަ ގަބޫކުކުރަނީ.\nރަގަޅު ޚިޔާލެއް. "ފަރުވާ" ކުރަން ޖެހޭ. ނޫނީ އިތުރު އާފިޔާ ތައް އުފެދުމުގެ ފުރުސަތު ބޮޑު.\nކުޑަކުދިންނަށް އަނިޔާކުރުމާއި ޖިންސީގޯނާކުރާ އެންމެން ހައްޔަރުކޮށް މިޖުތަމައު ރައްކާތެރިކޮށްދޭން އިދާރާތަކަށް ގޮވާލަން.\nއެދެލޮލުންވެސް ފެންނަމުންދަަނީ މޮޅިވެރިކަމާއި އިންތިހާ ދަރަޖައިގެ ހިތާމައާއި އެކަނިވެރިން.. މާތްﷲ އެ ކުށެއްނެތް މަޢުސޫމް ފުރާނައަށް ހެޔޮ ރަޙްމަތް ލައްވާށި.. އަދި ޤާތިލަށް އޭނަ ކުރި ފާފައިގެ ބަދަލު ދެދުނިޔޭގައިވެސް ދައްކަވާށި އާމީން..\nރޮވިއްޖެ.ހިތްހަލާކުވެއްޖެ.މިއުމުރުގެ 02 ކުދިންގެ ބައްޕައަކަށް ވާތީވެ މިއުމުރުގެ ކުދީންގެ ސަކަމިޒާޖު ހުންނާނެ ގޮތް ވަރަށް ރަނގަޅަށް އެބަ އިހްސާސްކުރެވޭ.ކައިވެނިން ބޭރުން ލިބުން އެއީ ކުއްޖާ ދެކެ ރުޅިއައިސް މަރާލަން އޮތް ހުއްޖަތެއް ނޫން. މައުސޫމް ކުއްޖަކަށް އަނިޔާ ދީގެންނުވާނެ. އެކުއްޖާގެ އެއްވެސް ކުށެއް ނެތް. އިބްތިހާލަށް ހެޔޮ ރަހްމަތް ލައްވާށި. އާމީން.ވ.ވެދުން\nފަސް އަހަރުވަންދެން ދިގު ދެންމުމުގެ ބޭނުމަކީ ކޮބާ؟ އިންސާފްވެރި ހުކުމެއް އިއްވާނެ ކަމަށް ކުރެވޭ އުންމީދު\nމަށަކީ އުމުރުން 40 ގާތްކޮށްފައި ހުރި ބޮޑު ފިރިހެނެއް. އެކަމަކު މިއަދުވެސް އިބްތިހާލްހެ އެ ފޮޓޯ ފެނުނީމަ ލޮލުން ކަރުނަ އާދޭ! މަގޭ ހިތައް އަބަދުވެސް އަރާ މަށަކީވެސް އެ އިބްތިހާލްގެ އަވައްޓެރިއެއްނަމަ މަވެސް ހަމަ އަޅާނުލާ ހުންނާނީބާއޭ. ހިތާމަޔަކީ މަށަކައް ނޭނގެ އެ ސުވާލުގެ ޖަވާބެއް. އެކަމަކު ވަކިމީހަކު އިސްތިސްނާ ނުކޮށް ހުރިހާ އެންމެންނައްވެސް އެ ސުވާލުގެ ޖަވާބު އެނގެންޖެހޭ. ހުރިހާ އެންމެންގެ ޖަވާބުވެސް ވާންވާނީ އެއްޖަވާބަކަށް- ހިމޭނުން ނުތިބޭނަމޭ.\nއެހާދުވަސްވަންދެން ޢާފިޔާއާ އިނދެގެން އުޅުނުއިރު، ކީއްވެބާ އިބްތިހާލުގެ ދޮންބައްޕައަށް އެކަންތައް ނުފެނި، ނުވަތަ އެކަންތަކާ އަޅާނުލާ ހުރީ؟